text:
ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ວັນທີ 13 ທັນວານີ້, ມີ 355 ພັກການເມືອງ ອົງການຈັດຕັ້ງທາງສັງຄົມ ແລະ ຄັງປັນຍາຂອງ 140 ປະເທດ ແລະ ເຂດແຄວ້ນໃນໂລກໄດ້ຕິດຕໍ່ກັບຄະນະພົວພັນຕ່າງປະເທດຂອງສູນກາງພັກກອມມູນິດຈີນດ້ວຍຮູບແບບຕ່າງຕ່າງ ເພື່ອອອກ “ຖະແຫຼງການຮ່ວມວ່າດ້ວຍການຊອກຫາເສັ້ນທາງປະຊາທິປະໄຕຢ່າງເປັນເຈົ້າຕົນເອງ ແລະ ການຊຸກຍູ້ການພັດທະນາຮ່ວມກັນ” ໂດຍກ່າວເນັ້ນວ່າ, ປະຊາທິປະໄຕເປັນຜົນງານສຳຄັນຂອງການພັດທະນາຄວາມສິວິໄລທາງການເມືອງຂອງມວນມະນຸດ,ການພັດທະນາເປັນການສະແຫວງຫາມາດຍຕະຫຼອດຂອງສັງຄົມມະນຸດ, ບໍ່ມີລະບອບປະຊາທິປະໄຕ ແລະ ຮູບການພັດທະນາທີ່ເຫມາະສົມກັບໝົດທຸກປະເທດ,ທັງໄດ້ສະແດງການຄັດຄ້ານການແຊກແຊງວຽກງານພາຍໃນຂອງປະເທດອື່ນໆດ້ວຍຂໍ້ອ້າງປະຊາທິປະໄຕ,ຮຽກຮ້ອງໃຫ້ຖືເອົາຄ່ານິຍົມຮ່ວມຂອງມວນມະນຸດເປັນທິດຊີ້ນຳເພື່ອຊຸກຍູ້ການສ້າງປະຊາຄົມຮ່ວມຊາຕາກຳຂອງມວນມະນຸດ.
“ຖະແຫຼງການຮ່ວມວ່າດ້ວຍການຊອກຫາເສັ້ນທາງປະຊາທິປະໄຕຢ່າງເປັນເຈົ້າຕົນເອງ ແລະ ການຊຸກຍູ້ການພັດທະນາຮ່ວມກັນ” ຂອງພັກການເມືອງ ອົງການຈັດຕັ້ງທາງສັງຄົມ ແລະ ຄັງປັນຍາປະເທດຕ່າງໆ
ປະຊາທິປະໄຕເປັນຜົນງານອັນສຳຄັນຂອງການພັດທະນາຄວາມສິວິໄລທາງການເມືອງຂອງມວນມະນຸດ,ການພັດທະນາເປັນການສະແຫວງຫາຕະຫຼອດການຂອງສັງຄົມມະນຸດ. ໂດຍຜ່ານການຄົ້ນຄວ້າຢ່າງບໍ່ຢຸດຢັ້ງ ປະຊາຊົນບັນດາປະເທດ ແລະ ເຂດແຄວ້ນທີ່ຕ່າງກັນໄດ້ປະດິດສ້າງຮູບແບບປະຊາທິປະໄຕ ແລະ ເສັ້ນທາງການພັດທະນາທີ່ມີສີສັນພິເສດຫຼາຍໆຢ່າງ ຈົນກາຍເປັນພາບທີ່ສວຍສົດງົດງາມຂອງຄວາມສິວິໄລຂອງມວນມະນຸດທີ່ສະຫງ່າຜ່າເຜີຍ. ພັກການເມືອງເປັນຜູ້ສ້າງ, ຜູ້ປົກປັກຮັກສາ ແລະ ຜູ້ພັດທະນາປະຊາທິປະໄຕ, ທັງເປັນຜູ້ແບກຫາບໜ້າທີ່ອັນສຳຄັນທີ່ໃຫ້ປະຊາທິປະໄຕປາກົດຜົນເປັນຈິງ ແລະ ຊຸກຍູ້ການພັດທະນາ. ດັ່ງນັ້ນ, 351 ພັກການເມືອງ, ອົງການຈັດຕັ້ງທາງສັງຄົມ ແລະ ຄັງປັນຍາຂອງ 140 ປະເທດ ແລະເຂດແຄວ້ນພວກຂ້າພະເຈົ້າຈິ່ງໄດ້ອອກຖະແຫຼງການຮ່ວມໃຫ້ກັບໂລກຄືດັ່ງນີ້:
1, ພວກຂ້າພະເຈົ້າເຫັນວ່າ, ໂລກນີ້ມີຫຼາຍສີຫຼາຍສັນ, ມີຮ້ອຍອັນພັນແນວ, ຄວາມຫຼາກຫຼາຍແມ່ນສະເໜ່ຂອງຄວາມສິວິໄລມວນມະນຸດຍິ່ງເປັນແຫຼ່ງຂອງພະລັງຊີວິດ ແລະ ແຮງຂັບເຄື່ອນຂອງການພັດທະນາຂອງໂລກ.ເພື່ອເຮັດໃຫ້ປະຊາທິປະໄຕບັນລຸຜົນເປັນຈິງມີຫຼາຍວິທີ, ປະເທດ ແລະ ເຂດແຄວ້ນຕ່າງກັນມີປະຫວັດສາດ ວັດທະນະທຳລະບອບທາງສັງຄົມ ແລະ ໄລຍະການພັດທະນາທີ່ຕ່າງກັນ, ບໍ່ມີລະບອບປະຊາທິປະໄຕໃດ ແລະ ຮູບແບບການພັດທະນາໃດທີ່ສອດຄ່ອງກັບໝົດທຸກປະເທດ. ການຕີລາຄາລະບອບການເມືອງທີ່ມີຫຼາຍຮູບຫຼາຍແບບໃນໂລກດ້ວຍມາດຖານດຽວກັນ ແລະ ສຳຫຼວດກວດກາຄວາມສິວິໄລທາງການເມືອງທີ່ມີຮ້ອຍອັນພັນແນວຂອງມວນມະນຸດດ້ວຍສາຍຕາແບບດຽວ ມັນກໍ່ບໍ່ແມ່ນປະຊາທິປະໄຕ ແລະ ບໍ່ມີຜົນດີຕໍ່ການພັດທະນາ.
2, ພວກຂ້າພະເຈົ້າເຫັນວ່າ, ຖ້າຢາກຕີລາຄາລະບອບການເມືອງຂອງປະເທດໃດໜຶ່ງວ່າ ມີປະຊາທິປະໄຕ ແລະ ມີປະສິດທິຜົນແທ້ຫຼືບໍ່ ຕົ້ນຕໍຄວນສຳຫຼວດກວດກາການນຳຂອງປະເທດນັ້ນວ່າສາມາດປ່ຽນຊຸດໄດ້ຢ່າງມີລະບຽບ ແລະ ຖືກກົດໝາຍແທ້້ຫຼືບໍ່,ປະຊາຊົນທັງຫຼາຍສາມາດຄຸ້ມຄອງວຽກງານແຫ່ງລັດ ແລະ ວຽກງານທາງສັງຄົມ ຄຸ້ມຄອງວຽກງານເສດຖະກິດ ແລະ ວັດທະນະທຳຢ່າງຖືກຕ້ອງຕາມກົດໝາຍແທ້ຫຼືບໍ່,ປະຊາຊົນສາມາດມີຂໍ້ສະເໜີເພື່ອຮຽກຮ້ອງຜົນປະໂຫຍດໄດ້ຢ່າງສະດວກແທ້້ຫຼືບໍ່,ຝ່າຍຕ່າງໆທາງສັງຄົມສາມາດເຂົ້າຮ່ວມການເຄື່ອນໄຫວທາງການເມືອງຂອງລັດແທ້ຫຼືບໍ່,ການຕັດສິນນະໂຍບາຍຂອງລັດເປັນລັກສະນະວິທະຍາສາດ ແລະ ປະຊາທິປະໄຕແທ້ຫຼືບໍ່, ຜູ້ມີຄວາມຮູ້ຄວາມສາມາດໄດ້ເຂົ້າຮ່ວມໃນລະບົບການນຳ ແລະ ການຄຸ້ມຄອງລະດັບຊາດໂດຍຜ່ານການແຂ່ງຂັນທີ່ຍຸດຕິທຳແທ້ຫຼືບໍ່,ພັກກຳອຳນາດສາມາດບັນລຸການນຳພາວຽກງານແຫ່ງລັດໂດຍອີງຕາມຂໍ້ກຳນົດຂອງລັດຖະທຳມະນູນ ແລະ ກົດໝາຍແທ້້ຫຼືບໍ່, ການໃຊ້ສິດອຳນາດສາມາດສາມາດຖືກຜູກມັດ ແລະ ການຕິດຕາມກວດກາຢ່າງມີປະສິດທິຜົນແທ້ຫຼືບໍ່.
3, ພວກຂ້າພະເຈົ້າເຫັນວ່າ: ການທີ່ຕີລາຄາປະເທດໃດໜຶ່ງວ່າມີປະຊາທິປະໄຕຫຼືບໍ, ສຳຄັນຕ້ອງສັງເກດເບິ່ງວ່າປະຊາຊົນປະເທດນັ້ນໄດ້ເປັນເຈົ້າຂອງປະເທດແທ້ຫຼືບໍ, ປະຊາຊົນມີສິດລົງຄະແນນສຽງແທ້ຫຼືບໍ, ຍິ່ງຕ້ອງສັງເກດເບິ່ງວ່າປະຊາຊົນມີສິດເຂົ້າຮ່ວມຢ່າງກວ້າງຂວາງແທ້ຫຼືບໍ. ຕ້ອງສັງເກດເບິ່ງວ່າໃນຂະບວນການເລືອກຕັ້ງ, ປະຊາຊົນໄດ້ຮັບຄຳໝັ້ນສັນຍາປາກເປົ່າໃດແດ່, ຍິ່ງຕ້ອງສັງເກດເບິ່ງວ່າຫລັງຈາກການເລືອກຕັ້ງແລ້ວ, ຄຳໝັ້ນສັນຍາປາກເປົ່າດັ່ງກ່າວໄດ້ເຮັດໃຫ້ເປັນຈິງຫລາຍສໍ່າໃດ. ຕ້ອງສັງເກດເບິ່ງວ່າ, ລະບອບ ແລະກົດໝາຍໄດ້ກຳນົດຂັ້ນຕອນທາງການເມືອງ ແລະກະຕິກາທາງການເມືອງແບບໃດ, ຍິ່ງຕ້ອງສັງເກດເບິ່ງວ່າລະບອບ ແລະກົດໝາຍແມ່ນໄດ້ຮັບການຈັດຕັ້ງປະຕິບັດແທ້ຫຼືບໍ. ຕ້ອງສັງເກດເບິ່ງວ່າກະຕິກາການປະຕິບັດສິດອຳນາດແມ່ນມີປະຊາທິປະໄຕແທ້ຫຼືບໍ, ຍິ່ງຕ້ອງສັງເກດເບິ່ງວ່າການໃຊ້ສິດອຳນາດແມ່ນໄດ້ຮັບການຈຳກັດ ແລະຕິດຕາມກວດກາຈາກປະຊາຊົນແທ້ຫຼືບໍ.
4, ພວກຂ້າພະເຈົ້າເຫັນວ່າ: ປະຊາທິປະໄຕເປັນສິດຂອງປະຊາຊົນບັນດາປະເທດ, ຫາກບໍ່ແມ່ນສິດສະເພາະຂອງປະຊາຊົນໃນປະເທດໜ້ອຍເທົ່ານັ້ນ. ປະເທດໃດໜຶ່ງແມ່ນປະເທດປະຊາທິປະໄຕແທ້ຫຼືບໍ, ຄວນຕີລາຄາໂດຍປະຊາຊົນຂອງປະເທດນັ້ນ. ພວກຂ້າພະເຈົ້າຄັດຄ້ານການແຊກແຊງວຽກງານພາຍໃນຂອງປະເທດອື່ນດ້ວຍຂໍ້ອ້າງປະຊາທິປະໄຕ.
5, ພວກຂ້າພະເຈົ້າເຫັນວ່າ: ການພັດທະນາສັງຄົມມະນຸດຄວນຖືເອົາການເພີ່ມຄວາມຜາສຸກໃຫ້ກັບປະຊາຊົນ, ຖືເອົາການບັນລຸການພັດທະນາຂອງມະນຸດຢ່າງຮອບດ້ານເປັນຈຸດເລີ່ມຕົ້ນ ແລະເປົ້າໝາຍສູ້ຊົນ. ການຊຸກຍູ້ການສ້າງປະຊາທິປະໄຕຄວນສຸມໃສ່ການປະຕິບັດຄວາມມຸ່ງຫວັງຂອງປະຊາຊົນທີ່ຢາກມີຊີວິດອັນດີງາມໃຫ້ປາກົດຜົນເປັນຈິງ,ເຮດໃຫ້ປະຊາຊົນມີຄວາມຮູ້ສຶກວ່າໄດ້ຮັບຜົນປະໂຫຍດ, ມີຄວາມສຸກ ແລະມີຄວາມປອດໄພເພີ່ມຂຶ້ນຢ່າງບໍ່ຢຸດຢັ້ງ. ປັດຈຸບັນ, ບັນດາປະເທດຄວນເຈາະຈົງເພີ່ມທະວີການຮ່ວມມືໃນຂົງເຂດການຫລຸດຜ່ອນຄວາມທຸກຍາກ, ຄວາມໝັ້ນຄົງດ້ານສະບຽງອາຫານ, ການຕ້ານກັບພະຍາດໂຄວິດ-19, ວັກຊີນໂຄວິດ-19, ການລະດົມທຶນເພື່ອການພັດທະນາ, ການປ່ຽນແປງຂອງດິນຟ້າອາກາດ, ການພັດທະນາຕາມທິດສີຂຽວ, ການຫັນເປັນອຸດສາຫະກຳ, ເສດຖະກິດດີຈີຕອນ, ການເຊື່ອມໂຍງເຊື່ອມຈອດກັນເປັນຕົ້ນ. ເລັ່ງລັດການຈັດຕັ້ງປະຕິບັດວາລະການພັດທະນາແບບຍືນຍົງຮອດປີ 2030 ຂອງອົງການສະຫະປະຊາຊາດ, ສຸມໃສ່ການແກ້ໄຂບັນຫາຜົນປະໂຫຍດໂດຍກົງທີ່ສຸດ, ຕິດແທດຕົວຈິງທີ່ສຸດ ແລະປະຊາຊົນໃຫ້ຄວາມສົນໃຈທີ່ສຸດ. ປະເທດທັງຫລາຍ ແລະຊົນເຜົ່າທັງໝົດໃນໂລກຄວນໄດ້ຮັບໂອກາດ ແລະສິດຜົນປະໂຫຍດດ້ານການພັດທະນາທີ່ຍຸຕິທຳ, ຄວນເລັ່ງລັດການພັດທະນາແບບກວມລວມ ແລະຕ່າງຝ່າຍຕ່າງໄດ້ຮັບຜົນປະໂຫຍດ, ບໍ່ປະຖິ້ມປະເທດໃດໆໃຫ້ຕົກຂະບວນ.
6,ພວກຂ້າພະເຈົ້າເຫັນວ່າ:ການສ້າງສາຍພົວພັນສາກົນຢ່າງມີປະຊາທິປະໄຕເປັນກະແສຂອງຍຸກສະໄໝ,ການປະຕິບັດຕາມລັດທິຫຼາຍຝ່າຍຢ່າງແທ້ຈິງແມ່ນເສັ້ນທາງທີ່ຈຳເປັນໃນການບັນລຸເປົ້າໝາຍການສ້າງສາຍພົວພັນສາກົນຢ່າງມີປະຊາທິປະໄຕ.ມວນມະນຸດພວມຜະເຊີນໜ້າກັບສິ່ງທ້າທາຍຕ່າງໆແລະບັນຫາທີ່ມີຢູ່ໃນທົ່ວໂລກ,ຄວນສ້າງຮູບແບບການປົກຄອງທົ່ວໂລກທີ່ກວ້າງຂວາງກວ່າເກົ່າໃຫ້ປະກົດເປັນຮູບເປັນຮ່າງຂຶ້ນ, ມີກົນໄກຫຼາຍຝ່າຍທີ່ມີປະສິດທິຜົນຫຼາຍກວ່າເກົ່າ,ມີການຮ່ວມມືພາກພື້ນທີ່ຕັ້ງໜ້າກວ່າເກົ່າ,ຈຶ່ງຈະສາມາດຮັບມືກັບຜົນກະທົບໄດ້ຢ່າງມີປະສິດທິຜົນສູງ. ເມື່ອປະຕິບັດຕາມລັດທິຫຼາຍຝ່າຍໄດ້ເປັນຢ່າງດີແລ້ວ,ບັນຫາຕ່າງໆທີ່ມວນມະນຸດພວມຜະເຊີນຮ່ວມກັນນັ້ນກໍຈະໄດ້ຮັບການແກ້ໄຂໄດ້ເປັນຢ່າງດີຫຼາຍກວ່າເກົ່າ.
7,ພວກຂ້າພະເຈົ້າເຫັນວ່າ:ການຊຸກຍູ້ການສ້າງປະຊາຄົມຮ່ວມຊາຕາກຳຂອງມວນມະນຸດ ເປັນທິດທາງທີ່ຖືກຕ້ອງໃນການພັດທະນາຄວາມສິວິໄລຂອງມວນມະນຸດໃຫ້ກ້າວໄປໜ້າ. ຕ້ອງຖືເອົາຄ່ານິຍົມຮ່ວມຂອງມວນມະນຸດ ຄື: ສັນຕິພາບ, ການພັດທະນາ, ຄວາມຍຸຕິທຳ, ຄວາມເປັນທຳ, ປະຊາທິປະໄຕ ແລະເສລີພາບເປັນທິດຊີ້ນຳ,ໂດຍອີງຕາມໜ້າທີ່ຮັບຜິດຊອບລະດັບສູງທີ່ມີຕໍ່ອະນາຄົດແລະຊາຕາກຳຂອງມວນມະນຸດ,ພະຍາຍາມຊຸກຍູ້ການສ້າງປະຊາຄົມຮ່ວມຊາຕາກຳຂອງມວນມະນຸດ,ເຮັດໃຫ້ປະເທດທີ່ມີລະບອບສັງຄົມຕ່າງກັນ,ມີຮູບຖານຈິດສຳນຶກທີ່ຕ່າງກັນ,ມີປະຫວັດສາດແລະວັດທະນະທຳຕ່າງກັນ ແລະມີລະດັບການພັດທະນາທີ່ຕ່າງກັນ ສາມາດໄດ້ຮັບຜົນປະໂຫຍດຮ່ວມກັນ, ສາມາດຊົມໃຊ້ສິດຮ່ວມກັນແລະຮ່ວມກັນແບກຫາບໜ້າທີ່ຮັບຜິດຊອບໃນວຽກງານສາກົນ,ເພື່ອເກາະແຂນກັນສ້າງໂລກທີ່ສວຍງາມກວ່າເກົ່າ.
ພວກຂ້າພະເຈົ້າຮັບຮູ້ຢ່າງເລິກເຊິ່ງວ່າ ໄດ້ແບກຫາບພາລະໜ້າທີ່ຮ່ວມໃນດ້ານການຊຸກຍູ້ປະຊາທິປະໄຕແລະປັບປຸງຊີວິດການເປັນຢູ່ຂອງປະຊາຊົນ,ຍິນດີເກາະແຂນກັນບົນຄວາມແຕກຕ່າງກັນ,ເພີ່ມທະວີການແລກປ່ຽນແລະຖອດຖອນບົດຮຽນເຊິ່ງກັນແລະກັນ,ເພີ່ມທະວີຄວາມເຂົ້າອົກເຂົ້າໃຈກັນ,ເຕົ້າໂຮມຄວາມຮັບຮູ້ທີ່ເປັນເອກະພາບກັນຂອງບັນດາຝ່າຍ,ປະກອບສ່ວນເທົ່າທີ່ຄວນເຂົ້າໃນການເພີ່ມຄວາມຜາສຸກໃຫ້ກັບປະຊາຊົນ,ຊຸກຍູ້ການພັດທະນາປະເທດຊາດ, ປົກປັກຮັກສາສັນຕິພາບຂອງໂລກ,ແລະຊຸກຍູ້ມວນມະນຸດໃຫ້ກ້າວໄປໜ້າຢ່າງບໍ່ຢຸດຢັ້ງ.


c: text/html

text:
ທ້າຍປີ 2017 ນີ້ເປັນອີກໜຶ່ງຜົນສຳເລັດຂອງທີມງານຜະລິດ E-Learning Content ໃນຈຳນວນ 5 ວິຊາໄດ້ປິດກອງຖ່່າຍທຳເປັນທີຮຽບຮ້ອຍແລ້ວ.
ໃນ 5 ວິຊາ ນິ້ແມ່ນມາຈາກຫຼາຍຄະນະໄດ້ແກ່:
- ວິຊາ ການບໍລິຫານລະບົບຂໍ້ມູນຂ່າວສານ (Management Information System)
ສອນໂດຍ ອຈ ທອງສິງ ສີວົງໄຊ ຈາກ ພາກວິຊາວິທະຍາສາດຄອມພິວເຕີ, ຄະນະວິທະຍາສາດທຳມະຊາດ.
- ວິຊາ ການບໍລິຫານການຈັດການທີ່ດິນ (Land Use Management) ສອນໂດຍ ອາຈານ ດຣ ໂຄສະດາ ວົງຊະນະ
- ວິຊາ ວິທີການຄົ້ນຄົ້ວາ (Research Methodology) ສອນໂດຍ ອາຈານ ດຣ ລຳໂພງ ວໍລະດີ
- ວິຊາ ຈິດຕະວິທະຍາທົ່ວໄປ (General Psychology) ສອນໂດຍ ອາຈານ ດຣ ກົງສີ ຈຸນລະມະນີ
- ວິຊາ ການເງິນການບັນຊີທົ່ວໄປ (General Accounting) ສອນໂດຍ ອາຈານ ທະວີພອນ ອິນທະເກສອນ
ຈຳນວນວິຊາທັງໝົດທີ່ກ່າວໄປນັ້ນແມ່ນຈະເລິ່ມເປີດສອນອອນລາຍໃຫ້ນັກຮຽນນຳໃຊ້ໃນສົກຮຽນໜ້າ

robotstxt: allowed

filter: keep


text:
ນິຕິກໍາ
ກົດຫມາຍ
ວ່າດ້ວຍກະສິກຳ
ພາກທີ I
ບົດບັນຍັດທົ່ວໄປ
ມາດຕາ 1. ຫນ້າທີ່ຂອງກົດຫມາຍ.
ກົດຫມາຍວ່າດ້ວຍກະສິກຳ ມີ ຫນ້າທີ່ກຳນົດຫລັກການ, ລະບຽບການ, ມາດຕະການຕ່າງໆ ກ່ຽວກັບການຈັດຕັ້ງ ແລະການເຄື່ອນໄຫວ ການຜະລິດກະສິກຳ ຊຶ່ງເປັນພື້ນຖານເສດຖະກິດ ຂອງປະເທດຊາດ ລວມທັງການຄຸ້ມຄອງ, ການປົກປັກຮັກສາກິດຈະການ ແລະ ຜະລິດຕະຜົນກະສິກຳ ແນໃສ່ຊຸກຍູ້, ສົ່ງເສີມ ແລະຂະຫຍາຍການຜະລິດກະສິກຳ ເພື່ອຮັບປະກັນການສະຫນອງສະບຽງອາຫານ ແລະ ການຜະລິດເປັນສິນຄ້າ, ສ້າງເງື່ອນໄຂໃຫ້ແກ່ການກໍ່ສ້າງ ແລະຂະຫຍາຍອຸດສາຫະກຳປຸງແຕ່ງກະສິກຳ, ເຮັດໃຫ້ເສດຖະກິດແຫ່ງຊາດ ມີການຂະຫຍາຍຕົວ, ປະຊາຊົນຮັ່ງມີ, ປະເທດຊາດເຂັ້ມແຂງ ທັງຮັບປະກັນບໍ່ໃຫ້ ກໍ່ຄວາມເສັຽຫາຍ ແລະ ເປັນອັນຕະລາຍຕໍ່ສິ່ງແວດລ້ອມ.
ມາດຕາ 2. ກະສິກຳ.
ກະສິກຳແມ່ນການປູກຝັງ, ການລ້ຽງສັດ ແລະ ການປະມົງ ເພື່ອຕອບສະຫນອງທາງດ້ານທັນຍາຫານ ແລະອາຫານໃຫ້ແກ່ສັງຄົມ, ເປັນວັດຖຸດິບປ້ອນໂຮງງານອຸດສາຫະກຳປຸງແຕ່ງ ລວມທັງເປັນສິນຄ້າຮັບໃຊ້ພາຍໃນ ແລະສົ່ງອອກຕ່າງປະເທດ.
ມາດຕາ 3. ການສົ່ງເສີມການຜະລິດກະສິກຳ.
ລັດຊຸກຍູ້, ສົ່ງເສີມປະຊາຊົນບັນດາເຜົ່າ ແລະ ທຸກພາກສ່ວນເສດຖະກິດ ທັງພາຍໃນ ແລະ ຕ່າງປະເທດ ໃຫ້ລົງທຶນໃສ່ການຜະລິດກະສິກຳຢ່າງກ້ວາງຂວາງ ແລະທັນສະໄຫມເທື່ອລະກ້າວ ເພື່ອເປັນສະບຽງອາຫານ, ເປັນສິນຄ້າ, ເປັນວັດຖຸດິບ ສະຫນອງໃຫ້ໂຮງງານ ອຸດສາຫະກຳປຸງແຕ່ງພາຍໃນປະເທດ ແລະ ເພື່ອສົ່ງອອກ.
ມາດຕາ 4. ການປົກປ້ອງສິດຜົນປະໂຫຍດ ຂອງຜູ້ດຳເນີນກິດຈະການກະສິກຳ.
ລັດປົກປ້ອງສິດຜົນປະໂຫຍດ ຂອງຜູ້ດຳເນີນກິດຈະການກະສິກຳ ດ້ວຍການວາງລະບຽບກົດຫມາຍ, ຂໍ້ກຳນົດ ແລະ ລະບຽບການ ພ້ອມທັງນະໂຍບາຍຕ່າງໆ ເຊັ່ນ: ນະໂຍບາຍສິນເຊື່ອ, ນະໂຍບາຍຍົກເວັ້ນ ຫລືຫລຸດຜ່ອນພາສີ, ອາກອນ, ຈຳກັດການນຳເຂົ້າ ສິນຄ້າກະສິກຳປະເພດ ຕ່າງໆ ທີ່ບໍ່ຈຳເປັນເພື່ອສົ່ງເສີມການຜະລິດກະສິກຳ ແລະ ຊຸກຍູ້ຕະຫລາດຈຳຫນ່າຍພາຍໃນ ແລະຕ່າງປະເທດ.
ມາດຕາ 5. ການປົກປັກຮັກສາທີ່ດິນກະສິກຳ.
ບຸກຄົນ ແລະ ການຈັດຕັ້ງທີ່ໄດ້ຮັບອະນຸຍາດໃຫ້ດຳເນີນກິດຈະການກະສິກຳ ບໍ່ມີສິດຖົມດິນກະສິກຳ ແລະ ຂຸດເອົາດິນກະສິກຳດ້ວຍຮູບການ ແລະ ວິທີການໃດກໍຕາມ ທີ່ຈະເຮັດໃຫ້ທີ່ດິນກະສິກຳດັ່ງກ່າວ ປ່ຽນແປງຈາກສະພາບເດີມ ໂດຍບໍ່ໄດ້ຮັບອະນຸຍາດຈາກຂະແຫນງກະສິກຳ ແລະ ປ່າໄມ້.
ການປົກປັກຮັກສາທີ່ດິນກະສິກຳ ຕ້ອງໃຫ້ຖືກຕ້ອງ ຕາມທີ່ໄດ້ກຳນົດໄວ້ໃນມາດຕາ 6 ຂອງກົດຫມາຍວ່າດ້ວຍທີ່ດິນ.
ມາດຕາ 6. ການປົກປັກຮັກສາສິ່ງແວດລ້ອມ.
ບຸກຄົນ ຫລືການຈັດຕັ້ງ ທີ່ທຳການຜະລິດກະສິກຳ ລ້ວນແຕ່ມີພັນທະ ປົກປັກຮັກສາສິ່ງແວດລ້ອມ. ຜູ້ຜະລິດກະສິກຳ ຕ້ອງມີວິທີການ ແລະ ມາດຕະການອັນເຫມາະສົມ ເພື່ອປົກປັກຮັກສາດິນ, ນ້ຳ, ປ່າໄມ້, ອາກາດ ແລະອື່ນໆ.
ມາດຕາ 7. ການຮ່ວມມືສາກົນທາງດ້ານກະສິກຳ.
ລັດສົ່ງເສີມ ການຮ່ວມມືກັບສາກົນ ທາງດ້ານກະສິກຳ ເພື່ອສ້າງເງື່ອນໄຂ ໃຫ້ກິດຈະການກະສິກຳມີການຂະຫຍາຍຕົວ ແລະ ທັນສະໄຫມເທື່ອລະກ້າວ.
ພາກທີ II
ກິດຈະການກະສິກຳ
ມາດຕາ 8. ກິດຈະການກະສິກຳ.
ກິດຈະການກະສິກຳ ແມ່ນວຽກງານກ່ຽວກັບການປູກຝັງ, ການລ້ຽງສັດ ແລະ ການປະມົງ.
ມາດຕາ 9. ປະເພດກິດຈະການກະສິກຳ.
ກິດຈະການກະສິກຳ ຢູ່ ສາທາລະນະລັດປະຊາທິປະໄຕປະຊາຊົນລາວ ໄດ້ແບ່ງອອກເປັນປະເພດຕ່າງໆເຊັ່ນ: ກິດຈະການກ່ຽວກັບທີ່ດິນກະສິກຳ, ຊົນລະປະທານ, ແນວພັນພືດ ແລະ ແນວພັນສັດ, ຝຸ່ນ ແລະອາຫານສັດ, ຢາປາບສັດຕູພືດ ແລະຢາປົວສັດ, ເຄື່ອງມື ແລະ ພາຫະນະກົນຈັກການກະເສດ, ສາງເກັບມ້ຽນ, ການປຸງແຕ່ງຜົນຜະລິດກະສິກຳ, ຕະຫລາດກະສິກຳ, ການພົວພັນຮ່ວມມືກັບຕ່າງປະເທດທາງດ້ານກະສິກຳ .
ມາດຕາ 10. ສິດ ແລະພັນທະຂອງຜູ້ດຳເນີນກິດຈະການກະສິກຳ.
ຜູ້ດຳເນີນກິດຈະການກະສິກຳມີສິດດັ່ງຕໍ່ໄປນີ້ :
- ໄດ້ຮັບການປົກປ້ອງຕາມກົດຫມາຍ;
- ເປັນເຈົ້າກຳມະສິດຕໍ່ຊັບສິນ ແລະຜົນທີ່ໄດ້ຮັບຈາກການດຳເນີນກິດຈະການກະສິກຳ;
- ໄດ້ຮັບການຊ່ວຍເຫລືອ ແລະແນະນຳທາງດ້ານວິຊາການ ແລະເຕັກໂນໂລຊີຈາກຂະແຫນງກະສິກຳ ແລະປ່າໄມ້;
- ໂອນ ແລະ ສືບທອດກິດຈະການກະສິກຳ.
ຜູ້ດຳເນີນກິດຈະການກະສິກຳມີພັນທະດັ່ງຕໍ່ໄປນີ້ :
- ນຳໃຊ້ທີ່ດິນກະສິກຳໃຫ້ຖືກຕ້ອງຕາມເປົ້າຫມາຍ ແລະ ຕາມລະບຽບກົດຫມາຍ;
- ບໍ່ສ້າງຄວາມເສັຍຫາຍແກ່ການຜະລິດຂອງຜູ້ອື່ນ ຫລືແກ່ສິ່ງແວດລ້ອມສັງຄົມແລະ ທຳມະຊາດ;
- ລາຍງານການແຜ່ລະບາດພະຍຸສັດ;
- ປະຕິບັດສະພາວະຄວາມເປັນຈິງທີ່ຕ້ອງຍອມຮັບ;
- ປະຕິບັດມາດຕະການຄວາມປອດໄພທາງດ້ານວິຊາການ;
- ປະຕິບັດພັນທະພາສີອາກອນ ແລະ ພັນທະອື່ນໆ ກ່ຽວກັບກິດຈະການກະສິກຳ;
- ລາຍງານຜົນການດຳເນີນກິດຈະການກະສິກຳຕາມສັນຍາ;
- ໃຫ້ຄວາມຮ່ວມມືແກ່ເຈົ້າຫນ້າທີ່ຄຸ້ມຄອງ ແລະ ກວດກາກິດຈະການກະສິກຳ.
ຫມວດທີ 1
ທີ່ດິນກະສິກຳ
ມາດຕາ 11. ການນຳໃຊ້ທີ່ດິນກະສິກຳ.
ລັດຈັດສັນ ແລະ ສົ່ງເສີມໃຫ້ນຳໃຊ້ທີ່ດິນກະສິກຳ ເຂົ້າໃນການຜະລິດ ຢ່າງຖືກຕ້ອງຕາມເປົ້າຫມາຍ, ຕາມທ່າແຮງຂອງແຕ່ລະເຂດເພື່ອໃຫ້ແຕ່ລະຄອບຄົວ ມີທີ່ດິນທຳການຜະລິດ ຕາມຄວາມສາມາດດ້ານແຮງງານ ແລະ ທຶນຮອນຂອງຕົນ ດ້ວຍຮູບການມອບສິດນຳໃຊ້ ຫລື ໃຫ້ເຊົ່າຕາມລະບຽບ ກົດຫມາຍ ໂດຍຖືເອົາການຍົກສະມັດຖະພາບຂອງດິນເປັນຕົ້ນຕໍ ແລະ ຫັນໄປສູ່ການເຮັດກະເສດສຸມເທື່ອລະກ້າວ.
ລັດເອົາໃຈໃສ່ຈັດສັນທີ່ດິນໃຫ້ປະຊາຊົນບັນດາເຜົ່າ ເພື່ອທຳການຜະລິດແບບຄົງທີ່ ແນໃສ່ຫລຸດຜ່ອນການຖາງປ່າເຮັດໄຮ່ເທື່ອລະກ້າວ ແລະ ກ້າວໄປເຖິງການຢຸດຕິການຖາງປ່າ ເຮັດໄຮ່ຢ່າງສິ້ນເຊີງ.
ມາດຕາ 12. ປະເພດທີ່ດິນກະສິກຳ.
ທີ່ດິນກະສິກຳ ແບ່ງອອກເປັນ ສອງ ປະເພດ :
- ທີ່ດິນ ປູກຝັງ;
- ທີ່ດິນ ລ້ຽງສັດ.
ທີ່ດິນປູກຝັງ ແມ່ນທີ່ດິນທີ່ນຳໃຊ້ເຂົ້າໃນການປູກຝັງ ຊຶ່ງລວມມີ:
- ທີ່ດິນ ທີ່ມີຄວາມຮາບພຽງ;
- ທີ່ດິນເນີນ ຫລື ທີ່ດິນໂນນ .
ທີ່ດິນລ້ຽງສັດ ແມ່ນປະເພດທີ່ດິນປອກໂລ້ນ ຫລື ປ່າຫຍ້າປະເພດຕ່າງໆ ຊຶ່ງສາມາດຫັນ ມາປູກພືດ ແລະປູກຫຍ້າ ສຳລັບລ້ຽງສັດ ຫລື ດິນທີ່ສາມາດເຮັດຫນອງ ເພື່ອລ້ຽງສັດນ້ຳ.
ມາດຕາ 13. ການຫັນປ່ຽນທີ່ດິນກະສິກຳ.
ການຫັນປ່ຽນທີ່ດິນກະສິກຳປະເພດໜຶ່ງ ໄປສູ່ທີ່ດິນກະສິກຳອີກປະເພດໜຶ່ງ ຈະຕ້ອງໄດ້ຮັບອະນຸຍາດຈາກຂະແຫນງການກະສິກຳ ແລະ ປ່າໄມ້ຕາມຂະຫນາດເນື້ອທີ່ດິນທີ່ຈະຫັນ.
ມາດຕາ 14. ການປັບປຸງ ທີ່ດິນກະສິກຳ.
ບຸກຄົນ ແລະ ການຈັດຕັ້ງ ທີ່ໄດ້ທຳການຜະລິດກະສິກຳ ຕ້ອງເອົາໃຈໃສ່ປັບປຸງດິນ ໃຫ້ມີຄວາມອຸດົມສົມບູນ, ສາມາດນຳໃຊ້ ໄດ້ຢ່າງຍາວນານ ແລະ ມີປະສິດທິຜົນ ໃນການປູກຝັງ ແລະ ລ້ຽງສັດ ດ້ວຍ ການນຳໃຊ້ຝຸ່ນຕ່າງໆເຊັ່ນ: ຝຸ່ນຄອກ, ຝຸ່ນບົ່ມ, ຝຸ່ນຂຽວ, ຂີ້ເຈັຽ, ປູນ, ຖ່ານຕົມ, ຫີນກາວ.
ມາດຕາ 15. ເງື່ອນໄຂການນຳໃຊ້ທີ່ດິນກະສິກຳ.
ບຸກຄົນ ແລະ ການຈັດຕັ້ງທີ່ມີຈຸດປະສົງຢາກນຳໃຊ້ທີ່ດິນ ເພື່ອທຳການຜະລິດກະສິກຳນັ້ນ ຕ້ອງໄດ້ຮັບອະນຸຍາດຈາກລັດເສຽກ່ອນ ຕາມທີ່ໄດ້ກຳນົດໄວ້ໃນວັກທີສອງ, ມາດຕາ 7 ຂອງກົດຫມາຍວ່າດ້ວຍທີ່ດິນ.
ບຸກຄົນ ແລະການຈັດຕັ້ງ ທີ່ໄດ້ຮັບອະນຸຍາດ ໃຫ້ນຳໃຊ້ທີ່ດິນກະສິກຳ ຕາມທີ່ໄດ້ກຳນົດໄວ້ໃນວັກທີ່ ຫນຶ່ງເທິງນີ້ ຕ້ອງນຳໃຊ້ເຂົ້າໃນການຜະລິດກະສິກຳ ຢ່າງຖືກຕ້ອງຕາມເປົ້າຫມາຍ, ມີປະສິດທິຜົນ ແລະ ຖືກຕ້ອງຕາມລະບຽບກົດຫມາຍ.
ຖ້າວ່າຜູ້ທີ່ໄດ້ຮັບອະນຸຍາດໃຫ້ນຳໃຊ້ທີ່ດິນກະສິກຳ ຫາກບໍ່ປະຕິບັດຕາມເງື່ອນໄຂ ທີ່ໄດ້ກ່າວມາເທິງນີ້ພາຍໃນກຳນົດສາມປີແລ້ວ ກໍຈະຫມົດສິດ ໃນການນຳໃຊ້ທີ່ດິນດັ່ງກ່າວ ຕາມທີ່ໄດ້ກຳນົດໄວ້ໃນມາດຕາ 18 ຂອງກົດຫມາຍວ່າດ້ວຍທີ່ດິນ .
ຫມວດທີ 2
ຊົນລະປະທານ
ມາດຕາ 16 . ຊົນລະປະທານ.
ຊົນລະປະທານແມ່ນການສະໜອງນ້ຳໃຫ້ແກ່ການຜະລິດກະສິກຳ ດ້ວຍວິທີການຕ່າງໆເຊັ່ນ: ການສ້າງອ່າງເກັບນ້ຳ, ການເຮັດຝາຍນ້ຳລົ້ນ, ການເຮັດປະຕູນ້ຳ, ການສູບນ້ຳ ແລະ ການສ້າງຄອງເໝືອງ .
ມາດຕາ 17 . ການນຳໃຊ້ຊົນລະປະທານ.
ຍ້ອນການຜະລິດກະສິກຳຂອງປະເທດເຮົາ ຍັງຂຶ້ນກັບທຳມະຊາດ ແລະ ຍັງມີໄພແຫ້ງແລ້ງ ແລະ ໄພນ້ຳຖ້ວມຂົ່ມຂູ່ ເພື່ອເຮັດໃຫ້ການຜະລິດມີປະສິດທິຜົນ ແລະ ກ້າວຂຶ້ນສູ່ການຜະລິດເປັນສິນຄ້ານັ້ນ ມີຄວາມຈຳເປັນຕ້ອງໄດ້ກໍ່ສ້າງຊົນລະປະທານ ເພື່ອຮັບໃຊ້ການຜະລິດກະສິກຳ .
ການນຳໃຊ້ຊົນລະປະທານ ເຂົ້າໃນການຜະລິດກະສິກຳ ຕ້ອງໃຫ້ຖືກຕາມກົດຫມາຍ ວ່າດ້ວຍນ້ຳ ແລະ ຊັບພະຍາກອນແຫລ່ງນ້ຳ.
ມາດຕາ 18 . ການກໍ່ສ້າງ ແລະ ການຄຸ້ມຄອງຊົນລະປະທານ.
ກິດຈະການຊົນລະປະທານປະກອບດ້ວຍ ສາມຂະຫນາດ :
- ຊົນລະປະທານຂະຫນາດນ້ອຍ ;
- ຊົນລະປະທານຂະຫນາດກາງ ;
- ຊົນລະປະທານຂະຫນາດໃຫຍ່ .
ຊົນລະປະທານຂະຫນາດນ້ອຍ ແມ່ນຊົນລະປະທານຊຶ່ງກວມເນື້ອທີ່ການຜະລິດຕ່ຳກວ່າ ໜຶ່ງຮ້ອຍ ເຮັກຕາ;
ຊົນລະປະທານຂະຫນາດກາງ ແມ່ນຊົນລະປະທານຊຶ່ງກວມເນື້ອທີ່ການຜະລິດ ແຕ່ຫນຶ່ງຮ້ອຍຫາ ຫ້າຮ້ອຍເຮັກຕາ;
ຊົນລະປະທານຂະຫນາດໃຫຍ່ ແມ່ນຊົນລະປະທານ ຊຶ່ງກວມເນື້ອທີ່ການຜະລິດ ສູງກວ່າຫ້າຮ້ອຍ ເຮັກຕາຂຶ້ນໄປ .
ຊົນລະປະທານຂະຫນາດນ້ອຍ ແມ່ນຄອບຄົວ, ກຸ່ມ ຫລື ສະມາຄົມ ຜູ້ນຳໃຊ້ນ້ຳເປັນຜູ້ລົງທຶນກໍ່ສ້າງ, ຄຸ້ມຄອງ ແລະນຳໃຊ້. ໃນກໍລະນີທີ່ຈຳເປັນລັດກໍຈະຊຸກຍູ້, ປະກອບສ່ວນໃນການກໍ່ສ້າງຊົນລະປະທານຂະຫນາດນ້ອຍ.
ຊົນລະປະທານຂະຫນາດກາງແມ່ນລວມຫມູ່ ຫລືສະມາຄົມ ຜູ້ນຳໃຊ້ນ້ຳເປັນຜູ້ລົງທຶນກໍ່ສ້າງ, ຄຸ້ມຄອງ ແລະນ້ຳໃຊ້ເອງ. ສຳລັບຊົນລະປະທານຂະຫນາດກາງ ທີ່ມີເຕັກນິກ ສັບສົນ ແລະຮຽກຮ້ອງທຶນຮອນສູງນັ້ນ ແມ່ນລັດກັບປະຊາຊົນ ຮ່ວມທຶນກັນ ກໍ່ສ້າງແລ້ວມອບກຳມະສິດໃຫ້ປະຊາຊົນຄຸ້ມຄອງ ແລະນຳໃຊ້ເອງ .
ຊົນລະປະທານຂະຫນາດໃຫຍ່ ແມ່ນລັດກັບປະຊາຊົນ ຮ່ວມທຶນກັນກໍ່ສ້າງ. ໃນກໍລະນີທີ່ການຄຸ້ມຄອງຊົນລະປະທານດັ່ງກ່າວຫາກບໍ່ມີເຕັກນິກສັບສົນນັ້ນ ແມ່ນມອບກຳມະສິດ ໃຫ້ປະຊາຊົນ ຄຸ້ມຄອງ. ຖ້າວ່າການຄຸ້ມຄອງຊົນລະປະທານດັ່ງກ່າວນັ້ນຫາກມີເຕັກນິກສັບສົນ ລັດຈະເຂົ້າຮ່ວມ ໃນການຄຸ້ມຄອງຊົນລະປະທານ ດັ່ງກ່າວ
ມາດຕາ 19. ອ່າງເກັບນ້ຳ.
ອ່າງເກັບນ້ຳ ແມ່ນລະບົບເກັບກັກນ້ຳດ້ວຍການຂຸດສະ, ການຕັນນ້ຳຫວ້ຍ, ນ້ຳເຊ ເພື່ອໃຫ້ມີນ້ຳພຽງພໍ ແລະແຮໄວ້ ແນໃສ່ຮັບປະກັນການຜະລິດກະສິກຳ, ການໃຊ້ສອຍໃນຄອບຄົວ, ການຄົງຕົວຂອງສິ່ງແວດລ້ອມທຳມະຊາດ ແລະສັງຄົມ .
ມາດຕາ 20 . ຝາຍນ້ຳລົ້ນ.
ຝາຍນ້ຳລົ້ນ ແມ່ນການຕັນສາຍນ້ຳເຊັ່ນ: ນ້ຳຫວ້ຍ, ນ້ຳເຊ ເພື່ອຍົກລະດັບນ້ຳ ໃຫ້ສູງຂຶ້ນ ແລ້ວນຳເອົານ້ຳເຂົ້າສູ່ເນື້ອທີ່ການຜະລິດກະສິກຳ .
ມາດຕາ 21 . ການສູບນ້ຳ.
ການສູບນ້ຳ ແມ່ນການນຳເອົານ້ຳ ຈາກໜ້າດິນ ຫຼືໃຕ້ດິນ ເພື່ອມາຮັບໃຊ້ ການຜະລິດກະສິກຳດ້ວຍອຸປະກອນປະຖົມປະຖານ ຫລືອຸປະກອນທັນສະໄຫມເຊັ່ນ: ຈັກສູບນ້ຳ, ກົງພັດ.
ມາດຕາ 22 . ສະພາວະຄວາມເປັນຈິງທີ່ຕ້ອງຍອມຮັບຕາມທຳມະຊາດ.
ຜູ້ຄອບຄອງທີ່ດິນຕອນລຸ່ມ ຕ້ອງຍອມຮັບການໄຫລເປັນປົກກະຕິ ຂອງນ້ຳຕາມທຳມະຊາດ ຈາກທີ່ດິນຕອນເທິງລົງສູ່ ຫລືຜ່ານທີ່ດິນຂອງຕົນ.
ໃນກໍລະນີທີ່ຜູ້ຄອບຄອງທີ່ດິນຕອນລຸ່ມ ຫາກໄດ້ກັກຕັນນ້ຳ ຊຶ່ງໄດ້ກໍ່ຄວາມເສຽຫາຍໃຫ້ແກ່ຜູ້ຄອບຄອງທີ່ດິນຕອນເທິງແລ້ວ ຜູ້ຄອບຄອງທີ່ດິນຕອນລຸ່ມດັ່ງກ່າວນັ້ນ ກໍຕ້ອງຮັບຜິດຊອບໃຊ້ແທນຄ່າເສຽຫາຍທີ່ເກີດຂຶ້ນ.
ຜູ້ຄອບຄອງທີ່ດິນຕອນເທິງ ບໍ່ມີສິດກີດກັ້ນການໄຫຼເປັນປົກກະຕິ ຂອງນ້ຳຕາມທຳມະຊາດ ລົງສູ່ທີ່ດິນຕອນລຸ່ມ ຊຶ່ງຈະສ້າງຄວາມເສຍຫາຍໃຫ້ແກ່ຜູ້ຊົມໃຊ້ນ້ຳຢູ່ໃນທີ່ດິນຕອນລຸ່ມນັ້ນ.
ໃນກໍລະນີທີ່ມີການກີດກັ້ນ ຊຶ່ງໄດ້ກໍ່ຄວາມເສຽຫາຍ ແກ່ຜູ້ຊົມໃຊ້ນ້ຳ ຢູ່ທີ່ດິນຕອນລຸ່ມແລ້ວຜູ້ຄອບຄອງທີ່ດິນຕອນເທິງ ຈະຕ້ອງຮັບຜິດຊອບໃຊ້ແທນຄ່າເສຽຫາຍ ຕາມກົດຫມາຍ .
ມາດຕາ 23. ສະພາວະຄວາມເປັນຈິງທີ່ຕ້ອງຍອມຮັບຕາມກົດຫມາຍ.
ບຸກຄົນ ຫລືການຈັດຕັ້ງ ທີ່ມີທີ່ດິນກະສິກຳຢູ່ທາງກາງ ຫລືຢູ່ສົ້ນທີ່ດິນຂອງຜູ້ອື່ນ ຫາກບໍ່ມີເສັ້ນທາງອອກ, ບໍ່ມີຄອງນ້ຳຊົນລະປະທານ ຫລືໄຟຟ້າ ຜ່ານເຂົ້າໄປຮັບໃຊ້ ການຜະລິດຂອງຕົນນັ້ນ ມີສິດຮ້ອງຂໍສ້າງເສັ້ນທາງ, ຄອງຊົນລະປະທານ ຫລືສາຍເນັ່ງໄຟຟ້າ ຜ່ານທີ່ດິນຂອງຜູ້ອື່ນ ທີ່ຢູ່ອ້ອມຂ້າງ ຕາມຄວາມເຫມາະສົມ ແລະຜູ້ຖືກຮ້ອງຂໍນັ້ນ ຕ້ອງອະນຸຍາດໃຫ້ຜ່ານ ຕາມການຮ້ອງຂໍ ຕາມທີ່ໄດ້ກຳນົດໄວ້ໃນມາດຕາ 35 ຂອງກົດຫມາຍວ່າດ້ວຍນ້ຳ ແລະຊັບພະຍາກອນແຫລ່ງນ້ຳ, ມາດຕາ 61 ຂອງກົດຫມາຍວ່າດ້ວຍທີ່ດິນ ແລະມາດຕາ 28 ຂອງກົດຫມາຍວ່າດ້ວຍໄຟຟ້າ.
ຖ້າການສ້າງເສັ້ນທາງ, ຄອງຊົນລະປະທານ ຫລື ເນັ່ງສາຍໄຟຟ້າ ຜ່ານທີ່ດິນຂອງບຸກຄົນອື່ນ ຫາກໄດ້ກໍ່ຄວາມເສັຽຫາຍໃຫ້ແກ່ບຸກຄົນ ທີ່ອະນຸຍາດໃຫ້ຜ່ານນັ້ນ ຜູ້ໄດ້ຮັບສິດ ໃນການຜ່ານ ເຂົ້າໄປຫາເນື້ອທີ່ດິນກະສິກຳຂອງຕົນ ຕ້ອງໃຊ້ແທນຄ່າເສັຽຫາຍ ຕາມກົດຫມາຍ.
ໃນກໍລະນີທີ່ຜູ້ໃຫ້ທາງຜ່ານຫາກໄດ້ຮັບຜົນປະໂຫຍດນຳແລ້ວ ກໍບໍ່ໃຫ້ຮຽກຮ້ອງຄ່າເສັຽຫາຍ ເວັ້ນເສັຽແຕ່ການໃຫ້ທາງຜ່ານນັ້ນ ຫາກໄດ້ກໍ່ຄວາມເສັຽຫາຍ ໃຫ້ແກ່ຜູ້ກ່ຽວຫຼາຍກວ່າຜົນປະໂຫຍດທີ່ໄດ້ຮັບ.
ຫມວດທີ 3
ແນວພັນພືດ ແລະ ແນວພັນສັດ
ມາດຕາ 24. ແນວພັນພືດ.
ແນວພັນພືດ ແມ່ນແນວພັນຂອງພືດ ລົ້ມລຸກ ຫລືພືດຢືນຕົ້ນ ຊຶ່ງອາດຈະແມ່ນແນວພັນບໍລິສຸດ, ແນວພັນປະສົມຫລືແນວພັນພື້ນເມືອງ ທີ່ໄດ້ຜ່ານການປັບປຸງ, ພັດທະນາ, ຂະຫຍາຍ ຫລືສ້າງເປັນແນວພັນໃຫມ່ທີ່ມີປະສິດທິພາບສູງ ຕາມຂະບວນການທາງດ້ານວິທະຍາສາດເຕັກນິກ ໂດຍໄດ້ຜ່ານການຮັບຮອງ ແລະອະນຸຍາດໃຫ້ນຳໃຊ້ເຂົ້າໃນການຜະລິດ ຈາກກະຊວງກະສິກຳ ແລະປ່າໄມ້.
ມາດຕາ 25. ແນວພັນສັດ.
ແນວພັນສັດ ແມ່ນແນວພັນຂອງສັດປະເພດຕ່າງໆ ຊຶ່ງປະກອບດ້ວຍແນວພັນບໍລິສຸດ, ແນວພັນປະສົມ ແລະແນວພັນພື້ນເມືອງ ລວມທັງສັດບົກ ແລະສັດນ້ຳ ທີ່ມີການຈະເລີນເຕີບໃຫຍ່ໄວ, ສາມາດຕອບສະຫນອງຜົນຜະລິດໄດ້ຫລາຍ, ມີຄຸນນະພາບດີ ແລະແມ່ນສາຍພັນ ທີ່ໄດ້ຜ່ານການຄັດເລືອກ, ປັບປຸງ, ຂະຫຍາຍ ຫລືສ້າງເປັນແນວພັນໃຫມ່ ຕາມຂະບວນການທາງດ້ານວິທະຍາສາດເຕັກນິກ ທີ່ໄດ້ຜ່ານການຮັບຮອງ ແລະອະນຸຍາດໃຫ້ນຳໃຊ້ເຂົ້າໃນການຜະລິດ ຈາກກະຊວງກະສິກຳ ແລະປ່າໄມ້.
ມາດຕາ 26 . ການນຳໃຊ້ແນວພັນ.
ລັດຊຸກຍູ້ໃຫ້ປະຊາຊົນ ຜະລິດ ແລະນຳໃຊ້ ແນວພັນພືດ ແລະແນວພັນສັດ ທີ່ມີຄຸນນະພາບດີ ແລະເຫມາະສົມ ກັບຈຸດພິເສດແຕ່ລະທ້ອງຖິ່ນ ຂອງປະເທດ ເພື່ອໃຫ້ການຜະລິດ ມີປະສິດທິຜົນສູງ.
ການນຳແນວພັນພືດ ຫລືແນວພັນສັດເຂົ້າມາພາຍໃນປະເທດ ຫລືສົ່ງອອກຕ່າງປະເທດ ຕ້ອງໄດ້ຮັບອະນຸຍາດ ຈາກຂະແຫນງກະສິກຳ ແລະປ່າໄມ້.
ຫມວດທີ 4
ຝຸ່ນ ແລະອາຫານສັດ
ມາດຕາ 27. ຝຸ່ນ
ຝຸ່ນ ແມ່ນວັດສະດຸ ຊຶ່ງມີສ່ວນປະສົມຂອງທາດອິນຊີ ແລະທາດເຄມີຕ່າງໆ ທີ່ເປັນທາດອາຫານຈຳເປັນສຳລັບພືດ ເພື່ອຊ່ວຍໃຫ້ພືດໃຫຍ່ໄວ ແລະມີຄຸນນະພາບດີ ລວມທັງປັບປຸງດິນປູກຝັງ ໃຫ້ອຸດົມສົມບູນ.
ມາດຕາ 28. ປະເພດຝຸ່ນ
ຝຸ່ນທີ່ນຳໃຊ້ເຂົ້າໃນການຜະລິດກະສິກຳ ໃນ ສາທາລະນະລັດ ປະຊາທິປະໄຕ ປະຊາຊົນລາວ ມີ ສອງປະເພດຄື: ຝຸ່ນວິິທະຍາສາດ ແລະ ຝຸ່ນອົງຄະທາດ.
ຝຸ່ນວິທະຍາສາດ ແມ່ນຝຸ່ນທີ່ປະກອບດ້ວຍສານເຄມີປະເພດດຽວ ຫລືປະເພດປະສົມ ຊຶ່ງເປັນອາຫານໂດຍກົງຂອງພືດເຊັ່ນ: ຝຸ່ນອາສົດ, ຝຸ່ນຝົດສະຟໍ, ຝຸ່ນໂປຕັດຊຽມ ແລະ ອື່ນໆ.
ຝຸ່ນອົງຄະທາດແມ່ນຝຸ່ນທີ່ປະກອບດ້ວຍການສະສົມທາດຕ່າງໆ ຈາກການສະຫຼາຍຕົວຂອງເສດເຫຼືອຊາກພືດ, ຊາກສັດ ແລະໂລຫະທາດຫລາຍຊະນິດ ຊຶ່ງເປັນອາຫານທາງອ້ອມຂອງພືດ ລວມທັງຊ່ວຍປັບປຸງຄຸນນະພາບຂອງດິນ ເຊັ່ນ: ຝຸ່ນບົ່ມ, ຝຸ່ນມູນສັດ ແລະ ອື່ນໆ.
ມາດຕາ 29. ການນຳໃຊ້ຝຸ່ນ.
ການນຳໃຊ້ຝຸ່ນທຸກຊະນິດ ຕ້ອງປະຕິບັດໃຫ້ຖືກຕ້ອງຕາມ ລະບຽບການນຳໃຊ້ຝຸ່ນ ຢ່າງເຄັ່ງຄັດ ເຊັ່ນ: ນຳໃຊ້ໃຫ້ຖືກຕາມຈຸດປະສົງ, ປະເພດ ແລະປະລິມານ ເພື່ອເຮັດໃຫ້ການນຳໃຊ້ຝຸ່ນ ມີປະສິດທິພາບ, ຮັບປະກັນບໍ່ໃຫ້ ເປັນອັນຕະລາຍຕໍ່ຊີວິດ, ສຸຂະພາບຂອງຄົນ ແລະ ສັດ .
ກະຊວງກະສິກຳ ແລະປ່າໄມ້ ເປັນຜູ້ວາງລະບຽບກ່ຽວກັບການນຳໃຊ້ຝຸ່ນ ແລະກຳນົດປະເພດ ຂອງຝຸ່ນທີ່ເປັນອັນຕະລາຍຮ້າຍແຮງ ທີ່ຫ້າມນຳໃຊ້. ພ້ອມກັນນີ້ ກໍຕ້ອງຊ່ວຍເຫລືອຝຶກອົບຮົມ, ຊຸກຍູ້ ໃຫ້ຊາວກະສິກອນ ໄດ້ນຳໃຊ້ຝຸ່ນອົງຄະທາດເປັນຕົ້ນຕໍ ແລະ ນຳໃຊ້ຝຸ່ນໃຫ້ຖືກຕ້ອງຕາມວິທີການ, ມາດຕະຖານເຕັກນິກ ແລະ ທັນກັບລະດູການຜະລິດ.
ມາດຕາ 30. ອາຫານສັດ.
ອາຫານສັດແມ່ນວັດສະດຸ ທີ່ນຳມາລ້ຽງສັດ ຊຶ່ງໄດ້ມາຈາກທຳມະຊາດ, ການຜະລິດ ຫລືການປຸງແຕ່ງຈາກຜະລິດຕະຜົນກະສິກຳ ແລະທາດອື່ນໆ ທີ່ມີຄຸນນະພາບທາງດ້ານໂພຊະນາການ.
ອາຫານສັດປະກອບດ້ວຍ ສາມປະເພດຄື :
- ອາຫານສົດເຊັ່ນ: ຫຍ້າຂຽວ, ເມັດພືດ;
- ອາຫານປຸງແຕ່ງເບື້ອງຕົ້ນເຊັ່ນ: ຮຳ, ເຟືອງ, ຫຍ້າບົ່ມ, ຫຍ້າແຫ້ງ;
- ອາຫານສຳເລັດຮູບເຊັ່ນ: ອາຫານປຸງແຕ່ງຂຶ້ນຕາມສູດໂພຊະນາການສຳລັບແຕ່ລະປະເພດສັດ
ມາດຕາ 31. ການຄຸ້ມຄອງຝຸ່ນ ແລະອາຫານສັດ.
ກະຊວງກະສິກຳ ແລະປ່າໄມ້ ເປັນຜູ້ກຳນົດລະບຽບການ ກ່ຽວກັບການຄຸ້ມຄອງຝຸ່ນວິທະຍາສາດ, ຝຸ່ນອົງຄະທາດ ແລະອາຫານສັດ ໂດຍປະສານສົມທົບກັບພາກສ່ວນທີ່ກ່ຽວຂ້ອງເຊັ່ນ: ຂະແຫນງອຸດສາຫະກຳ ແລະຫັດຖະກຳ, ການຄ້າ, ການເງິນ, ທະນາຄານ, ອົງການວິທະຍາສາດ, ເຕັກໂນໂລຊີ ແລະສິ່ງແວດລ້ອມ ເພື່ອກຳນົດປະເພດ, ຄຸນນະພາບຂອງຝຸ່ນ, ຄຸ້ມຄອງການນຳເຂົ້າ, ການຂົນສົ່ງ, ການຈຳຫນ່າຍ, ການເກັບຮັກສາ, ການຫຸ້ມຫໍ່ ແລະກິດຈະການອື່ນໆທີ່ກ່ຽວພັນກັບຝຸ່ນ ເພື່ອຮັບປະກັນໃຫ້ຝຸ່ນທຸກຊະນິດ ມີສ່ວນປະສົມຖືກຕ້ອງຕາມສູດ, ມີຄຸນນະພາບດີ ພ້ອມທັງຊຸກຍູ້ ໃຫ້ມີການຜະລິດຝຸ່ນ ແລະອາຫານສັດ ຢູ່ພາຍໃນປະເທດ.
ຫມວດທີ 5
ຢາປາບສັດຕູພືດ ແລະ ຢາປົວສັດ
ມາດຕາ 32. ຢາປາບສັດຕູພືດ.
ຢາປາບສັດຕູພືດ ແມ່ນສານທີ່ມີປະຕິກິລິຍາທາງເຄມີ ເພື່ອນຳໃຊ້ເຂົ້າໃນການປ້ອງກັນ, ກຳຈັດສັດຕູພືດ ທີ່ກໍ່ໃຫ້ເກີດຄວາມເສັຽຫາຍແກ່ການປູກຝັງ ລວມທັງສານເຄມີທີ່ນຳໃຊ້ໃນການເກັບມ້ຽນ, ຮັກສາ ແລະການຂົນສົ່ງ .
ຢາປາບສັດຕູພືດໄດ້ມາຈາກການປະສົມທາດເຄມີຕ່າງໆ ຊຶ່ງປຸງແຕ່ງຈາກໂຮງງານ ຫລື ສະກັດ ຈາກພືດໂດຍກົງ ຊຶ່ງເອີ້ນວ່າຢາປາບສັດຕູພືດພື້ນເມືອງ .
ມາດຕາ 33. ຢາປົວສັດ
ຢາປົວສັດ ແມ່ນສານທີ່ມີປະຕິກິລິຍາທາງເຄມີ, ປະກອບດ້ວຍສ່ວນປະສົມ ຂອງທາດເຄມີ ຫລືສະກັດໂດຍກົງຈາກພືດ ຫລືສັດ ຊຶ່ງມີຄຸນລັກສະນະເປັນຢາ ເພື່ອນຳໃຊ້ເຂົ້າໃນການປ້ອງກັນ ແລະປົວພະຍາດ ຂອງສັດລ້ຽງທຸກຊະນິດ.
ມາດຕາ 34. ການນຳໃຊ້ຢາປາບສັດຕູພືດ ແລະ ຢາປົວສັດ.
ຜູ້ທີ່ນຳໃຊ້ຢາປາບສັດຕູພືດ ຫລືຢາປົວສັດ ຕ້ອງປະຕິບັດໃຫ້ຖືກຕ້ອງ ຕາມຈຸດປະສົງ ແລະລະບຽບການນຳໃຊ້ຢ່າງເຄັ່ງຄັດ ລວມທັງການເກັບມ້ຽນຮັກສາຢາດັ່ງກ່າວ ເພື່ອເຮັດໃຫ້ການນຳໃຊ້ຢາປາບສັດຕູພືດ ຫລື ຢາປົວສັດ ມີປະສິດທິພາບ ທັງຮັບປະກັນບໍ່ໃຫ້ເປັນອັນຕະລາຍຕໍ່ຊີວິດ, ສຸຂະພາບຂອງຄົນ ແລະສັດ .
ມາດຕາ 35. ການຄຸ້ມຄອງຢາປາບສັດຕູພືດ ແລະ ຢາປົວສັດ.
ກະຊວງກະສິກຳ ແລະປ່າໄມ້ ເປັນຜູ້ກຳນົດລະບຽບການ ກ່ຽວກັບການຄຸ້ມຄອງຢາປາບສັດຕູພືດ ແລະຢາປົວສັດ ໂດຍປະສານສົມທົບກັບພາກສ່ວນທີ່ກ່ຽວຂ້ອງເຊັ່ນ: ອົງການວິທະຍາສາດ, ເຕັກໂນໂລຊີ ແລະສິ່ງແວດລ້ອມ, ກະຊວງສາທາລະນະສຸກ, ກະຊວງອຸດສາຫະກຳ ແລະຫັດຖະກຳ, ກະຊວງການຄ້າ, ກະຊວງການເງິນ ເພື່ອກຳນົດປະເພດ, ຄຸນນະພາບຂອງຢາທີ່ເປັນອັນຕະລາຍ ແລະປະເພດຫ້າມນຳໃຊ້, ຄຸ້ມຄອງການນຳເຂົ້າ, ການຂົນສົ່ງ, ການຈຳຫນ່າຍ, ການເກັບຮັກສາ ແລະກິດຈະການອື່ນໆ ທີ່ກ່ຽວຂ້ອງກັບ ຢາປາບສັດຕູພືດ ຫລື ຢາປົວສັດ ເພື່ອຮັບປະກັນໃຫ້ປະເພດຢາຕ່າງໆດັ່ງກ່າວ ມີສ່ວນປະສົມຖືກຕ້ອງຕາມສູດ, ຕາມມາດຕະຖານເຕັກນິກ ແລະມີຄຸນນະພາບດີ.
ຢາປາບສັດຕູພືດ ແລະຢາປົວສັດທຸກປະເພດ ທີ່ໄດ້ຮັບອະນຸຍາດໃຫ້ນຳໃຊ້ ແລະຈຳຫນ່າຍນັ້ນ ຕ້ອງຕິດສະຫລາກຢ່າງຈະແຈ້ງ, ເຫັນໄດ້ງ່າຍ ແລະສາມາດເຂົ້າໃຈໄດ້ ຊຶ່ງຈະຕ້ອງບົ່ງບອກຄຸນລັກສະນະ, ຊະນິດສານເຄມີ, ວິທີ ແລະກຳນົດເວລາການນຳໃຊ້ ຢ່າງລະອຽດ, ຄວາມເປັນອັນຕະລາຍ ພ້ອມທັງແນະນຳວິທີແກ້ພິດໃນເບື້ອງຕົ້ນ.
ຫມວດທີ 6
ເຄື່ອງມື ແລະ ພາຫະນະກົນຈັກການກະເສດ
ມາດຕາ 36. ເຄື່ອງມື ແລະພາຫະນະກົນຈັກການກະເສດ.
ເຄື່ອງມື ແລະພາຫະນະກົນຈັກການກະເສດ ແມ່ນເຄື່ອງມື ແລະພາຫະນະກົນຈັກທີ່ນຳໃຊ້ເຂົ້າໃນການປູກຝັງ ແລະ ລ້ຽງສັດ ຊຶ່ງລວມມີ:
- ເຄື່ອງມື ແລະພາຫະນະກົນຈັກ ທີ່ຮັບໃຊ້ການບຸກເບີກ ເນື້ອທີ່ດິນປູກຝັງ ຫລືລ້ຽງສັດ, ການດັດແປງຫນ້າດິນ, ການໄຖ, ຄາດ, ປັກດຳ, ເສັຽຫຍ້າ, ໃສ່ຝຸ່ນ, ປ້ອງກັນ ຫລື ປາບສັດຕູພືດ, ເກັບກ່ຽວ, ຟາດ, ເກັບຮັກສາ, ສີ, ບົດ ແລະ ຂົນສົ່ງ ຊຶ່ງປະກອບດ້ວຍເຄື່ອງມືງ່າຍດາຍ, ປະຖົມປະຖານເຊັ່ນ : ຈົກ, ສຽມ, ຊວ້ານ, ກວຽນ ແລະພາຫະນະກົນຈັກທັນສະໄຫມເຊັ່ນ : ລົດດຸດ, ລົດໄຖ, ຈັກຟາດເຂົ້າ;
- ເຄື່ອງມື ແລະພາຫະນະກົນຈັກປ້ອງກັນ, ຮັກສາ, ລ້ຽງ ແລະປິ່ນປົວສັດ;
- ເຄື່ອງມືຕົບແຕ່ງ, ຄັດເລືອກ ຜົນຜະລິດ ກະສິກຳ, ແຊ່ເຢັນ ແລະອື່ນໆ.
ມາດຕາ 37. ການຜະລິດເຄື່ອງມື ແລະພາຫະນະກົນຈັກການກະເສດ.
ກະຊວງອຸດສາຫະກຳ ແລະຫັດຖະກຳ ເປັນຜູ້ກຳນົດລະບຽບການ ແລະມາດຕະຖານເຕັກນິກ ໃນການນຳເຂົ້າ ຫລືຜະລິດບັນດາເຄື່ອງມື ແລະພາຫະນະກົນຈັກການກະເສດ ໂດຍ ປະສານສົມທົບກັບກະຊວງກະສິກຳ ແລະປ່າໄມ້ ແລະອົງການວິທະຍາສາດ, ເຕັກໂນໂລຊີ ແລະສິ່ງແວດລ້ອມ.
ຫມວດທີ 7
ສາງເກັບມ້ຽນ
ມາດຕາ 38. ສາງເກັບມ້ຽນ.
ສາງເກັບມ້ຽນແມ່ນອາຄານ, ສະຖານທີ່ ສຳລັບເກັບມ້ຽນຜົນຜະລິດກະສິກຳ, ຝຸ່ນ ແລະອາຫານສັດ, ຢາປາບສັດຕູພືດ ແລະຢາປົວສັດ, ຮັກສາຄຸນນະພາບໃຫ້ຍາວນານ ຊຶ່ງລວມມີ: ເລົ້າເຂົ້າ, ສາງເກັບມ້ຽນເມັດພືດ, ແນວພັນ, ຝຸ່ນ, ອາຫານສັດ, ສາງເຢັນສຳລັບເກັບມ້ຽນຜັກ, ໝາກໄມ້, ຊີ້ນສົດ, ນົມສົດ ແລະສາງສະເພາະເພື່ອເກັບມ້ຽນ ຢາປາບສັດຕູພືດ ແລະຢາປົວສັດ.
ມາດຕາ 39 . ການສ້າງສາງເກັບມ້ຽນ.
ການສ້າງສາງເກັບມຽນ ຕ້ອງຮັບປະກັນໃຫ້ຖືກຕ້ອງ ຕາມລະບຽບການ ແລະມາດຕະຖານເຕັກນິກ ທີ່ກະຊວງກະສິກຳ ແລະປ່າໄມ້ວາງອອກ, ພ້ອມກັນນັ້ນ ກໍຕ້ອງໃຫ້ຖືກຕ້ອງຕາມ ລະບຽບຂອງຜັງເມືອງ .
ຫມວດທີ 8
ການປຸງແຕ່ງຜົນຜະລິດກະສິກຳ
ມາດຕາ 40. ການປຸງແຕ່ງຜົນຜະລິດກະສິກຳ
ການປຸງແຕ່ງຜົນຜະລິດກະສະກຳ ແມ່ນການນຳເອົາຫມາກຜົນທີ່ໄດ້ມາຈາກ ການປູກຝັງ, ລ້ຽງສັດ ແລະການປະມົງ ມາປຸງແຕ່ງໃຫ້ເປັນຜະລິດຕະພັນເຄິ່ງສຳເລັດຮູບ ແລະສຳເລັດຮູບເຊັ່ນ: ການດອງ, ການຕາກແຫ້ງ, ການເຮັດອາຫານສຳເລັດຮູບ, ການເຮັດເຄື່ອງກະປ໋ອງ, ການສະກັດນ້ຳມັນພືດ, ການຜະລິດ ເປັນເຄື່ອງໃຊ້ສອຍ ແລະ ອື່ນໆ.
ມາດຕາ 41. ການສ້າງໂຮງຫັດຖະກຳ ແລະໂຮງງານປຸງແຕ່ງຜົນຜະລິດກະສິກຳ.
ການສ້າງໂຮງຫັດຖະກຳ ແລະໂຮງງານປຸງແຕ່ງຜົນຜະລິດກະສິກຳ ຕ້ອງຮັບປະກັນໃຫ້ຖືກຕາມລະບຽບການ ແລະມາດຕະຖານເຕັກນິກ ທີ່ກະຊວງອຸດສາຫະກຳ ແລະຫັດຖະກຳ ແລະກະຊວງສາທາລະນະສຸກ ວາງອອກ, ພ້ອມກັນນັ້ນ ກໍໃຫ້ຖືກຕ້ອງຕາມລະບຽບຂອງຜັງເມືອງ.
ຫມວດທີ 9
ຕະຫລາດກະສິກຳ
ມາດຕາ 42. ຕະຫລາດກະສິກຳ.
ຕະຫລາດກະສິກຳ ແມ່ນບ່ອນຊື້ຂາຍຜົນຜະລິດກະສິກຳ ລະຫວ່າງຜູ້ຜະລິດ ແລະ ຜູ້ຊົມໃຊ້ ລວມທັງການນຳເອົາຜົນຜະລິດກະສິກຳ ອອກສູ່ຂອດຈໍລະຈອນທົ່ວໄປ. ຕະຫລາດກະສິກຳ ມີຄວາມສຳຄັນຕໍ່ການຊຸກຍູ້ ຂະບວນການຜະລິດກະສິກຳຢູ່ ສາທາລະນະລັດ ປະຊາທິປະໄຕ ປະຊາຊົນລາວ ແນໃສ່ຕອບສະຫນອງສະບຽງອາຫານ ຢ່າງພຽງພໍ ແລະ ເປັນສິນຄ້າສົ່ງອອກ.
ມາດຕາ 43. ການສ້າງຕະຫລາດກະສິກຳ.
ຕະຫລາດກະສິກຳຕ້ອງສ້າງຂຶ້ນຢ່າງກວ້າງຂວາງ ດ້ວຍຫລາຍຮູບການ, ຫລາຍລະດັບ ທັງຢູ່ພາຍໃນ ແລະຕ່າງປະເທດ ເພື່ອເປັນບ່ອນຈຳຫນ່າຍ ຜົນຜະລິດກະສິກຳ, ສ້າງຕັ້ງສະຫະກອນ ແລະບໍລິສັດ ຜູກພັນຊື້-ຂາຍ ກັບຊາວກະສິກອນໂດຍກົງ, ສ້າງຕັ້ງບໍລິສັດສົ່ງອອກ ຜະລິດຕະຜົນກະສິກຳ.
ຫມວດທີ 10
ການພົວພັນຮ່ວມມືກັບຕ່າງປະເທດທາງດ້ານກະສິກຳ
ມາດຕາ 44. ການພົວພັນຮ່ວມມືກັບຕ່າງປະເທດ ທາງດ້ານເຕັກນິກ.
ລັດເປີດກວ້າງການຮ່ວມມືກັບສາກົນທາງດ້ານກະສິກຳ ເພື່ອແລກປ່ຽນບົດຮຽນ, ວິຊາການ, ການຄຸ້ມຄອງ, ນຳໃຊ້ວິທະຍາສາດ, ເຕັກໂນໂລຊີ ທີ່ທັນສະໄຫມ ເພື່ອມາພັດທະນາກິດຈະການກະສິກຳ ຂອງປະເທດເຮົາ ໃຫ້ມີການຂະຫຍາຍຕົວ ແລະມີປະສິດທິພາບສູງ.
ມາດຕາ 45 . ການພົວພັນຮ່ວມມືກັບຕ່າງປະເທດທາງດ້ານເສດຖະກິດ
ສາທາລະນະລັດ ປະຊາທິປະໄຕ ປະຊາຊົນລາວ ຍາດແຍ່ງທຶນຮອນ ຈາກຕ່າງປະເທດ ເພື່ອມາເສີມຂະຫຍາຍການປູກຝັງ, ລ້ຽງສັດ ລວມທັງການດຶງດູດການລົງທຶນ ຂອງຕ່າງປະເທດເຂົ້າໃນກິດຈະການກະສິກຳ.
ພາກທີ III
ການລົງທຶນໃສ່ກິດຈະການກະສິກຳ
ມາດຕາ 46. ການລົງທຶນໃສ່ກິດຈະການກະສິກຳ.
ການລົງທຶນໃສ່ກິດຈະການການກະສິກຳ ແມ່ນການລົງທຶນໃສ່ການປູກຝັງ, ລ້ຽງສັດ ແລະ ການປະມົງ ເພື່ອທຳການຜະລິດ ຫລືດຳເນີນທຸລະກິດ ກ່ຽວກັບກະສິກຳ .
ມາດຕາ 47. ຮູບການລົງທຶນ.
ຮູບການລົງທຶນໃສ່ການຜະລິດ ກະສິກຳປະກອບມີ :
- ການລົງທຶນ ຂອງຫົວຫນ່ວຍຄອບຄົວ;
- ການລົງທຶນ ແບບຮ່ວມມືຂອງປະຊາຊົນ;
- ການລົງທຶນ ຂອງເອກະຊົນ;
- ການລົງທຶນຂອງລັດແຕ່ຝ່າຍດຽວ ໃນກໍລະນີທີ່ບໍ່ມີພາກສ່ວນເສດຖະກິດອື່ນມາລົງທຶນ ແຕ່ການລົງທຶນດັ່ງກ່າວ ຜັດມີຄວາມສຳຄັນ ແລະຈຳເປັນ ສຳລັບຜົນປະໂຫຍດຂອງປະຊາຊົນບັນດາເຜົ່າ;
- ການລົງທຶນຂອງລັດ ກັບເອກະຊົນພາຍໃນປະເທດ ຫລືຕ່າງປະເທດ;
- ການລົງທຶນ ຂອງເອກະຊົນພາຍໃນ ກັບຕ່າງປະເທດ ;
- ການລົງທຶນ ຂອງຕ່າງປະເທດແຕ່ຝ່າຍດຽວ.
ການລົງທຶນ ໃສ່ການຜະລິດກະສິກຳ ແບ່ງອອກເປັນສາມຂະຫນາດ:
- ການຜະລິດ ແລະທຸລະກິດ ກະສິກຳ ຂະຫນາດນ້ອຍ ;
- ການຜະລິດ ແລະທຸລະກິດ ກະສິກຳ ຂະຫນາດກາງ;
- ທຸລະກິດ ກະສິກຳ ຂະຫນາດໃຫ່ຍ.
ກະຊວງກະສິກຳ ແລະປ່າໄມ້ ເປັນຜູ້ກຳນົດຂະຫນາດການຜະລິດ ແລະ ທຸລະກິດກະສິກຳ ໂດຍປະສານສົມທົບກັບຄະນະກຳມະການຄຸ້ມຄອງ ແລະ ສົ່ງເສີມການລົງທຶນ.
ພາກທີ IV
ການສົ່ງເສີມການຜະລິດກະສິກຳ
ມາດຕາ 48 . ຈຸດປະສົງ.
ການສົ່ງເສີມການຜະລິດກະສິກຳ ມີຈຸດປະສົງ ແນໃສ່ໃຫ້ຜະລິດຕະຜົນກະສິກຳ ຮັບປະກັນທາງດ້ານປະລິມານ ແລະຄຸນນະພາບ ເພື່ອຕອບສະຫນອງ ຄວາມຮຽກຮ້ອງຕ້ອງການຂອງສັງຄົມ, ມີສ່ວນແຮໄວ້ ແລະເພື່ອຂາຍເປັນສິນຄ້າ .
ມາດຕາ 49 . ເນື້ອໃນຂອງການສົ່ງເສີມການຜະລິດກະສິກຳ.
ເພື່ອຮັບປະກັນໃຫ້ການຜະລິດກະສິກຳ ມີປະສິດທິຜົນສູງນັ້ນ ການສົ່ງເສີມການຜະລິດກະສິກຳຕ້ອງດຳເນີນຢ່າງຄົບຊຸດ ຊຶ່ງປະກອບດ້ວຍ :
- ທຶນ ແລະກອງທຶນສົ່ງເສີມ ;
- ແນວພັນພືດ ແລະແນວພັນສັດ ;
- ຝຸ່ນ ແລະອາຫານສັດ ;
- ຢາປາບສັດຕູພືດ ແລະ ຢາປົວສັດ ;
- ເຄື່ອງມື ແລະພາຫະນະກົນຈັກການກະເສດ ;
- ຊົນລະປະທານ ;
- ວິຊາການ ;
- ຂໍ້ມູນຂ່າວສານທາງດ້ານກະສິກຳ ;
- ສູນຄົ້ນຄວ້າ ແລະສະຖານີທົດລອງ ;
- ການຝຶກອົບຮົມຊາວກະສິກອນ;
- ສາງ, ໂຮງອົບ ແລະຫ້ອງເຢັນ ;
- ການປຸງແຕ່ງຜະລິດຕະຜົນກະສິກຳ ;
- ທະນາຄານເມັດພືດ ແລະທະນາຄານສັດ ;
- ການຕະຫລາດ ;
- ລາຄາ ;
- ການປົກປ້ອງຜົນປະໂຫຍດຂອງຊາວກະສິກອນ.
ມາດຕາ 50 . ທຶນ ແລະກອງທຶນສົ່ງເສີມ.
ທຶນ ແລະກອງທຶນສົ່ງເສີມ ແມ່ນພາຫະນະທາງດ້ານການເງິນ ທີ່ນຳໃຊ້ເຂົ້າໃນການຜະລິດ ກະສິກຳ. ລັດຈະສົ່ງເສີມໃຫ້ປະຊາຊົນກູ້ຢືມທຶນ ມາທຳການຜະລິດກະສິກຳ ເປັນແຕ່ລະໄລຍະຄື: ໄລຍະສັ້ນ, ໄລຍະກາງ ແລະໄລຍະຍາວ ດ້ວຍດອກເບັ້ຍທີ່ມີລັກສະນະສົ່ງເສີມ ພ້ອມທັງດຶງດູດການຊ່ວຍເຫລືອຂອງຕ່າງປະເທດ ເພື່ອມາຊຸກຍູ້ການຜະລິດກະສິກຳ .
ໃນກໍລະນີ ທີ່ເກີດໄພທຳມະຊາດເຊັ່ນ : ໄພແຫ້ງແລ້ງ, ໄພນ້ຳຖ້ວມ, ພະຍຸສັດ, ພະຍາດບົ້ງແມງ ຫລືອື່ນໆ ທີ່ສ້າງຄວາມເສຽຫາຍຢ່າງຮ້າຍແຮງ ໃຫ້ແກ່ການຜະລິດກະສິກຳນັ້ນ ລັດຈະມີນະໂຍບາຍຜ່ອນຜັນການທົດແທນຕົ້ນທຶນ ແລະດອກເບັ້ຍ ທີ່ໄດ້ກູ້ຢືມຈາກລັດໃຫ້ແກ່ຊາວກະສິກອນຢ່າງ ສົມເຫດສົມຜົນ.
ລັດສ້າງຕັ້ງກອງທຶນສົ່ງເສີມກະສິກຳ ເພື່ອຊຸກຍູ້ການຜະລິດກະສິກຳ ໃຫ້ມີປະສິດທິພາບ.
ກອງທຶນສົ່ງເສີມກະສິກຳໄດ້ມາຈາກ :
- ທຶນປະກອບຂອງລັດ ;
- ທຶນປະກອບຂອງປະຊາຊົນ ;
- ທຶນຊ່ວຍເຫລືອຈາກສາກົນ .
ມາດຕາ 51. ແນວພັນພືດ ແລະແນວພັນສັດ.
ກະຊວງກະສິກຳ ແລະປ່າໄມ້ ເປັນຜູ້ຮັບຜິດຊອບ ຄົ້ນຄ້ວາວິທະຍາສາດ ຊອກຫາແນວພັນພືດ, ແນວພັນສັດຢູ່ພາຍໃນ ແລະຈາກຕ່າງປະເທດ ທີ່ດີ ແລະເຫມາະສົມ ກັບສະພາບດິນຟ້າອາກາດ ຂອງແຕ່ລະທ້ອງຖິ່ນຂອງ ສາທາລະນະລັດ ປະຊາທິປະໄຕ ປະຊາຊົນລາວ ເພື່ອໃຫ້ການຜະລິດກະສິກຳ ມີປະສິດທິພາບສູງ ໂດຍປະສານສົມທົບກັບອົງການວິທະຍາສາດ, ເຕັກໂນໂລຊີ ແລະສິ່ງແວດລ້ອມ, ມະຫາວິທະຍາໄລແຫ່ງຊາດ ແລະອຳນາດການປົກຄອງທ້ອງຖິ່ນ .
ມາດຕາ 52 . ຝຸ່ນ ແລະອາຫານສັດ.
ລັດສົ່ງເສີມການສະຫນອງຝຸ່ນ ແກ່ຊາວກະສິກອນຢ່າງກ້ວາງຂວາງ ແລະທັນກັບລະດູການ ເພື່ອຮັບປະກັນໃຫ້ການຜະລິດກະສິກຳ ມີປະສິດທິຜົນສູງ ທາງດ້ານປະລິມານ ແລະຄຸນນະພາບ ໂດຍຊຸກຍູ້ໃຫ້ມີການຜະລິດຝຸ່ນອົງຄະທາດ ແລະຝຸ່ນວິທະຍາສາດ ຢູ່ພາຍໃນປະເທດ ແລະໃນກໍລະນີທີ່ຈຳເປັນ ກໍສາມາດນຳເຂົ້າຈາກຕ່າງປະເທດໄດ້ ຕາມລະບຽບກົດຫມາຍ.
ລັດສົ່ງເສີມໃຫ້ມີການຕອບສະຫນອງ ດ້ານອາຫານສັດ ໃຫ້ແກ່ສັດລ້ຽງ ຂອງຄອບຄົວ ແລະສັດລ້ຽງເປັນທຸລະກິດ ດ້ວຍການຊຸກຍູ້ໃຫ້ຊອກຫາແນວພັນພືດທີ່ດີ ແກ່ການລ້ຽງສັດຈາກ ພາຍໃນ ແລະຕ່າງປະເທດ, ຜະລິດວັດຖຸດິບປ້ອນໂຮງງານອາຫານສັດ ລວມທັງການກໍ່ສ້າງໂຮງງານປຸງແຕ່ງອາຫານສັດ .
ໃນກໍລະນີທີ່ການຜະລິດອາຫານສັດ ຢູ່ພາຍໃນປະເທດຫາກບໍ່ພຽງພໍ ກໍອະນຸຍາດໃຫ້ນຳເຂົ້າຈາກຕ່າງປະເທດໄດ້ ຕາມລະບຽບກົດຫມາຍ.
ມາດຕາ 53. ຢາປາບສັດຕູພືດ ແລະຢາປົວສັດ.
ເພື່ອຕອບສະຫນອງຢາປາບສັດຕູພືດ ແລະຢາປົວສັດໃຫ້ພຽງພໍ ແລະທັນເວລານັ້ນ ລັດສົ່ງເສີມການຜະລິດ ຢາປາບສັດຕູພືດ ແລະຢາປົວສັດ ຢູ່ພາຍໃນປະເທດ ແລະອະນຸຍາດໃຫ້ນຳຢາດັ່ງກ່າວ ເຂົ້າມາຈາກຕ່າງປະເທດ ຕາມລະບຽບກົດຫມາຍໃນກໍລະນີທີ່ຈຳເປັນ.
ມາດຕາ 54 . ເຄື່ອງມື ແລະພາຫະນະກົນຈັກການກະເສດ.
ເຄື່ອງມື ແລະພາຫະນະກົນຈັກການກະເສດ ແມ່ນພາຫະນະ ທີ່ຈຳເປັນ ແລະມີຄວາມສຳຄັນ ໃນການຍົກປະສິດທິພາບ ຂອງການຜະລິດກະສິກຳ. ລັດສົ່ງເສີມໃຫ້ທຳການຜະລິດ ເຄື່ອງມື ແລະພາຫະນະກົນຈັກການກະເສດ ທີ່ເຫມາະສົມ ແລະທັນສະໄຫມ ຢູ່ພາຍໃນປະເທດ ແລະໃນກໍລະນີທີ່ຈຳເປັນ ກໍອະນຸຍາດ ໃຫ້ນຳເຂົ້າຈາກຕ່າງປະເທດ ຕາມລະບຽບກົດຫມາຍ ໃຫ້ພຽງພໍ ແລະທັນເວລາ. ນອກຈາກນີ້ ລັດຍັງສົ່ງເສີມໃຫ້ມີການຈັດຕັ້ງ ກອງກົນຈັກການກະເສດໃນເຂດຕ່າງໆເປັນຕົ້ນ ໃນເຂດຈຸດສຸມກະສິກຳ .
ມາດຕາ 55 . ຊົນລະປະທານ.
ເພື່ອໃຫ້ການຜະລິດ ກະສິກຳສາມາດດຳເນີນໄດ້ຫລາຍລະດູການ ແລະມີປະສິດທິພາບ ລັດສົ່ງເສີມໃຫ້ມີການພັດທະນາຊົນລະປະທານດ້ວຍຫລາຍລະດັບ, ຫລາຍຂະຫນາດ, ຢ່າງກ້ວາງຂວາງເປັນຕົ້ນການຂຸດສະ, ການສ້າງອ່າງເກັບນ້ຳ, ການຜະລິດ ແລະການນຳເຂົ້າຈາກຕ່າງປະເທດ ຈັກສູບນ້ຳຢ່າງພຽງພໍ ຕາມລະບຽບກົດຫມາຍ.
ອຳນາດການປົກຄອງ ມີຫນ້າທີ່ຊຸກຍູ້, ປຸກລະດົມການສ້າງຊົນລະປະທານ ດ້ວຍທຶນຂອງບຸກຄົນ, ລວມຫມູ່, ລັດຮ່ວມທຶນກັບປະຊາຊົນ ຫລືລັດເປັນຜູ້ລົງທຶນເອງ.
ມາດຕາ 56 . ວິຊາການ.
ໃນການຜະລິດກະສິກຳຂອດວິຊາການ ແມ່ນມີລັກສະນະຕັດສິນ, ລັດມີຫນ້າທີ່ກໍ່ສ້າງນັກວິຊາການດ້ານກະສິກຳ ຫລາຍລະດັບ ເພື່ອຕອບສະຫນອງຄວາມຕ້ອງການທີ່ຈຳເປັນ ເພື່ອຊຸກຍູ້, ຊີ້ນຳ ຊາວກະສິກອນ ໂດຍເລີ່ມແຕ່ເວລາ ກະກຽມລົງມືທຳການຜະລິດ ຈົນຮອດເວລາເກັບກ່ຽວ, ຕະຫລອດຮອດການເກັບຮັກສາ, ການປຸງແຕ່ງເບື້ອງຕົ້ນ ແລະການຫຸ້ມຫໍ່, ຂົນສົ່ງໄປສູ່ຕະຫລາດ .
ນອກຈາກນີ້ ລັດຍັງສົ່ງເສີມໃຫ້ພາກສ່ວນອື່ນ ກໍ່ສ້າງນັກວິຊາການດ້ານກະສິກຳອີກດ້ວຍ.
ມາດຕາ 57 . ຂໍ້ມູນຂ່າວສານ ທາງດ້ານກະສິກຳ.
ລັດຕ້ອງຕອບສະຫນອງຂໍ້ມູນຂ່າວສານ, ສະຖິຕິ ກ່ຽວກັບການຜະລິດກະສິກຳ ເຊັ່ນ: ເຕັກນິກ ການປູກຝັງ, ລ້ຽງສັດ ແລະການປະມົງ, ແນວພັນພືດ ແລະແນວພັນສັດ, ຄຸນນະພາບ ແລະມາດຕະຖານສາກົນ, ການເຫນັງຕີງຂອງລາຄາ ໃນທ້ອງຕະຫລາດ, ຂໍ້ມູນກ່ຽວກັບອຸຕຸນິຍົມ, ອຸທົກກະສາດ ແລະອື່ນໆ, ສ້າງລະບົບເກັບກຳຂໍ້ມູນ, ຂ່າວສານ, ສະຖິຕິແຕ່ຂັ້ນບ້ານ, ຫົວຫນ່ວຍຮາກຖານຂຶ້ນມາ ເພື່ອໃຫ້ມີຂໍ້ມູນຕົວຈິງ. ພ້ອມກັນນັ້ນ ລັດກໍຊຸກຍູ້ໃຫ້ພາກສ່ວນອື່ນປະກອບສ່ວນໃນການສະຫນອງຂໍ້ມູນຂ່າວສານທາງດ້ານກະສິກຳ.
ມາດຕາ 58. ສູນຄົ້ນຄວ້າ ແລະສະຖານີທົດລອງ.
ສູນຄົ້ນຄວ້າ ແລະສະຖານີທົດລອງ ມີບົດບາດໃນການຄົ້ນຄວ້າ, ນຳໃຊ້ບົດຮຽນທີ່ດີ ຢູ່ພາຍໃນປະເທດ ແລະນຳເອົາຜົນສຳເລັດຂອງສາກົນທາງດ້ານກະສິກຳເຂົ້າມານຳໃຊ້ ພາຍໃນປະເທດ ເພື່ອເພີ່ມທະວີປະສິດທິຜົນຂອງຜົນຜະລິດກະສິກຳ.
nbsp; ສູນຄົ້ນຄວ້າ ແລະສະຖານີທົດລອງ ມີຫນ້າທີ່ໃນການຄົ້ນຄວ້າ ແລະທົດລອງແນວພັນພືດ ແລະແນວພັນສັດ, ຝຸ່ນ ແລະອາຫານສັດ, ຢາປາບສັດຕູພືດ ແລະຢາປົວສັດ, ເຕັກນິກການຜະລິດ ພາຫະນະກົນຈັກການກະເສດລວມທັງເຕັກນິກຂອງການປູກຝັງ ແລະລ້ຽງສັດ.
ລັດສົ່ງເສີມການສ້າງ ແລະຂະຫຍາຍສູນຄົ້ນຄວ້າ ແລະສະຖານີທົດລອງ ໃນເຂດການຜະລິດຕ່າງໆ ທີ່ເຫັນວ່າເຫມາະສົມ.
ມາດຕາ 59. ການຝຶກອົບຮົມຊາວກະສິກອນ.
ເພື່ອເຮັດໃຫ້ ການຜະລິດກະສິກຳ ມີປະສິດທິພາບ ແລະສາມາດເປັນສິນຄ້າໄດ້ ລັດເອົາໃຈໃສ່ ຝຶກອົບຮົມຊາວກະສິກອນ ກ່ຽວກັບການປູກຝັງ, ລ້ຽງສັດ ແລະການປະມົງ ໃຫ້ຮູ້ຈັກນຳໃຊ້ເຕັກນິກ ວິທະຍາສາດ ແລະເຕັກໂນໂລຊີ ໃຫມ່ຢ່າງກວ້າງຂວາງໃນການຜະລິດກະສິກຳ ດ້ວຍການຈັດການຝຶກອົບຮົມ, ທັດສະນະສຶກສາ ແລະສຳມະນາຢູ່ພາຍໃນ ແລະຕ່າງປະເທດ, ຮຽນຮູ້ມາດຕະຖານສາກົນ ກ່ຽວກັບຜະລິດຕະຜົນ ກະສິກຳ . ນອກຈາກນີ້ ກໍເອົາບົດຮຽນ ທີ່ດີຈາກຄອບຄົວຕົວແບບ ແລະຫົວຫນ່ວຍການຜະລິດກະສິກຳ ຢູ່ພາຍໃນ ມາເຜີຍແຜ່ຮ່ຳຮຽນ, ຜັນຂະຫຍາຍໃຫ້ກວ້າງຂວາງ ແລະທັນເວລາ .
ລັດສົ່ງເສີມໃຫ້ພາກສ່ວນຕ່າງໆ ມີສ່ວນຮ່ວມ ໃນການຝືກອົບຮົມຊາວກະສິກອນ ກ່ຽວກັບການຜະລິດກະສິກຳ.
ລັດຈະນຳເອົາວິຊາກະສິກຳພື້ນຖານເຂົ້າໃນຫລັກສູດການສຶກສາ.
ມາດຕາ 60 . ສາງ, ໂຮງອົບ, ຫ້ອງເຢັນ ແລະໂຮງງານປຸງແຕ່ງ.
ເພື່ອຮັກສາຜະລິດຕະຜົນກະສິກຳໃຫ້ຢູ່ໃນສະພາບຄົງຕົວ ແລະເກັບຮັກສາໄວ້ໄດ້ຍາວນານ ລັດສົ່ງເສີມໃຫ້ປະຊາຊົນສ້າງສາງ, ໂຮງອົບ, ຫ້ອງເຢັນ ແລະໂຮງງານປຸງແຕ່ງ ຜົນຜະລິດກະສິກຳເບື້ອງຕົ້ນ ຢ່າງກ້ວາງຂວາງ ແລະຖືກຕ້ອງຕາມມາດຕະຖານເຕັກນິກ .
ກະຊວງກະສິກຳ ແລະປ່າໄມ້ ມີຫນ້າທີ່ແນະນຳ, ຝຶກອົບຮົມ ທາງດ້ານວິຊາການ ກ່ຽວກັບລະບົບສາງ, ໂຮງອົບ, ຫ້ອງເຢັນ ແລະໂຮງງານປຸງແຕ່ງເບື້ອງຕົ້ນໃຫ້ປະຊາຊົນ .
ມາດຕາ 61 . ທະນາຄານເມັດພືດ ແລະທະນາຄານສັດ.
ເພື່ອຮັບປະກັນໃຫ້ຊາວກະສິກອນມີທຶນຮອນທຳການຜະລິດ ແລະໃຊ້ຈ່າຍໃນຄອບຄົວ ລັດຊຸກຍູ້, ສົ່ງເສີມໃຫ້ມີການສ້າງຕັ້ງທະນາຄານເມັດພືດ ແລະທະນາຄານສັດ ເພື່ອຕອບສະຫນອງຄວມຕ້ອງການຂອງຊາວກະສິກອນ ໃນເວລາຈຳເປັນ ດ້ວຍການນຳເອົາຜົນຜະລິດຂອງຕົນ ໄປເປັນຫລັກຊັບຄ້ຳປະກັນ ເພື່ອກູ້ຢືມເງິນ ແລະຊາວກະສິກອນ ມີສິດນຳເອົາຜະລິດຕະຜົນ ທີ່ນຳໄປຄ້ຳປະກັນນັ້ນ ອອກຈຳຫນ່າຍໃນເວລາຜົນຜະລິດມີລາຄາສູງ .
ນອກຈາກນີ້ ທະນາຄານເມັດພືດ ແລະທະນາຄານສັດ ຍັງມີຈຸດປະສົງໃຫ້ຊາວກະສິກອນສາມາດກູ້ຢືມເມັດພືດ ຫລືສັດໄປນຳໃຊ້ໃນເວລາທີ່ຈຳເປັນ.
ມາດຕາ 62 . ການຕະຫລາດ.
ການຈໍລະຈອນແຈກຢາຍສິນຄ້າ ມີຄວາມສຳຄັນ ໃນການກະຕຸກຊຸກຍູ້ ການຜະລິດສິນຄ້າ ແລະການຜະລິດສຳເປີດກ້ວາງ ດັ່ງນັ້ນລັດຊຸກຍູ້ໃຫ້ພາກສ່ວນເສດຖະກິດຕ່າງໆ ຊອກຫາຕະຫລາດພາຍໃນ ແລະຕ່າງປະເທດ ດ້ວຍການໂຄສະນາສິນຄ້າ, ການເປີດການວາງສະແດງສິນຄ້າກະສິກຳ ແລະເປີດກ້ວາງ ການພົວພັນກັບສາກົນ ກ່ຽວກັບການຊື້-ຂາຍ, ແລກປ່ຽນສິນຄ້າກະສິກຳ. ນອກຈາກນີ້ ລັດຍັງຊຸກຍູ້ ການຜະລິດກະສິກຳ ຂອງປະຊາຊົນ ດ້ວຍການຜູກພັນສອງສົ້ນ ລວມທັງສົ່ງເສີມການສ້າງຕັ້ງສະຫະກອນ ແລະບໍລິສັດຂອງລັດ ເພື່ອຜູກພັນຊື້-ຂາຍຜົນຜະລິດກະສິກຳ .
ການນຳຜົນຜະລິດກະສິກຳເຂົ້າມາໃນປະເທດ ຫລືສົ່ງອອກນອກປະເທດ ຕ້ອງປະຕິບັດໃຫ້ຖືກຕ້ອງຕາມລະບຽບ ກົດຫມາຍ.
ມາດຕາ 63 . ລາຄາ.
ລັດຮັບປະກັນລາຄາຕ່ຳສຸດ ສຳລັບສິນຄ້າ ກະສິກຳບາງຊະນິດທີ່ຈຳເປັນ ແກ່ການດຳລົງຊີວິດຂອງປະຊາຊົນ .
ໃນກໍລະນີທີ່ຈຳເປັນ ລັດຈະໄປເກັບຊື້ ຜະລິດຕະຜົນກະສິກຳດັ່ງກ່າວ ເພື່ອຮັກສາລາຄາໃຫ້ຫມັ້ນທ່ຽງເປັນຕົ້ນໃນລະດູການເກັບກ່ຽວ.ນອກຈາກນີ້ ລັດຕ້ອງຊອກທຸກວິທີທາງ ເພື່ອສະກັດກັ້ນການກົດຫນ່ວງ ລາຄາສິນຄ້າກະສິກຳ, ທັງຫມົດເຫລົ່ານີ້ ແນໃສ່ປົກປ້ອງຜົນປະໂຫຍດ ຂອງຜູ້ຜະລິດ ແລະຜູ້ບໍລິໂພກ .
ມາດຕາ 64 .ການປົກປ້ອງຜົນປະໂຫຍດຂອງຊາວກະສິກອນ.
ລັດເອົາໃຈໃສ່ ປົກປ້ອງຜົນປະໂຫຍດຂອງຊາວກະສິກອນ ດ້ວຍການຊຸກຍູ້ການຂະຫຍາຍ ການຜະລິດ ແລະການຊົມໃຊ້ຜະລິດຕະຜົນ ກະສິກຳພາຍໃນປະເທດ, ການຫຼຸດຜ່ອນ ແລະຈຳກັດ ການນຳເຂົ້າຜະລິດຕະຜົນກະສິກຳ ຈາກຕ່າງປະເທດທີ່ບໍ່ຈຳເປັນ ລວມທັງການນຳໃຊ້ມາດຕະການ ສົ່ງເສີມຕ່າງໆ ທີ່ໄດ້ກຳນົດໄວ້ໃນພາກທີ່ IV ຂອງກົດຫມາຍສະບັບນີ້ .
ພາກທີ V
ການປົກປັກຮັກສາສິ່ງແວດລ້ອມ
ມາດຕາ 65. ການປົກປັກຮັກສາສິ່ງແວດລ້ອມ.
ບຸກຄົນ ແລະ ການຈັດຕັ້ງ ທີ່ດຳເນີນກິດຈະການ ກະສິກຳປະເພດຕ່າງໆ ຈະຕ້ອງໄດ້ເອົາໃຈໃສ່ປົກປັກຮັກສາ ສິ່ງແວດລ້ອມສັງຄົມ ແລະສິ່ງແວດລ້ອມທຳມະຊາດເຊັ່ນ: ຄົນ, ສັດ, ດິນ, ນ້ຳ, ປ່າໄມ້, ອາກາດ.
ມາດຕາ 66. ການປົກປັກຮັກສາສິ່ງແວດລ້ອມໃນການປູກຝັງ.
ການບຸກເບີກ, ກຽມ ແລະນຳໃຊ້ດິນ, ການກໍ່ສ້າງກິດຈະການຊົນລະປະທານ ແລະ ການນຳໃຊ້ນ້ຳ, ການນຳໃຊ້ຝຸ່ນ ແລະການເກັບຮັກສາຢາປາບສັດຕູພືດ ຕ້ອງຈຳກັດຜົນກະທົບອັນບໍ່ດີຕໍ່ຄົນ, ສັດ, ດິນ, ນ້ຳ, ປ່າໄມ້ ແລະອາກາດ.
ມາດຕາ 67. ການປົກປັກຮັກສາສິ່ງແວດລ້ອມໃນການລ້ຽງສັດ.
ການລ້ຽງສັດຕ້ອງຈັດຢູ່ໃນສະຖານທີ່ ທີ່ເຫມາະສົມ, ບໍ່ຄວນເຮັດຄອກສັດ ໃສ່ກ້ອງຕະລ່າງເຮືອນ ຫລືເຮັດຄອກສັດໃກ້ນ້ຳສ້າງ ຫລືໃກ້ຫ້ວຍ, ຫນອງ, ຄອງ, ບຶງຂອງສາທາລະນະ. ການລ້ຽງສັດ ຕ້ອງເອົາໃຈໃສ່ອະນາໄມຄອກສັດຢ່າງເປັນປະຈຳ ເພື່ອຫລີກເວັ້ນຈາກມົນພາວະທີ່ເປັນອັນຕະລາຍຕໍ່ສຸຂະພາບຂອງຄົນ ແລະສິ່ງແວດລ້ອມ. ບໍ່ໃຫ້ລ້ຽງສັດຕາມແຄມທາງຫລວງແຫ່ງຊາດ, ການລ້ຽງສັດຕ້ອງໄດ້ເອົາໃຈໃສ່ຄຸ້ມຄອງຮັກສາ ເພື່ອບໍ່ໃຫ້ທຳລາຍຜົນລະປູກຂອງຜູ້ອື່ນ ຫລືບໍ່ໃຫ້ເກີດອຸປະຕິເຫດບົນທ້ອງຖະຫນົນ.
ມາດຕາ 68. ການປົກປັກຮັກສາສິ່ງແວດລ້ອມໃນການປະມົງ.
ການປະມົງ ຕ້ອງຮັບປະກັນການປົກປັກຮັກສາ ແລະ ຂະຫຍາຍແນວພັນປາ ແລະ ສັດນ້ຳອື່ນໆ, ບໍ່ໃຫ້ນຳໃຊ້ອຸປະກອນ ຫຼືວິທີການທີ່ມີລັກສະນະທຳລາຍ, ດັບສູນພັນປາ ແລະສັດນ້ຳອື່ນໆ ເຊັ່ນ: ຢາເບື່ອ, ລະເບີດ, ໄຟຟ້າ, ແຫຖີ່, ມອງຖີ່, ໜ້າກາກ ລວມທັງການນຳໃຊ້ຕ້ອນ, ລີ່, ໂຕ່ງ, ຕາມຫ້ວຍຮ່ອງ ເພື່ອຮີບໂຮມເອົາປານ້ອຍ, ປາໃຫຍ່ ເປັນຕົ້ນແມ່ນໃນລະດູແຜ່ພັນ.
ການລ້ຽງປາ ແລະສັດນ້ຳອື່ນໆ ຕ້ອງຮັກສາບໍ່ໃຫ້ນ້ຳເນົ່າເຫມັນ ຊຶ່ງຈະເປັນອັນຕະລາຍຕໍ່ສິ່ງແວດລ້ອມ.
ພາກທີ VI
ການຄຸ້ມຄອງ ແລະກວດກາກິດຈະການກະສິກຳ
ຫມວດທີ 1
ການຄຸ້ມຄອງກິດຈະການກະສິກຳ
ມາດຕາ 69. ອົງການຄຸ້ມຄອງກິດຈະການກະສິກຳ.
ອົງການຄຸ້ມຄອງ ກິດຈະການກະສິກຳ ປະກອບມີ :
- ກະຊວງ ກະສິກຳ ແລະປ່າໄມ້;
- ພະແນກ ກະສິກຳ ແລະປ່າໄມ້ແຂວງ, ກຳແພງນະຄອນ ແລະເຂດພິເສດ;
- ຫ້ອງການ ກະສິກຳ ແລະປ່າໄມ້ເມືອງ;
- ອຳນາດການປົກຄອງບ້ານ.
ໃນກໍລະນີທີ່ຈຳເປັນກໍອາດຈະຈັດຕັ້ງ ຄະນະກຳມະການສະເພາະຂຶ້ນຕື່ມອີກ ເພື່ອປະກອບສ່ວນເຂົ້າໃນການຄຸ້ມຄອງກິດຈະການ ກະສິກຳ.
ມາດຕາ 70. ສິດ ແລະ ຫນ້າທີ່ຂອງ ກະຊວງກະສິກຳ ແລະປ່າໄມ້.
ສິດ ແລະຫນ້າທີ່ ຂອງກະຊວງກະສິກຳ ແລະປ່າໄມ້ ກ່ຽວກັບການຄຸ້ມຄອງກິດຈະການກະສິກຳມີດັ່ງຕໍ່ໄປນີ້ :
- ເປັນເສນາທິການໃຫ້ແກ່ລັດຖະບານ ໃນການຜັນຂະຫຍາຍຍຸດທະສາດ ກ່ຽວກັບການຜະລິດກະສິກຳ ໃຫ້ກາຍເປັນແຜນການ, ໂຄງການລະອຽດ ແລະລະບຽບການ ເພື່ອຄຸ້ມຄອງ ແລະກວດກາກິດຈະການກະສິກຳ;
- ສ້າງຮ່າງແຜນແມ່ບົດ, ແຜນໄລຍະຍາວ, ໄລຍະກາງ, ໄລຍະສັ້ນ ແລະບັນດາໂຄງການ ກ່ຽວກັບການພັດທະນາ ການຜະລິດກະສິກຳ;
- ວາງຂໍ້ກຳນົດ, ກົດລະບຽບ ກ່ຽວກັບການຜະລິດ, ການຮັກສາສິ່ງແວດລ້ອມ ແລະ ການພັດທະນາ ກິດຈະການ ກະສິກຳ ໃນຂອບເຂດທົ່ວປະເທດ;
- ຄົ້ນຄວ້າ ແລະມີຄຳເຫັນ ກ່ຽວກັບຄຳຮ້ອງຂໍດຳເນີນທຸລະກິດ ກະສິກຳ ຂະຫນາດໃຫຍ່ ຫລືມີຄວາມສຳຄັນ;
- ຄົ້ນຄວ້າວິທະຍາສາດ ເຕັກນິກດ້ານກະສິກຳ, ສ້າງຕາຫນ່າງສູນຄົ້ນຄວ້າ ແລະສະຖານີທົດລອງ ແລະຫນ່ວຍສົ່ງເສີມກະສິກຳໃນທົ່ວປະເທດ, ສະຫນອງຂໍ້ມູນຂ່າວສານ ສະຖິຕິທາງດ້ານກະສິກຳ, ອຸຕຸນິຍົມ ແລະ ອຸທົກກະສາດ;
- ປະສານສົມທົບກັບ ອຳນາດການປົກຄອງທ້ອງຖິ່ນ ແລະພາກສ່ວນທີ່ກ່ຽວຂ້ອງ ເພື່ອສຳຫລວດທ່າແຮງທາງດ້ານຊັບພະຍາກອນທຳມະຊາດ ແລະເຂດຈຸດສຸມກະສິກຳ;
- ກວດກາກິດຈະການ ກະສິກຳໃນການປະຕິບັດ ລະບຽບ, ກົດຫມາຍ, ມາດຕະຖານເຕັກນິກຕ່າງໆ ເພື່ອໃຫ້ການຜະລິດມີປະສິດທິຜົນ;
- ກໍ່ສ້າງ, ບຳລຸງ ແລະ ຍົກລະດັບນັກວິຊາການ ຊັ້ນກາງ ແລະຊັ້ນສູງ ໂດຍປະສານສົມທົບກັບມະຫາວິທະຍາໄລແຫ່ງຊາດ ລວມທັງຊີ້ນຳການກໍ່ສ້າງ ແລະຍົກລະດັບ ໃຫ້ນັກວິຊາການຊັ້ນຕົ້ນ ແລະຊາວກະສິກອນທົ່ວໄປ;
- ຮ່ວມມືກັບຕ່າງປະເທດທາງດ້ານການພັດທະນາກະສິກຳ;
- ປະຕິບັດສິດ ແລະຫນ້າທີ່ອື່ນໆ ກ່ຽວກັບການຄຸ້ມຄອງກິດຈະການກະສິກຳ ໃນຂອບເຂດທີ່ຕົນຮັບຜິດຊອບ.
ມາດຕາ 71. ສິດ ແລະຫນ້າທີ່ຂອງ ພະແນກກະສິກຳ ແລະປ່າໄມ້ ແຂວງ, ກຳແພງນະຄອນ ແລະ ເຂດພິເສດ.
ສິດ ແລະຫນ້າທີ່ຂອງພະແນກກະສິກຳ ແລະປ່າໄມ້ແຂວງ, ກຳແພງນະຄອນ ແລະເຂດພິເສດ ກ່ຽວກັບການຄຸ້ມຄອງກິດຈະການກະສິກຳມີດັ່ງຕໍ່ໄປນີ້ :
- ເປັນເສນາທິການໂດຍກົງ ໃຫ້ກະຊວງກະສິກຳ ແລະປ່າໄມ້ ແລະອຳນາດການປົກຄອງ ແຂວງ, ກຳແພງນະຄອນ ແລະເຂດພິເສດ ກ່ຽວກັບວຽກງານກະສິກຳ;
- ຜັນຂະຫຍາຍແຜນແມ່ບົດ, ແຜນໄລຍະຍາວ, ໄລຍະກາງ ແລະ ໄລຍະສັ້ນ ໃຫ້ເປັນໂຄງການອັນລະອຽດ ເພື່ອຄວາມສະດວກໃນການຈັດຕັ້ງປະຕິບັດ;
- ກໍ່ສ້າງ, ບຳລຸງ ຍົກລະດັບ ນັກວິຊາການກະສິກຳຊັ້ນຕົ້ນໃຫ້ເມືອງ ແລະຊາວກະສິກອນພາຍໃນແຂວງ;
- ຄົ້ນຄ້ວາ ແລະມີຄຳເຫັນ ກ່ຽວກັບຄຳຮ້ອງຂໍດຳເນີນທຸລະກິດ ກະສິກຳ ໃນຂອບເຂດທີ່ຕົນຮັບຜິດຊອບ;
- ສຳຫລວດ ທ່າແຮງທາງດ້ານຊັບພະຍາກອນທຳມະຊາດ ແລະ ຈຸດສຸມກະສິກຳ ລວມທັງການຈັດສັນທີ່ດິນ ກະສິກຳໃນຂອບເຂດຄວາມຮັບຜິດຊອບຂອງຕົນ;
- ປະຕິບັດສິດ ແລະຫນ້າທີ່ອື່ນໆ ກ່ຽວກັບການຄຸ້ມຄອງກິດຈະການກະສິກຳ ໃນຂອບເຂດທີ່ຕົນຮັບຜິດຊອບ.
ມາດຕາ 72. ສິດ ແລະຫນ້າທີ່ ຂອງຫ້ອງການກະສິກຳ ແລະປ່າໄມ້ເມືອງ.
ສິດ ແລະຫນ້າທີ່ຂອງຫ້ອງການກະສິກຳ ແລະປ່າໄມ້ເມືອງ ກ່ຽວກັບການຈັດຕັ້ງປະຕິບັດ ວຽກງານກະສິກຳ ມີດັ່ງຕໍ່ໄປນີ້ :
- ເປັນເສນາທິການໂດຍກົງໃຫ້ພະແນກກະສິກຳແຂວງ, ກຳແພງນະຄອນ ແລະເຂດພິເສດ ແລະອຳນາດການປົກຄອງເມືອງ ໃນການຈັດຕັ້ງປະຕິບັດແຜນການ, ຂໍ້ກຳນົດ, ກົດລະບຽບ ແລະຄຳແນະນຳ ຂອງພະແນກກະສິກຳແຂວງ, ກຳແພງນະຄອນ ແລະເຂດພິເສດ ກ່ຽວກັບການຜະລິດກະສິກຳ;
- ຈັດຕັ້ງ ປະຕິບັດຕົວຈິງ ແຜນການໄລຍະຍາວ, ໄລຍະກາງ, ໄລຍະສັ້ນ ແລະ ໂຄງການຕ່າງໆ ກ່ຽວກັບການພັດທະນາກະສິກຳ ຢູ່ໃນແຕ່ລະບ້ານ;
- ສຳຫລວດທ່າແຮງທາງດ້ານຊັບພະຍາກອນທຳມະຊາດ ແລະຈຸດສຸມກະສິກຳ ລວມທັງການຈັດສັນທີ່ດິນກະສິກຳ ໃນຂອບເຂດຄວາມຮັບຜິດຊອບຂອງຕົນ;
- ຝືກອົບຮົມ ແລະແນະນຳເຕັກນິກກະເສດ ສຸມໃນການປູກຝັງ, ການລ້ຽງສັດ ແລະການປະມົງໃຫ້ແກ່ປະຊາຊົນ;
- ປະຕິບັດສິດ ແລະຫນ້າທີ່ອື່ນໆ ກ່ຽວກັບການຈັດຕັ້ງປະຕິບັດ ວຽກງານກະສິກຳ.
ມາດຕາ 73. ສິດ ແລະຫນ້າທີ່ຂອງອຳນາດການປົກຄອງບ້ານ
ສິດ ແລະຫນ້າທີ່ ຂອງອຳນາດການປົກຄອງບ້ານ ກ່ຽວກັບການຈັດຕັ້ງປະຕິບັດ ວຽກງານກະສິກຳ ມີດັ່ງຕໍ່ໄປນີ້ :
- ຈັດຕັ້ງປະຕິບັດຕົວຈິງແຜນການ, ກິດຈະການ, ຂໍ້ກຳນົດ, ກົດລະບຽບ, ຄຳແນະນຳ ຂອງຫ້ອງການ ກະສິກຳ-ປ່າໄມ້ເມືອງ ແລະອຳນາດການປົກຄອງເມືອງ ກ່ຽວກັບການຜະລິດກະສິກຳ;
- ປຸກລະດົມ, ຊຸກຍູ້ຄອບຄົວຊາວກະສິກອນ ໃຫ້ດຳເນີນການຜະລິດ ສະບຽງອາຫານ ໃຫ້ກຸ້ມກິນ, ມີ ສ່ວນແຮໄວ້ ແລະ ເປັນສິນຄ້າ ດ້ວຍວິທີການເຮັດກະເສດສຸມ, ເປັນຕົ້ນ ເຜີຍແຜ່ການນຳໃຊ້ເຕັກນິກ ການຜະລິດແບບໃຫມ່ ທີ່ທັນສະໄຫມ ແລະນຳພາປະຊາຊົນ ເຮັດຕົວຈິງ ໃຫ້ໄດ້ຮັບຫມາກຜົນດີ;
- ຈັດສັນສະຖານທີ່ການປູກຝັງ ແລະລ້ຽງສັດ ຂອງແຕ່ລະຄອບຄົວພາຍໃນບ້ານ;
- ປະຕິບັດສິດ ແລະຫນ້າທີ່ອື່ນໆ ກ່ຽວກັບການຈັດຕັ້ງປະຕິບັດ ວຽກງານກະສິກຳ ທີ່ຫ້ອງການກະສິກຳ ແລະປ່າໄມ້ເມືອງ ແລະອຳນາດການປົກຄອງເມືອງ ມອບຫມາຍໃຫ້.
ຫມວດທີ 2
ການກວດກາກິດຈະການກະສິກຳ
ມາດຕາ 74. ການກວດກາກິດຈະການກະສິກຳ.
ການກວດກາກິດຈະການກະສິກຳ ແມ່ນການກວດເບິ່ງ ການເຄື່ອນໄຫວການຜະລິດກະສິກຳ ເພື່ອໃຫ້ດຳເນີນໄປຢ່າງຖືກຕ້ອງຕາມເປົ້າໝາຍ, ຕາມກົດໝາຍ ວ່າດ້ວຍກະສິກຳ, ລະບຽບ ແລະ ກົດຫມາຍອື່ນໆ ແນໃສ່ຮັບປະກັນ ໃຫ້ການຜະລິດກະສິກຳ ມີປະສິດທິຜົນ ທັງຮັບປະກັນຄວາມປອດໄພ ແລະ ການປົກປັກຮັກສາສິ່ງແວດລ້ອມ ໄດ້ເປັນຢ່າງດີອີກດ້ວຍ.
ມາດຕາ 75. ອົງການກວດກາກິດຈະການກະສິກຳ
ໃນຂະແຫນງກະສິກຳ ແລະປ່າໄມ້ ຄຽງຄູ່ກັບອົງການຄຸ້ມຄອງ ກິດຈະການກະສິກຳນັ້ນ ຍັງມີອົງການກວດກາກິດຈະການກະສິກຳອີກດ້ວຍ.
ໃນກໍລະນີທີ່ຈຳເປັນ ກໍອາດຈະຈັດຕັ້ງຄະນະກຳມະການສະເພາະຂຶ້ນ ຊຶ່ງປະກອບດ້ວຍຫຼາຍພາກສ່ວນ ເພື່ອກວດກາໂຄງການ ແລະກິດຈະການກະສິກຳໃນບາງບໍລິເວນ ທີ່ລະເມີດແນວທາງນະໂຍບາຍ ແລະລະບຽບກົດຫມາຍ.
ມາດຕາ 76. ເນື້ອໃນການກວດກາ
ການກວດກາກິດຈະການ ກະສິກຳ ມີເນື້ອໃນຕົ້ນຕໍດັ່ງນີ້ :
- ການປະຕິບັດຕາມແຜນການທີ່ວາງອອກ;
- ການປະຕິບັດເປົ້າຫມາຍການຜະລິດ;
- ປະສິດທິຜົນຂອງການຜະລິດ;
- ການປະຕິບັດລະບຽບກົດຫມາຍ ກ່ຽວກັບການຜະລິດ;
- ການປະຕິບັດພັນທະກ່ຽວກັບການຜະລິດ;
- ການປະຕິບັດມາດຕະການຄວາມປອດໄພ ໃນການຜະລິດ;
- ການປົກປັກຮັກສາສິ່ງແວດລ້ອມ.
ມາດຕາ 77. ວິທີການກວດກາ.
ການກວດກາ ກິດຈະການ ກະສິກຳອາດຈະດຳເນີນດ້ວຍວິທີ ກວດກາຕາມລະບົບປົກກະຕິ, ກວດກາໂດຍແຈ້ງໃຫ້ຮູ້ລ່ວງຫນ້າ ຫລືກວດກາແບບກະທັນຫັນ ແລ້ວແຕ່ກໍລະນີ.
ສຳລັບການກວດກາທາງດ້ານເຕັກນິກ ແລະວິຊາສະເພາະນັ້ນ ກະຊວງກະສິກຳ ແລະປ່າໄມ້ ອາດຈະຈັດຕັ້ງຄະນະກຳມະການກວດກາເຕັກນິກ ແລະວິຊາສະເພາະຂຶ້ນ ຊຶ່ງປະກອບດ້ວຍ ພະນັກງານວິຊາການດ້ານເຕັກນິກ ແລະວິຊາສະເພາະທີ່ກ່ຽວຂ້ອງ ຊຶ່ງລັດຖະມົນຕີວ່າການກະຊວງ ກະສິກຳ ແລະປ່າໄມ້ ເປັນຜູ້ແຕ່ງຕັ້ງ.
ໃນການກວດກາກິດຈະການກະສິກຳ ຕ້ອງປະສານສົມທົບກັບພາກສ່ວນທີ່ກ່ຽວຂ້ອງ ເຊັ່ນ: ຂະແຫນງອຸດສາຫະກຳ ແລະຫັດຖະກຳ, ອົງການວິທະຍາສາດ, ເຕັກໂນໂລຊີ ແລະສິ່ງແວດລ້ອມ, ມະຫາວິທະຍາໄລແຫ່ງຊາດ ແລະອຳນາດການປົກຄອງທ້ອງຖິ່ນ.
ພາກທີ VII
ນະໂຍບາຍຕໍ່ຜູ້ມີຜົນງານ ແລະມາດຕະການຕໍ່ຜູ້ລະເມີດ
ມາດຕາ 78. ນະໂຍບາຍຕໍ່ຜູ້ມີຜົນງານ.
ບຸກຄົນ ແລະການຈັດຕັ້ງທີ່ມີຜົນງານດີເດັ່ນ ໃນການສຶກສາຄົ້ນຄວ້າ ວິທະຍາສາດເຕັກນິກ ເຂົ້າຮັບໃຊ້ການ ຜະລິດກະສິກຳ, ໃນການຄຸ້ມຄອງ, ຊຸກຍູ້, ສົ່ງເສີມ ແລະ ພັດທະນາ ການຜະລິດກະສິກຳຢ່າງມີປະສິດທິຜົນ ທັງເປັນຕົວແບບໃຫ້ແກ່ບ້ານ, ເມືອງ, ແຂວງ ຫລືທົ່ວປະເທດ, ປົກປັກຮັກສາສິ່ງແວດລ້ອມ ແລະ ດຳເນີນກິດຈະການ ກະສິກຳ ຖືກຕ້ອງຕາມລະບຽບກົດຫມາຍຂອງ ສາທາລະນະລັດ ປະຊາທິປະໄຕ ປະຊາຊົນລາວ ຈະໄດ້ຮັບການຍ້ອງຍໍ ແລະນະໂຍບາຍຕ່າງໆ ເຊັ່ນ: ນະໂຍບາຍສິນເຊື່ອ, ຫລຸດຜ່ອນ ຫລືຍົກເວັ້ນພາສີ, ອາກອນ ແລະນະໂຍບາຍອື່ນໆ ຊຶ່ງລັດຖະບານເປັນຜູ້ກຳນົດລະອຽດ.
ມາດຕາ 79. ມາດຕະການ ຕໍ່ຜູ້ລະເມີດ
ຜູ້ລະເມີດກົດຫມາຍ ສະບັບນີ້ ຈະຖືກປະຕິບັດມາດຕະການ ດ້ວຍການສຶກສາອົບຮົມ, ການປັບໃຫມ ຫລື ດ້ວຍການລົງໂທດຕາມກົດຫມາຍ.
ມາດຕາ 80. ມາດຕະການສຶກສາອົບຮົມ.
ບຸກຄົນ ຫລືການຈັດຕັ້ງ ຫາກໄດ້ລະເມີດກົດຫມາຍ ສະບັບນີ້ ໃນສະຖານເບົາເຊັ່ນ: ບໍ່ລາຍງານຜົນການດຳເນີນກິດຈະການກະສິກຳ ຕາມສັນຍາ, ບໍ່ລາຍງານ ການແຜ່ລະບາດພະຍຸສັດ, ປະຕິບັດງານບໍ່ຖືກຕ້ອງຕາມມາດຕະຖານເຕັກນິກ ແລະ ການລະເມີດໃນສະຖານເບົາອື່ນໆ ຈະຖືກຕັກເຕືອນ ແລະ ສຶກສາອົບຮົມ.
ມາດຕາ 81. ມາດຕະການປັບໃຫມ.
ບຸກຄົນ ຫລືການຈັດຕັ້ງ ຫາກໄດ້ລະເມີດກົດຫມາຍ ສະບັບນີ້ ຈະຖືກປັບໃຫມທົບເທົ່າ ຕາມມູນຄ່າຂອງຄວາມເສັຽຫາຍຕົວຈິງ ດ້ວຍການກະທຳຜິດໃດຫນຶ່ງ ດັ່ງຕໍ່ໄປນີ້:
- ດຳເນີນທຸລະກິດກະສິກຳ ໂດຍບໍ່ມີໃບອະນຸຍາດ ສຳລັບທຸລະກິດທີ່ຕ້ອງໄດ້ຂໍອະນຸຍາດ ຕາມທີ່ໄດ້ກຳນົດໄວ້ໃນມາດຕາ 8 ຂອງກົດຫມາຍວ່າດ້ວຍທຸລະກິດ ຫລືບໍ່ຕໍ່ໃບອະນຸຍາດ ທີ່ຫມົດອາຍຸ;
- ລາຍງານບໍ່ຖືກຕ້ອງຕາມຄວາມຈິງ;
- ບໍ່ປະຕິບັດ ຕາມມາດຕະການຄວາມປອດໄພ ທາງດ້ານວິຊາການ ແລະກໍ່ຄວາມ ເສັຽຫາຍໃຫ້ຜູ້ອື່ນ;
- ບໍ່ນຳໃຊ້ມາດຕະການ ສະກັດກັ້ນຜົນກະທົບຕໍ່ສິ່ງແວດລ້ອມ;
- ສ້າງຄວາມເສັຽຫາຍ ໃຫ້ແກ່ການຜະລິດ ທີ່ເກີດມາຈາກຄວາມຜິດພາດຂອງຕົນເຊັ່ນ: ເຮັດໃຫ້ດິນກະສິກຳເສື່ອມຄຸນນະພາບ, ບໍ່ສະກັດກັ້ນ ການແຜ່ຂະຫຍາຍ ພະຍາດພືດ ຫລືພະຍາດສັດ, ສ້າງຄວາມເສັຽຫາຍໃຫ້ແກ່ການຜະລິດຂອງຜູ້ອື່ນ, ລະບົບນ້ຳຊົນລະປະທານ, ຫ້ວຍ, ຮ່ອງ, ຄອງ, ບຶງ ແລະອື່ນໆ;
- ບໍ່ໃຫ້ຄວາມຮ່ວມມືແກ່ເຈົ້າຫນ້າທີ່ ຄຸ້ມຄອງ ແລະ ກວດກາ ກິດຈະການກະສິກຳ ຫລື ບໍ່ປະຕິບັດຕາມສັນຍາ ເຮັດການຜະລິດກະສິກຳ.
ມາດຕາ 82. ມາດຕະການ ທາງອາຍາ.
ບຸກຄົນຜູ້ໃດຫາກໄດ້ລະເມີດກົດຫມາຍສະບັບນີ້ ຊຶ່ງເປັນການກະທຳຜິດທາງອາຍາ ເຊັ່ນ: ການປອມແປງໃບອະນຸຍາດ ດຳເນີນກິດຈະການກະສິກຳ , ສວຍໃຊ້ຫນ້າທີ່ຕຳແຫນ່ງ ເພື່ອຫາຜົນປະໂຫຍດສ່ວນຕົວ, ບໍ່ປະຕິບັດຕາມມາດຕະການຄວາມປອດໄພ ຊຶ່ງພາໃຫ້ມີຄົນເສັຽຊີວິດ, ເສັຽສຸຂະພາບ ຫລື ພາໃຫ້ເກີດມີຄວາມເສັຽຫາຍ ຕໍ່ຊັບສິນຂອງລັດ, ຂອງລວມຫມູ່ ຫລືຂອງປະຊາຊົນ ກໍຈະຖືກລົງໂທດຕາມກົດຫມາຍອາຍາ.
ມາດຕາ 83. ມາດຕະການໂທດເພີ່ມ.
ນອກຈາກໂທດທີ່ໄດ້ກຳນົດໄວ້ໃນມາດຕາ 81 ແລະ 82 ເທິງນີ້ ແລ້ວຜູ້ລະເມີດ ທີ່ໄດ້ກໍ່ຄວາມເສັຽຫາຍຢ່າງຮ້າຍແຮງ ຕໍ່ຊັບສິນຂອງລັດ, ສິ່ງແວດລ້ອມສັງຄົມ ຫລືທຳມະຊາດ ຈະຖືກປະຕິບັດມາດຕະການໂທດເພີ່ມອີກ ເຊັ່ນ: ໂຈະກິດຈະການກະສິກຳ, ຖອນໃບອະນຸຍາດ, ຮິບພາຫະນະ ທີ່ນຳໃຊ້ເຂົ້າໃນການກະທຳຜິດນັ້ນ.
ພາກທີ VIII
ບົດບັນຍັດສຸດທ້າຍ
ມາດຕາ 84. ການຈັດຕັ້ງປະຕິບັດ.
ມອບໃຫ້ລັດຖະບານແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດຫມາຍສະບັບນີ້.
ມາດຕາ 85. ຜົນສັກສິດ.
ກົດຫມາຍສະບັບນີ້ມີຜົນສັກສິດ ນັບແຕ່ມື້ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ເປັນຕົ້ນໄປ.
ບັນດາຂໍ້ກຳນົດ ແລະບົດບັນຍັດ ທີ່ຂັດກັບກົດຫມາຍສະບັບນີ້ ລ້ວນແຕ່ຖືກຍົກເລີກ.
ວຽງຈັນ, ວັນທີ 10 ຕຸລາ 1998
ປະທານສະພາແຫ່ງຊາດ
ສະຫມານ ວິຍະເກດ


text:
ເບີໂທລະສັບ: +85621 2130 03/2227 77, ອີເມວ: suthanu1974@gmail.com
ກ່ຽວກັບກະຊວງແຮງງານ
ໂດຍຢືດໝັ້ນທັດສະນະຂອງພັກທີ່ວ່າແຮງງານເປັນຜູ້ສ້າງປະຫວັດສາດ ແລະ ແຮງງານມີບົດບາດຕັດສິນການຄົງຕົວ ແລະ ການຂະຫຍາຍຕົວຂອງປະເທດຊາດ. ສະນັ້ນ, ນັບແຕ່ມື້ພັກປະຊາຊົນປະຕິວັດລາວໄດ້ຮັບການສ້າງຕັ້ງຂຶ້ນ, ພັກໄດ້ໃຫ້ຄວາມສໍາຄັນ ແລະ ກໍານົດທັດສະນະກ່ຽວກັບວຽກງານແຮງງານ ແລະສະຫວັດດີການສັງຄົມແຕ່ຫົວທີ ເຊິ່ງໄດ້ກາຍເປັນພື້ນຖານແນວຄິດທິດສະດີຂອງພັກ ແລະ ຖືກກໍານົດເຂົ້າໃນແນວທາງດຳເນີນງານຂອງພັກທັງໄດ້ຮັບການປັບປຸງບູລະນະໃນແຕ່ລະໄລຍະຢ່າງຕໍ່ເນື່ອງ ໂດຍສະແດງອອກໃນມະຕິກອງປະຊຸມໃຫຍ່ຂອງພັກແຕ່ລະຄັ້ງ ເຊັ່ນ:
ໃນໂຄງການດຳເນີນງານສະເພາະໜ້າ 12 ຂໍ້ ຂອງກອງປະຊຸມໃຫຍ່ສ້າງຕັ້ງພັກປະຊາຊົນລາວໄດ້ໃຫ້ຄວາມສໍາຄັນ ແລະ ເອົາໃຈໃສ່ຕໍ່ວຽກງານແຮງງານ ແລະ ສະ ຫວັດດີການສັງຄົມທີ່ໄດ້ກໍານົດໄວ້ ໃນຂໍ້ 5 ວ່າ: "ປົວແປງຊີວິດການເປັນຢູ່ຂອງປະ ຊາຊົນທຸກຊັ້ນຄົນ; ຕໍ່ກັບກຳມະກອນຕ້ອງຮັບປະກັນໃຫ້ມີວຽກເຮັດງານທຳ ແລະຕ້ອງໄດ້ຮັບການດູແລເປັນຢ່າງດີ; ຕໍ່ຊາວຜູ້ອອກແຮງງານດ້ວຍມັນສະໝອງຕ້ອງມີການນຳໃຊ້ເຂົາເຈົ້າຢ່າງສົມກຽດ ແລະ ຊ່ວຍເຫລືອເຂົາເຈົ້າ ເພື່ອຂະຫຍາຍຄວາມຮູ້ຄວາມສາມາດ; ຕໍ່ຊາວໄຮ່-ນາຕ້ອງມີດິນໄຮ່ດິນນາເພື່ອຂະຫຍາຍກະສິກຳ ແລະ ມີຢູ່ມີກິນ; ຕໍ່ກັບນາຍທຶນອຸດສາຫະກຳ-ການຄ້າ ຕ້ອງມີການສົ່ງເສີມເຂົາເຈົ້າໃຫ້ດໍາເນີນການຜະລິດທຸລະກິດ ເພື່ອຂະຫຍາຍອຸດສາຫະກຳ ແລະ ການຄ້າ; ຕໍ່ກັບຜູ້ຊົງຄຸນວຸດ ທິທີ່ຮັກຊາດ, ເຈົ້າກົກເຈົ້າເຫລົ່າຕ້ອງມີນະໂຍບາຍອັນເໝາະສົມ" . ທັດສະນະພື້ນ ຖານຂອງໂຄງການດຳເນີນງານຂອງພັກຕໍ່ວຽກງານແຮງງານ ແລະ ສະຫວັດດີການສັງ ຄົມດັ່ງກ່າວ ໄດ້ກາຍເປັນນະໂຍບາຍພື້ນຖານໃຫ້ແກ່ການສືບຕໍ່ວາງນະໂຍບາຍດ້ານແຮງງານ ແລະ ສະຫວັດດີການສັງຄົມໃນກອງປະຊຸມໃຫຍ່ຂອງພັກຄັ້ງຕໍ່ໆມາ.
ກອງປະຊຸມໃຫຍ່ຄັ້ງທີ II ຂອງສູນກາງພັກໄດ້ກຳນົດທິດນຳທີ່ເປັນພື້ນຖານໃນການຈັດຕັ້ງປະຕິບັດນະໂຍບາຍສັງຄົມໄວ້ວ່າ: "ອອກແຮງເຮັດໃຫ້ຊີວິດການເປັນຢູ່ ຂອງປະຊາຊົນເປັນປົກກະຕິ ແລະ ປົວແປງໃຫ້ດີຂຶ້ນຢ່າງບໍ່ຢຸດຢັ້ງໃນທຸກດ້ານ...ເສີມຂະຫຍາຍສິດເປັນເຈົ້າລວມໝູ່ ຂອງປະຊາຊົນຜູ້ອອກແຮງງານ, ຈັດຕັ້ງການຜະລິດຄືນໃໝ່, ກໍ່ສ້າງລະບອບເປັນເຈົ້າລວມໝູ່ສັງຄົມນິຍົມ, ລົບລ້າງຄວາມທຸກຍາກຫລ້າ ຫລັງເປັນກ້າວໆ" .
ໃນໄລຍະແຫ່ງການປົກປັກຮັກສາເອກະລາດແຫ່ງຊາດ ແລະ ຂ້າມຜ່ານກ້າວຂຶ້ນສັງຄົມນິຍົມເທື່ອລະກ້າວນັ້ນ, ພັກປະຊາຊົນປະຕິວັດລາວ ໄດ້ເອົາໃຈໃສ່ຢ່າງຈົດຈໍ່ຕໍ່ກັບແນວທາງນະໂຍບາຍດ້ານສັງຄົມ ເຊິ່ງໄດ້ກຳນົດຢູ່ແນວທາງລວມ ຂອງບົດລາຍງານການເມືອງກອງປະຊຸມໃຫຍ່ຄັ້ງທີ III ບາງຕອນໄວ້ວ່າ: "ສ້າງຊີວິດອັນອີ່ມໜໍາສໍາລານ ແລະ ສົມບູນພູນສຸກ ເບີກບານມ່ວນຊື່ນໃຫ້ແກ່ປະຊາຊົນເຜົ່າຕ່າງໆ, ລົບລ້າງລະ ບອບຄົນຂຸດຮີດຄົນຕະຫລອດການ" . ຕໍ່ມາໃນມະຕິກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 4 (ສະໄໝທີ III) ໄດ້ຂຽນໄວ້ວ່າ: ແກ້ໄຂຊີວິດການເປັນຢູ່ຂອງພະນັກງານ, ທະຫານ, ຕຳຫລວດໃຫ້ເປັນປົກກະຕິ. ອັນນີ້ສະແດງເຖິງຄວາມເປັນ ຫວ່ງເປັນໄຍຕໍ່ວຽກແຮງງານ ແລະ ສະຫວັດດີການສັງຄົມຢ່າງເປັນປະຈຳຂອງພັກແລະ ໄດ້ຊີ້ນຳໃຫ້ອົງການຂອງລັດອອກຂໍ້ກຳນົດ, ກົດລະບຽບ ເພື່ອຈັດຕັ້ງປະຕິບັດລະບອບນະໂຍບາຍ, ລະບອບປະກັນສັງຄົມໃຫ້ນັບມື້ດີຂຶ້ນ ໃຫ້ຄ່ອຍໆຕອບສະໜອງກັບຄວາມຮຽກຮ້ອງຕ້ອງການອັນຈຳເປັນຂອງບັນດາເປົ້າໝາຍ.
ນັບແຕ່ປີ 1986 ເປັນຕົ້ນມາ, ເປັນຊ່ວງໄລຍະແຫ່ງການຈັດຕັ້ງປະຕິບັດແນວ ທາງປ່ຽນແປງໃໝ່ຂອງພັກ, ເຊິ່ງພັກເຮົາຍິ່ງໃຫ້ຄວາມສໍາຄັນ ແລະ ເອົາໃຈໃສ່ຫລາຍຂຶ້ນກວ່າເກົ່າຕໍ່ວຽກງານແຮງງານ ແລະ ສະຫວັດດີການສັງຄົມ. ບົດລາຍງານການ ເມືອງຕໍ່ກອງປະຊຸມໃຫຍ່ ຄັ້ງທີ IV ຂອງພັກໄດ້ກໍານົດໃນທິດທາງບາງຕອນວ່າ:"ເພື່ອແກ້ໄຂບັນຫາສັງຄົມກ່ອນອື່ນໝົດພວກເຮົາຕ້ອງສ້າງລະບົບນະໂຍບາຍສັງຄົມ ເຊັ່ນ:.. ນະໂຍບາຍເງິນເດືອນ ແລະ ບຳເນັດ, ນະໂຍບາຍຕໍ່ຜູ້ກິນເບ້ຍບຳນານ, ນະໂຍບາຍຕໍ່ທະຫານເສຍອົງຄະ, ນະໂຍບາຍຕໍ່ຄອບຄົວຜູ້ເສຍສະຫລະຊີວິດ ເພື່ອການປະຕິວັດ ແລະ ນະໂຍບາຍອື່ນໆ. ແຕ່ເຖິງຈະສ້າງລະບົບນະໂຍບາຍສັງຄົມ ອັນຄົບຖ້ວນປານ ໃດກໍຕາມ ມັນກໍບໍ່ທັນພໍເທື່ອ ສິ່ງສຳຄັນໄປກວ່ານັ້ນ ແມ່ນຕ້ອງປະຕິບັດລະບອບນະ ໂຍບາຍຕ່າງໆທີ່ໄດ້ປະກາດໃຊ້ໄປແລ້ວນັ້ນ ໃຫ້ເຕັມເມັດເຕັມໜ່ວຍ ທັງນີ້ກໍເພື່ອຮັບ ປະກັນຜົນປະໂຫຍດຂອງປະຊາຊົນ" .
ມະຕິກອງປະຊຸມໃຫຍ່ ຄັ້ງທີ V ຂອງພັກເຮົາໄດ້ວາງຈຸດໝາຍຂອງການພັດ ທະນາສັງຄົມ ໄວ້ວ່າ: "ທຸກສິ່ງທຸກຢ່າງເພື່ອຄວາມສົມບູນພູນສຸກຂອງປະຊາຊົນບັນ ດາເຜົ່າ" . ມັນເປັນຈຸດໝາຍຂອງພາລະກິດສືບຕໍ່ສ້າງສາ ແລະ ຂະຫຍາຍລະບອບປະຊາທິປະໄຕປະຊາຊົນຂອງພວກເຮົາ. ເພື່ອບັນລຸຈຸໝາຍດັ່ງກ່າວໃນກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 7 ສະໄໝທີ V ໄດ້ມີມະຕິວ່າ: "...ຕ້ອງອອກ ດຳລັດວ່າດ້ວຍລະບອບປະກັນສັງຄົມ,ປະຕິບັດນະໂຍບາຍອັນເໝາະສົມຕໍ່ພະນັກງານປະຕິວັດອາວຸໂສ, ພະນັກງານບຳນານ, ຜູ້ເສຍອົງຄະ ແລະ ຜູ້ມີຄຸນງາມຄວາມດີຕໍ່ປະເທດຊາດ; ເອົາໃຈໃສ່ຕໍ່ການສ້າງງານ, ການບໍລິການ ແລະ ການຄຸ້ມຄອງແຮງງານ, ດັດແປງກົດໝາຍແຮງງານ, ອອກຂໍ້ກໍານົດ ກົດລະບຽບກ່ຽວກັບແຮງງານ, ສ້າງຕັ້ງສູນບໍລິການ ແລະ ສູນຝຶກອົບຮົມແຮງງານຂຶ້ນ" .
ກອງປະຊຸມໃຫຍ່ ຄັ້ງທີ VI ຂອງພັກ ໄດ້ເນັ້ນວ່າ: " ວຽກງານສະຫວັດດີການສັງຄົມ ແລະ ແຮງງານເປັນວຽກໜຶ່ງ ທີ່ພັກ-ລັດຖືເປັນສຳຄັນ. ສະນັ້ນ, ຕ້ອງເພີ່ມ ຄວາມພະຍາຍາມຕື່ມອີກໃນການປະຕິບັດນະໂຍບາຍຕ່າງໆ ດ້ວຍການຈັດແບ່ງງົບປະ ມານຢ່າງເໝາະສົມ,ໃນສະເພາະໜ້ານີ້ ແມ່ນສືບຕໍ່ຄົ້ນຄວ້າ ແລະ ປັບປຸງລະບອບເງິນເດືອນ, ເງິນອຸດໜູນ ແລະ ນະໂຍບາຍຕ່າງໆ ໃຫ້ສົມເຫດສົມຜົນຕື່ມ ແນໃສ່ຊຸກຍູ້ຄວາມຫ້າວຫັນ, ປະດິດສ້າງ ແລະ ຄວາມຮັບຜິດຊອບຂອງລັດຖະກອນໃຫ້ສູງຂຶ້ນ, ພະຍາຍາມປະຕິບັດລະບອບປະກັນສັງຄົມສຳລັບລັດຖະກອນໃຫ້ດີກວ່າເກົ່າ,ອອກດໍາລັດກ່ຽວກັບການສ້າງຄັງປະກັນສັງຄົມສຳລັບຊາວຜູ້ອອກແຮງງານ
ໃນຮາກຖານການຜະລິດທຸລະກິດຂອງພາກສ່ວນເສດຖະກິດຕ່າງໆ. ປັບປຸງນະໂຍບາຍຕໍ່ນັກຮົບເກົ່າ, ຕໍ່ຜູ້ທີ່ອອກບຳນານ, ຕໍ່ຄອບຄົວຂອງຜູ້ທີ່ເສຍສະຫລະຊີວິດ ແລະ ມີຄຸນງາມ ຄວາມດີຕໍ່ການປະຕິວັດໃຫ້ເປັນເອກະພາບ ແລະ ຈັດຕັ້ງປະຕິບັດໃຫ້ທົ່ວເຖິງກວ່າເກົ່າ ດ້ວຍການສົມທົບລະຫວ່າງ ລັດ ກັບ ສັງຄົມ. ປັບປຸງວຽກງານສັງຄົມສົງເຄາະໃຫ້ດີຂຶ້ນຕື່ມ, ສ້າງກອງທຶນຊ່ວຍເຫລືອຜູ້ທີ່ດ້ອຍໂອກາດ, ເດັກກໍາພ້າ, ຄົນພິການ, ຜູ້ປ່ຽວພອຍ ແລະ ທຸກຍາກ. ດຳເນີນໂຄງການຝືກວິຊາຊີບ ແລະ ການຈັດຫາວຽກເຮັດງານທຳ ສຳ ລັບຊາວໜຸ່ມ ເພື່ອແກ້ໄຂບັນຫາການວ່າງງານ; ເອົາໃຈໃສ່ຍົກລະດັບຄວາມສາມາດ ແລະ ພັດທະນາສີມືແຮງງານຂອງນາຍຊ່າງ ແລະ ກຳມະກອນ ຕິດພັນກັບການເຊີດຊູລະບຽບວິໄນ, ເພີ່ມການກວດກາການປະຕິບັດກົດໝາຍແຮງງານ ແລະ ການຄຸ້ມຄອງແຮງງານພາຍໃນ ແລະ ແຮງງານທີ່ມາຈາກຕ່າງປະ ເທດ" .
ບົດລາຍງານການເມືອງໃນກອງປະຊຸມໃຫຍ່ ຄັ້ງທີ VII ຂອງພັກປະຊາຊົນ ປະຕິວັດລາວ ກຳນົດບາງຕອນໄວ້ວ່າ: " ຕ້ອງສ້າງໂອກາດການມີວຽກເຮັດງານທຳໃນສັງຄົມໃຫ້ຫລາຍຂຶ້ນເພື່ອແກ້ໄຂບັນຫາການວ່າງງານ, ສົ່ງເສີມການປະກອບອາຊີບ ເພື່ອເພີ່ມລາຍໄດ້ຕົວຈິງຂອງ ຜູ້ຢູ່ຕົວເມືອງ ແລະ ຊົນນະບົດ. ໃນຊຸມປີຕໍ່ໜ້ານີ້ ຕ້ອງມີນະໂຍບາຍ ສົ່ງເສີມການກະຈາຍໂຮງງານໄປສູ່ເຂດທີ່ມີແຫລ່ງວັດຖຸດີບ ແລະ ແຮງງານຫລາຍ ແນໃສ່ນຳໃຊ້ແຫລ່ງຊັບພະຍາກອນ ແລະ ກໍາລັງແຮງງານຢ່າງມີປະສິດ ທິພາບ, ສົ່ງເສີມໃຫ້ທຸກພາກສ່ວນເສດຖະກິດລົງທຶນເຂົ້າໃສ່ການພັດທະນາສີມືແຮງງານ ແລະຝືກອົບຮົມວິຊາຊີບໃຫ້ແກ່ຜູ້ອອກແຮງງານ ກ່ອນອື່ນແມ່ນຊາວໜຸ່ມ. ພ້ອມ ກັນນັ້ນ, ກໍປັບປຸງກົດໝາຍ, ຂໍ້ກໍານົດລະບຽບຕ່າງໆກ່ຽວກັບການຄຸ້ມຄອງ-ນຳໃຊ້ແຮງງານພາຍໃນ ແລະ ຕ່າງປະເທດ. ບູລະນະ ແລະ ຈັດຕັ້ງປະຕິບັດນະໂຍບາຍສະຫວັດ ດີການສັງຄົມ ແລະ ວຽກງານສັງຄົມສົງເຄາະໃຫ້ຄົບຖ້ວນ ແລະ ສອດຄ່ອງກັບສະ ພາບທາງດ້ານເສດຖະກິດ-ສັງຄົມ. ສຶກສາອົບຮົມໃນຂະບວນການສະແດງຄວາມກະ ຕັນຍູຮູ້ບຸນຄຸນຕໍ່ຜູ້ມີຜົນງານຄວາມດີຕໍ່ການປະຕິວັດ,ວິລະຊົນແຫ່ງຊາດ, ນັກຮົບແຂ່ງ ຂັນ, ພະນັກງານບຳນານ, ນັກຮົບເກົ່າ, ຜູ້ເສຍອົງຄະ...ແລະ ເຂົ້າຮ່ວມການເຄື່ອນ ໄຫວເພື່ອສາທາລະນະປະໂຫຍດ ໃຫ້ນັບມື້ກວ້າງຂວາງ" .
ທັດສະນະ ແລະ ຈຸດໝາຍການພັດທະນາຊັບພະຍາກອນມະນຸດ ແລະ ການປະຕິບັດນະໂຍບາຍສັງຄົມ ໃນບົດລາຍງານການເມືອງກອງປະຊຸມໃຫຍ່ ຄັ້ງທີ VIII ຂອງພັກ ໄດ້ກຳນົດວ່າ: "ໃນສະເພາະໜ້ານີ້, ພວກເຮົາຕ້ອງພັດທະນາຊັບພະຍາກອນມະນຸດໃຫ້ສອດຄ່ອງກັບຍຸດທະສາດແຫ່ງການພັດທະນາ ແລະ ໂຄງປະກອບເສດຖະ ກິດຂອງປະເທດ ກໍຄືຄວາມຮຽກ ຮ້ອງຕ້ອງການຂອງການເຊື່ອມໂຍງເຂົ້າກັບສາກົນ...ຕ້ອງກໍ່ສ້າງ ແລະ ຝືກອົບຮົມຍົກລະດັບສີ ມືຂອງກໍາມະກອນ, ນັກວິຊາການ, ນັກບໍລິຫານ, ນາຍຊ່າງ, ນັກຄຸ້ມຄອງ, ຜູ້ຈັດການ ແລະ ອື່ນໆ; ໄປຄຽງຄູ່ກັນນັ້ນ ກໍສົ່ງໄປສຶກສາຮໍ່າຮຽນ, ໄປເຮັດວຽກ, ໄປທັດສະນະສຶກສາ ແລະ ບໍາລຸງຍົກລະດັບຢູ່ຕ່າງ ປະເທດ...ພ້ອມດຽວກັນນີ້ ຕ້ອງສືບຕໍ່ປະຕິບັດນະໂຍບາຍສັງຄົມຕໍ່ຜູ້ມີຄຸນງາມຄວາມ ດີໃນພາລະກິດປະຕິວັດປົດປ່ອຍຊາດ ກໍຄືພາລະກິດປົກປັກຮັກສາ ແລະ ພັດທະນາປະເທດຊາດໃຫ້ເໝາະສົມ ໄປຄຽງຄູ່ກັບການປຸກລະດົມຂະບວນການສະແດງຄວາມກະຕັນຍູຮູ້ບູນຄຸນໃນທົ່ວສັງຄົມ, ເຊິ່ງສະແດງອອກໃນການໂຄສະນາຊຸກຍູ້ການປະ ກອບສ່ວນຂອງບັນດາຊັ້ນຄົນ, ອົງການຈັດຕັ້ງສັງຄົມ - ວິຊາຊີບ, ບໍລິສັດ - ຫ້າງຮ້ານ ແລະ ບຸກຄົນເຂົ້າໃນກອງທຶນປະກັນສັງຄົມ, ກອງທຶນຊ່ວຍເຫລືອ ແລະ ສົງເຄາະເປົ້າໝາຍຈໍານວນໜຶ່ງ ເຊັ່ນ: ວິລະຊົນແຫ່ງຊາດ ແລະ ຄອບຄົວຂອງເຂົາເຈົ້າ, ຄອບຄົວຜູ້ທຸກຍາກ ປ່ຽວພອຍ ແລະ ອື່ນໆອີກ " .
ກອງປະຊຸມໃຫຍ່ຄັ້ງທີ IX ພັກປະຊາຊົນປະຕິວັດລາວ ໄດ້ກຳນົດທັດນະກ່ຽວກັບວຽກແຮງງານ ແລະ ສະຫວັດດີການສັງຄົມໄວ້ວ່າ: " ສຸມໃສ່ພັດທະນາ ແລະ ສ້າງກຳລັງແຮງງານລາວໃຫ້ມີສີມື, ມີຄວາມຮູ້, ຄວາມສາມາດ, ຄວາມຊຳນານ, ມີທັດສະ ນະຄະຕິ ແລະ ລະບຽບວິໄນ, ມີວຽກເຮັດງານທຳທີ່ເໝາະສົມ; ເຮັດໃຫ້ຜູ້ອອກແຮງງານໄດ້ຮັບການປົກປ້ອງຄຸ້ມຄອງ ແລະ ໄດ້ຮັບສະຫວັດດີການທີ່ດີກວ່າເກົ່າ; ປະຕິບັດນະໂຍບາຍກະຕັນຍູຮູ້ບຸນຄຸນຕໍ່ຜູ້ທີ່ມີຄຸນງາມຄວາມດີຕໍ່ປະເທດຊາດໃຫ້ທົ່ວເຖິງ; ໃຫ້ ຄວາມສໍາຄັນເປັນພິເສດຕໍ່ການປະຕິບັດລະບອບປະກັນສັງຄົມສໍາລັບຊາວຜູ້ອອກແຮງງານໃຫ້ທົ່ວເຖິງເປົ້າໝາຍຕ່າງໆ ໂດຍສ້າງກົນໄກລະບຽບການບໍລິຫານ ທີ່ມີປະສິດທິ ພາບ ແລະ ມີການເຂົ້າຮ່ວມຂອງຜູ້ອອກແຮງງານ ແລະ ຜູ້ປະກອບການຢ່າງເປັນເຈົ້າການ ແລະ ກວ້າງຂວາງ ເຊິ່ງຕ້ອງພັດທະນາ ແລະ ຂະຫຍາຍຂອບເຂດການປົກຄຸມປະກັນສັງຄົມ ແລະ ປະກັນສຸຂະພາບ ໃຫ້ກວມເອົາ 50% ຂອງພົນລະເມືອງໃນປີ 2015; ປຸກລະດົມທົ່ວສັງຄົມໃຫ້ມີສ່ວນຮ່ວມໃນການເບິ່ງແຍງຊ່ວຍເຫລືອຜູ້ດ້ອຍໂອ ກາດ ແລະ ຜູ້ປະສົບເຄາະຮ້າຍຈາກໄພພິບັດຕ່າງໆ" . ນັ້ນແມ່ນທັດສະນະພື້ນຖານຂອງພັກກ່ຽວກັບວຽກງານແຮງງານ ແລະ ສະຫວັດດີການສັງຄົມ ໃນໄລຍະໃໝ່.


text:
ໂດຍຕອບສະໜອງຕາມຄຳເຊີນ ຂອງສະຫາຍ ບຸນຍັງ ວໍລະຈິດ, ເລຂາທິການໃຫຍ່ ຄະນະບໍລິຫານງານ ສູນກາງພັກ ປະຊາຊົນ ປະຕິວັດລາວ, ປະທານປະເທດ ສປປ ລາວ. ຂ້າພະເຈົ້າ ຈະເດີນທາງມາຢ້ຽມຢາມ ສປປ ລາວ ທາງລັດຖະກິດ, ຂ້າພະເຈົ້າ ເຄີຍມາຢ້ຽມຢາມລາວ ສອງເທື່ອແລ້ວ, ເຊິ່ງປະຊາຊົນລາວ ຜູ້ທີ່ມັກແຂກມັກຄົນ, ພະທາດຫຼວງ ທີ່ນະຄອນຫຼວງວຽງຈັນ ທີ່ເຫຼືອງເຫຼື້ອມງາມຕາ ແລະ ແຄມຂອງທີ່ມີພາບວິວທິວທັດ ທີ່ສວຍສົດງົດງາມ ໄດ້ເຮັດໃຫ້ຂ້າພະເຈົ້າ ມີຄວາມປະທັບໃຈຢ່າງເລິກເຊິ່ງ. ຂ້າພະເຈົ້າຄອງຄອຍ ຈະໄດ້ພ້ອມກັບເພື່ອນເກົ່າ ແລະ ໃໝ່ຂອງລາວ ຫວນຄືນມິດຕະພາບ, ສະແຫວງຫາການພັດທະນາ ເພື່ອຮ່ວມກັນສ້າງອະນາຄົດ ອັນດີງາມແຫ່ງການພົວພັນ ລະຫວ່າງ ສອງປະເທດ.
ປະເທດຈີນ ແລະປະເທດລາວ ແມ່ນປະເທດສັງຄົມນິຍົມ ທີ່ເປັນບ້ານໃກ້ເຮືອນຄຽງ ທີ່ມີມິດຕະພາບຕໍ່ກັນ, ມີອຸດົມການເຊັ່ນດຽວກັນ, ລະບອບສັງຄົມຄືກັນ ແລະ ເດີນຕາມເສັ້ນທາງ ການພັດທະນາທີ່ຄ້າຍຄືກັນ. ນັບແຕ່ສ້າງຕັ້ງສາຍພົວພັນທາງການທູດ ໃນເຄິ່ງສະຕະວັດມານີ້, ການພົວພັນລະຫວ່າງ ສອງພັກ, ສອງລັດ ໄດ້ຜ່ານການທົດສອບ ຂອງການປ່ຽນແປງ ແຫ່ງຍຸກສະໄໝ ແລະ ການປ່ຽນແປງ ຂອງສະພາບການທົ່ວໂລກ, ອັນໄດ້ສ້າງປະຫວັດສາດ ທີ່ໜ້າຈາລຶກໄວ້. ການນຳລຸ່ນອາວຸໂສເຊັ່ນ: ສະຫາຍ ເໝົາເຈີຕົງ; ສະຫາຍ ໂຈ່ວເອີ່ນລາຍ, ກັບ ສະຫາຍ ໄກສອນ ພົມວິຫານ ແລະ ສະຫາຍອື່ນໆ ໄດ້ຈົກຈິດຈົກໃຈໃສ່ກັນ, ໄດ້ຜູກພັນມິດຕະພາບອັນເລິກເຊິ່ງ ໃນການຕໍ່ສູ້ກັບສັດຕູ, ໄດ້ສ້າງພື້ນຖານອັນໝັ້ນແກ່ນ ໃຫ້ສອງປະເທດ ຈີນ-ລາວ ມີມິດຕະພາບຕໍ່ກັນທຸກເຊັ່ນຄົນ. ລູກຫຼານຂອງ ທ່ານ ກິນິມ ພົນເສນາ ຜູ້ນຳທີ່ສຳຄັນຂອງລາວ ເຄີຍໄປຮຽນຢູ່ຈີນເປັນເວລາ 10 ປີ, ພວກເພິ່ນໄດ້ຜ່ານຜ່າ ໄລຍະໄວໜຸ່ມຂອງຕົນຢູ່ຈີນ ແລະ ກໍ່ກາຍເປັນສັກຂີພິຍານ, ຜູ້ສືບທອດ ແລະ ຜູ້ທີ່ຊຸກຍູ້ມິດຕະພາບ ອັນເປັນມູນເຊື້ອລະຫວ່າງ ຈີນ-ລາວ. ໃນຊຸມປີ 1960-1970 ທະຫານ ແລະ ປະຊາຊົນຈີນ ໄດ້ຕັ້ງໜ້າສະໜັບສະໜູນ ພາລະກິດປົດປ່ອຍ ແລະ ຄວາມເປັນເອກະລາດ ຂອງຊາດລາວ, ທະຫານຈີນຈຳນວນ 200 ກວ່າຄົນ ໄດ້ເສຍສະຫຼະຊີວິດ ຢູ່ຜືນແຜ່ນດິນແຫ່ງນີ້ ທີ່ພວກເພິ່ນເຄີຍສູ້ຮົບກັນ, ອັນໄດ້ສ້າງອະນຸສາວະລີ ຊົ່ວນິລັນດອນໃຫ້ແກ່ມິດຕະພາບ ຈີນ-ລາວ ດ້ວຍເລືອດເນື້ອ ແລະ ຊີວິດຂອງຕົນ.
ເມື່ອເຂົ້າສູ່ຍຸກໃໝ່, ມິດຕະພາບ ຈີນ-ລາວ ໄດ້ຮັບການປັບປຸງຂຶ້ນຕື່ມ ແລະ ເຕັມໄປດ້ວຍ ຄວາມມີຊີວິດຊີວາອັນໃໝ່; ການພົວພັນຄູ່ຮ່ວມມື ຍຸດທະສາດຮອບດ້ານ ລະຫວ່າງ ສອງປະເທດໄດ້ຮັບການ ເປີດກວ້າງອອກເລື້ອຍໆ; ການໄປມາຫາສູ່ກັນ ລະຫວ່າງ ການນຳຂັ້ນສູງນັບມື້ນັບເນື່ອງນິດຂຶ້ນ, ການແລກປ່ຽນລະຫວ່າງ ສອງພັກກ້າວສູ່ລວງເລິກ ແລະ ຄວາມໄວ້ເນື້ອເຊື່ອໃຈກັນ ທາງການເມືອງ ມີຄວາມໝັ້ນທ່ຽງຂຶ້ນເລື້ອຍໆ. ຄຳບູຮານຂອງຈີນກ່າວວ່າ “ຜູ້ທີ່ມີອາຈານດຽວກັນ ເອີ້ນວ່າໝູ່, ຜູ້ທີ່ມີອຸດົມການຮ່ວມກັນ ເອີ້ນວ່າເພື່ອນ”, ນີ້ຄືການພັນລະນາ ການພົວພັນລະຫວ່າງ ຈີນ-ລາວ ຢ່າງແທດເໝາະທີ່ສຸດ. ໃນຖານເປັນເພື່ອນມິດບ້ານທີ່ດີ, ໝູ່ເພື່ອນທີ່ດີ, ສະຫາຍທີ່ດີ, ຄູ່ຮ່ວມທີ່ດີ ທີ່ມີອຸດົມການ ແລະ ເສັ້ນທາງກ້າວເດີນຄືກັນນັ້ນ, ຈີນ ແລະ ລາວ ໄດ້ປະຕິບັດຕໍ່ກັນ ຢ່າງສະເໝີພາບ ແລະ ຕ່າງຊ່ວຍຊູກຍູ້ໜູນກັນຕະຫຼອດ ຂະບວນການທີ່ຊອກຄົ້ນ ການປະດິດສ້າງທິດສະດີ ແລະ ພຶດຕິກຳຂອງສັງຄົມນິຍົມ, ຊຸກຍູ້ການສ້າງສາເສດຖະກິດ, ການເມືອງ, ວັດທະນະທຳ ແລະ ສັງຄົມຢ່າງຮອບດ້ານ ແລະ ເລັ່ງລັດຂະບວນການ ຫັນເປັນທັນສະໄໝ. ການພົວພັນລະຫວ່າງ ຈີນ-ລາວ ຖືເປັນແບບຢ່າງຂອງການພົວພັນ ແລະ ຮ່ວມມືຮອບດ້ານລະຫວ່າງຈີນ ກັບບັນດາປະເທດອ້ອມຂ້າງ ທີ່ເປັນບ້ານໃກ້ເຮືອນຄຽງທີ່ດີຕໍ່ກັນ.
ເລັ່ງລັດການເຊື່ອມຈອດກັນ ດ້ານຍຸດທະສາດການພັດທະນາ ລະຫວ່າງ ຈີນ-ລາວ, ຂໍ້ລິເລີ່ມ “ໜຶ່ງແລວໜຶ່ງເສັ້ນທາງ” ຂອງຈີນ ແລະ ຍຸດທະສາດ “ຫັນຈາກປະເທດ ທີ່ບໍ່ມີທາງອອກສູ່ທະເລ ກາຍເປັນປະເທດເຊື່ອມຕໍ່ ໃນອະນຸພາກພື້ນ” ຂອງລາວ, ແຜນການ “5 ປີຄັ້ງທີ 13” ຂອງຈີນ ແລະ ແຜນການພັດທະນາສັງຄົມ “5 ປີ ຄັ້ງທີ 8 ” ຂອງລາວສາມາດເຊື່ອມຈອດກັນ ໃນລະດັບສູງ, ສອງປະເທດມີທັດສະນະ ການພັດທະນາຄ້າຍຄືກັນ. ປີກາຍນີ້ ໂຄງການທາງລົດໄຟ ຈີນ-ລາວ ທີ່ຖືເປັນໂຄງການສັນຍະລັກ ແຫ່ງການຮ່ວມມື ຢ່າງຕິດແທດຕົວຈິງ ລະຫວ່າງສອງປະເທດນັ້ນ ໄດ້ເລີ່ມກໍ່ສ້າງຢ່າງຮອບດ້ານ, ອັນເຮັດໃຫ້ເສັ້ນທາງຄົມມະນາຄົມ ທີ່ບັນຈຸຄວາມຝັນການພັດທະນາ ຂອງປະຊາຊົນລາວນັ້ນ ພວມຄ່ອຍໆກາຍເປັນຈິງ. ການກໍ່ສ້າງເຂດຮ່ວມມືເສດຖະກິດ ບໍ່ຫານ-ບໍ່ເຕັນ ແລະເຂດພັດທະນາເສດຖະກິດ ກວມລວມໄຊເສດຖາ ຂອງວຽງຈັນ ໄດ້ມີຄວາມຄືບໜ້າເປັນຢ່າງດີ, ວິສາຫະກິດ ແລະອົງການຈັດຕັ້ງຕ່າງໆ ພາກັນຕັ້ງສຳນັກງານຢູ່ເຂດນີ້, ເຊິ່ງຈະຊ່ວຍປະເທດລາວ ບັນລຸການໃຫ້ອຸດສາຫະກຳ ຍົກລະດັບໃຫ້ສູງຂຶ້ນ, ດຶງດູດທຶນຕ່າງປະເທດ, ຊຸກຍູ້ການປະກອບອາຊີບ, ພັດທະນາວິສາຫະກິດຂະໜາດກາງ ແລະ ຂະໜາດນ້ອຍ.
ການຮ່ວມມືທີ່ແທດເໝາະ ກັບຕົວຈິງລະຫວ່າງ ຈີນ-ລາວ ໄດ້ເລັ່ງລັດໄວຂຶ້ນ. ຈີນໄດ້ກາຍເປັນປະເທດ ທີ່ລົງທຶນຢູ່ລາວຫຼາຍທີ່ສຸດ, ແລະ ເປັນປະເທດຄູ່ການຄ້າໃຫຍ່ ອັນດັບທີ 2 ຂອງລາວ. ເດືອນມັງກອນຫາເດືອນກັນຍາປີນີ້ ການຄ້າລະຫວ່າງສອງຝ່າຍ ບັນລຸ 2 ຕື້ 100 ລ້ານໂດລາ, ເພີ່ມຂຶ້ນ 25,1% ເມື່ອທຽບໃສ່ ໄລຍະດຽວກັນຂອງປີຜ່ານມາ. ຈີນລົງທຶນຢູ່ລາວຫຼາຍກວ່າ 6 ຕື້ 100 ລ້ານໂດລາສະຫະລັດ, ອັນໄດ້ຊຸກຍູ້ການພັດທະນາ ຂອງໄຟຟ້ານ້ຳຕົກ, ບໍ່ແຮ່, ການບໍລິການ ແລະ ຂະແໜງການອື່ນໆຂອງລາວ. ຈີນໄດ້ຊຸກຍູ້ການສ້າງໂຄງການ ທີ່ມີຜົນດີຕໍ່ຊີວິດການເປັນຢູ່ ຂອງປະຊາຊົນລາວ ເຊັ່ນ: ໂຮງໝໍ, ເສັ້ນທາງ ແລະ ໂຮງຮຽນເປັນຕົ້ນ ເພື່ອຊ່ວຍປະຊາຊົນລາວ ຍົກລະດັບ ແລະ ຄຸນນະພາບ ຂອງຊີວິດການເປັນຢູ່ ໃຫ້ສູງຂຶ້ນ. ເຂື່ອນໄຟຟ້ານ້ຳລີກ ທີ່ວິສາຫະກິດຈີນ ເປັນຜູ້ສ້າງນັ້ນ ດຳເນີນງານເປັນຢ່າງດີ, ອັນໄດ້ເສີມຂະຫຍາຍບົດບາດທີ່ສຳຄັນ ໃນການສ້າງສາພັດທະນາ ເສດຖະກິດສັງຄົມລາວ.ສ່ວນປະເທດລາວ ກໍ່ມີການສົ່ງສິນຄ້າ ໄປຂາຍຢູ່ຈີນເພີ່ມຂຶ້ນ, ຜະລິດຕະພັນກະສິກຳຂອງລາວ ເຊັ່ນ: ເຂົ້າສານ, ກາເຟ, ໝາກກ້ວຍ ແລະ ໝາກໂມເປັນຕົ້ນ ນັບມື້ນັບໄດ້ຮັບຄວາມນິຍົມຊົມຊອບ ຈາກຜູ້ບໍລິໂພກຂອງຈີນ.
ການແລກປ່ຽນ ດ້ານວັດທະນະທຳ ຈີນ-ລາວ ນັບມື້ນັບເພີ່ມຫຼາຍຂຶ້ນ. ໃນ 6 ເດືອນຕົ້ນປີນີ້, ນັກທ່ອງທ່ຽວຈີນ 4 ແສນເທືຶຶຶ່ອຄົນ ໄດ້ມາທ່ອງທ່ຽວຢູ່ລາວ. ສ່ວນຄົນລາວ ກໍ່ໄດ້ໄປເຮັດທຸລະກິດ ຫຼືທ່ອງທ່ຽວຢູ່ຈີນ ນັບມື້ນັບຫຼາຍ, ຈຳນວນນັກສຶກສາລາວ ທີ່ໄດ້ຮັບທຶນການສຶກສາ ຂອງລັດຖະບານຈີນ ແລະ ຮຽນຢູ່ຈີນນັ້ນ ຫຼາຍທີ່ສຸດໃນບັນດາປະເທດອາຊຽນ. ການບໍລິການດ້ານການ ປິ່ນປົວພະຍາດຂອງຈີນເຊັ່ນ: ໂຄງການ “ຂະບວນລົດໄຟສັນຕິພາບ” ແລະໂຄງການ “ແສງສະຫວ່າງແມ່ນ້ຳຂອງ” ໄດ້ຮັບການຍ້ອງຍໍຊົມເຊີຍ ຈາກປະຊາຊົນລາວ ຢ່າງກວ້າງຂວາງ. ອາສາສະໝັກຊາວໜຸ່ມ ເກືອບຮ້ອຍຄົນຈາກ ນະຄອນຊຽງໄຮຂອງຈີນ ໄດ້ມາຮອດລາວເພື່ອໃຫ້ ການບໍລິການໃນດ້ານ ເຕັກນິກອິນເຕີເນັດ ແລະ ການສິດສອນ ດ້ານກິລາເປັນຕົ້ນ, ເຊິ່ງໃນນັ້ນ ມີຜູ້ໜຶ່ງໄດ້ກາຍເປັນຄູຝຶກໃຫຍ່ ຂອງທິມບານບ້ວງເພດຊາຍ ແຫ່ງຊາດລາວ. ລະຄອນສາລະຄະດີເລື່ອງ ຄວາມຊົງຈຳແຫ່ງການເວລາ ທີ່ຈີນ ແລະ ລາວ ຮ່ວມກັນຖ່າຍທຳນັ້ນ ໄດ້ຮັບການກົດເຂົ້າຊົມຜ່ານທາງ ອິນເຕີເນັດຫຼາຍລ້ານເທື່ອ, ອັນໄດ້ເຮັດໃຫ້ປະຊາຊົນ ສອງປະເທດປະທັບໃຈທີ່ສຸດ. ເພງ ໜຶ່ງແລວ ໜຶ່ງເສັ້ນທາງ ທີ່ແຕ່ງໂດຍຄົນລາວ ແລະ ຮ້ອງໂດຍຄົນລາວນັ້ນ ເມື່ອໄດ້ເຜີຍແຜ່ທາງອິນເຕີແນັດແລ້ວ ກໍ່ໄດ້ຮັບຄວາມນິຍົມຊົມຊອບ ແລະ ການຕີລາຄາເປັນຢ່າງດີ ຈາກຜູ້ໃຊ້ອິນເຕີເນັດ ເປັນຈຳນວນຫຼວງຫຼາຍ.
ໃນຂະບວນວິວັດອັນຍິ່ງໃຫຍ່ ແຫ່ງການສ້າງສາສັງຄົມນິຍົມ ທີ່ມີສີສັນພິເສດຂອງຕົນເອງ, ສອງປະເທດຈີນ ແລະ ລາວ ມີອຸດົມການຮ່ວມກັນ ແລະ ມີຄວາມເຫັນເປັນເອກະສັນກັນ. ໃນເດືອນທີ່ຜ່ານມາ, ພັກກອມມູນິດຈີນ ໄດ້ໄຂກອງປະຊຸມໃຫຍ່ ຜູ້ແທນທົ່ວປະເທດ ຄັ້ງທີ 19 ຢ່າງມີໄຊ, ເຊິ່ງກອງປະຊຸມຄັ້ງນີ້ ໄດ້ວາງທິດທາງລວມ ແລະ ໂຄງການດຳເນີນງານ ກ່ຽວກັບການພັດທະນາ ໃນອະນາຄົດຂອງພັກ ແລະ ລັດຈີນ. ກອງປະຊຸມຄັ້ງນີ້, ໄດ້ວາງແຜນຜັງອັນຍິ່ງໃຫຍ່ ກ່ຽວກັບການສ້າງສາພັດທະນາຈີນ ຈົນຮອດກາງສັດຕະວັດນີ້ ຄື ເມື່ອຮອດປີ 2020 ຈະສ້າງເປັນສັງຄົມ ທີ່ອີ່ມໜຳສຳລານຮອບດ້ານ; ນັບແຕ່ປີ 2020-2035 ສ້າງເປັນປະເທດສັງຄົມນິຍົມ ທີ່ທັນສະໄໝໂດຍພື້ນຖານ; ຈາກປິ 2035-ກາງສັດຕະວັດນີ້ ສ້າງປະເທດຈີນ ໃຫ້ເປັນປະເທດສັງຄົມນິຍົມທີ່ ເຂັ້ມແຂງ ທັນສະໄໝ ອຸດົມຮັ່ງມີ ມີປະຊາທິປະໄຕ ສີວິໄລ ມີຄວາມກົມກຽວກັນ ແລະ ສວຍງາມ. ພວກຂ້າພະເຈົ້າ ມີຄວາມສາມາດ ແລະມີຄວາມໝັ້ນໃຈ ໃນການນຳພາປະຊາຊົນຈີນ ເດີນໄປສູ່ຄວາມໃຝ່ຝັນຂອງຈີນ ທີ່ບັນລຸການຟື້ນຟູ ຄວາມຈະເລີນຮຸ່ງເຮືອງ ອັນຍິ່ງໃຫຍ່ຂອງ ປະຊາຊາດຈີນ. ພາຍໃຕ້ການນຳພາຂອງ ພັກປະຊາຊົນ ປະຕິວັດລາວ, ສັງຄົມລາວ ມີຄວາມປອງດອງ ແລະ ມີຄວາມສະຫງົບດີ, ເສດຖະກິດພັດທະນາຢ່າງຮຸ່ງເຮືອງ, ປະເທດມີການປ່ຽນແປງຢ່າງຫຼວງຫຼາຍ, ພວມຊຸກຍູ້ພາລະກິດປ່ຽນແປງໃໝ່ ຢ່າງຮອບດ້ານເດີນໄປສູ່ເປົ້າໝາຍ ທີ່ກຳນົດໂດຍກອງປະຊຸມໃຫຍ່ ຜູ້ແທນທົ່ວປະເທດ ຄັ້ງທີ 10 ຂອງພັກປະຊາຊົນ ປະຕິວັດລາວ. ພາລະກຳທີ່ເຊັ່ນດຽວກັນ ແລະ ຄວາມໃຝ່ຝັນທີ່ຄຶກັນ ເໝືອນດັ່ງສາຍນ້ຳ ໃນແມ່ນ້ຳລ້ານຊ້າງ-ແມ່ນ້ຳຂອງ, ເຮັດໃຫ້ພວກເຮົາ ມີອະນາຄົດທີ່ຕິດຕໍ່ກັນ ແລະ ມີຊະຕາກຳທີ່ເຊື່ອມຈອດກັນ.
ພວກເຮົາຄວນເພີ່ມທະວີ ການແລກປ່ຽນກັນ ດ້ານຍຸດທະສາດ ເພື່ອສ້າງປະຊາຄົມ ຮ່ວມຊາຕາກຳທີ່ຕ່າງເຄົາລົບກັນ ແລະ ໄວ້ເນື້ອເຊື່ອໃຈ ເຊິ່ງກັນ ແລະ ກັນ. ຈີນ-ລາວ ຕ້ອງສືບທອດ ແລະ ເສີມຂະຫຍາຍ ມິດຕະພາບອັນເປັນມູນເຊື້ອ ລະຫວ່າງສອງປະເທດ, ກຳກັບທິດທາງທີ່ຖືກຕ້ອງ ໃນການຂະຫຍາຍການພົວພັນ ສອງຝ່າຍຢ່າງໜັກແໜ້ນ, ລົງເລິກຄວາມໄວ້ເນື້ອເຊື່ອໃຈ ດ້ານການເມືອງ, ຖອດຖອນບົດຮຽນ ໃນດ້ານການຊຸກຍູ້ ການປະຕິຮູບ, ຊອກຄົ້ນທິດສະດີ ແລະ ພຶດຕິກຳຂອງການ ສ້າງສາສັງຄົມນິຍົມ, ຮັດແໜ້ນການໄປມາຫາສູ່ກັນ ລະຫວ່າງພັກ, ລັດຖະບານ, ພາກສ່ວນນິຕິບັນຍັດ ແລະ ລະດັບທ້ອງຖີ່ນ, ເຮັດໃຫ້ການພົວພັນຄູ່ຮ່ວມມື ຍຸດທະສາດຮອບດ້ານລະຫວ່າງ ຈີນ-ລາວ ກ້າວສູ່ລວງກວ້າງ ແລະ ລວງເລິກ. ສອງປະເທດຄວນສືບຕໍ່ ສະໜັບສະໜູນເຊິ່ງກັນ ແລະ ກັນ ໃນບັນຫາທີ່ກ່ຽວພັນເຖິງ ຜົນປະໂຫຍດໃຈກາງ ແລະ ບັນຫາສຳຄັນທີ່ເອົາໃຈໃສ່ ຂອງກັນ ແລະ ກັນ, ອີງຕາມຄວາມຖືກຄວາມຜິດ ຂອງບັນຫາມາຕົກລົງ ນະໂຍບາຍການຕ່າງປະເທດ, ຮ່ວມກັນປົກປັກຮັກສາສິດ ແລະ ຜົນປະໂຫຍດຂອງປະເທດ ທີ່ພວມພັດທະນານຳກັນ.
ພວກເຮົາຄວນລົງເລິກ ການເຊື່ອມຈອດກັນ ດ້ານຍຸດທະສາດ ເພື່ອສ້າງປະຊາຄົມຮ່ວມຊະຕາກຳ ທີ່ຕ່າງຊ່ວຍເຫຼືອກັນ. ຈີນສະໜັບສະໜູນ ລາວເສີມຂະຫຍາຍທ່າແຮງດ້ານພູມີພາກ ເພື່ອບັນລຸການພັດທະນາ ແບບສີຂຽວແລະຍືນຍົງ. ໃນຖານະເປັນພາກສ່ວນໜຶ່ງ ທີ່ສຳຄັນຂອງເຄືອຂ່າຍທາງລົດໄຟຜ່ານອາຊີ ໂຄງການທາງລົດໄຟ ລາວ-ຈີນ ມີຄວາມໝາຍດ້ານຍຸດທະສາດ ແລະ ຄວາມໝາຍຕົວຈິງ ທີ່ສຳຄັນຕໍ່ລາວ. ສອງຝ່າຍຄວນ ເພີ່ມທະວີການປະສານສົມທົບກັນ, ເພື່ອສ້າງທາງລົດໄຟສາຍນີ້ ໃຫ້ສຳເລັດ ແລະ ເປີດການບໍລິການໂດຍໄວ, ເຮັດໃຫ້ລາວເຊື່ອມຕໍ່ກັບ ບັນດາປະເທດຢູ່ອ້ອມຂ້າງ ກໍ່ຄືທົ່ວໂລກ. ພວກເຮົາຕ້ອງຊຸກຍູ້ການສ້າງ ແລະ ດຳເນີນງານຂອງໂຄງການໃຫຍ່ ທີ່ສຳຄັນຕ່າງໆເຊັ່ນ: ເຂດຮ່ວມມືເສດຖະກິດ, ດາວທຽມ ແລະ ເຂື່ອນໄຟຟ້ານ້ຳຕົກເປັນຕົ້ນ ເພື່ອໃຫ້ປະຊາຊົນລາວ ໄດ້ຮັບຜົນປະໂຫຍດໂດຍໄວ ແລະ ຫຼາຍກວ່າເກົ່າ.
ພວກເຮົາຄວນເປີດກວ້າງການຮ່ວມມືທີ່ແທດເໝາະກັບຕົວຈິງ ເພື່ອສ້າງປະຊາຄົມຮ່ວມຊາຕາກຳທີ່ຕ່າງຝ່າຍຕ່າງໄດ້ຮັບຜົນປະໂຫຍດ. ຈີນ-ລາວມີພູຜາສາຍນ້ຳຕິດຈອດກັນ, ເສດຖະກິດມີລັກສະນະຕ່າງຄ້ຳຊູກັນ. ລາວມີຊັບພະຍາກອນທຳມະຊາດທີ່ອຸດົມຮັ່ງມີ, ເສດຖະກິດພັດທະນາຢ່າງວ່ອງໄວ ເຊິ່ງພວມຢູ່ໃນໄລຍະຂໍກະແຈທີ່ຊຸກຍູ້ການຫັນເປັນອຸດສາຫະກຳ ແລະ ຫັນເປັນທັນສະໄໝ. ຈີນມີບົດຮຽນແລະທ່າແຮງຢ່າງຫຼວຍຫຼາຍໃນດ້ານທຶນຮອນ, ເຕັກນິກ ແລະອຸປະກອນ. ສອງຝ່າຍຄວນຂຸດຄົ້ນກຳລັງບົ່ມຊ້ອນໃນການຮ່ວມມືເລື້ອຍໆ, ປະດິດສ້າງຮູບການຮ່ວມມືອັນໃໝ່, ເປີດກວ້າງການຮ່ວມມືທີ່ຕິດແທດຕົວຈິງໃນຂົງເຂດສ້າງເຄືອຂ່າຍໄຟຟ້າໃຫ້ເຊື່ອມຈອດກັນ, ການທະນາຄານ ແລະພະລັງງານເປັນຕົ້ນ, ຊຸກຍູ້ການສ້າງສາພື້ນຖານໂຄງລ່າງດ້ານກະສິກຳ, ຊົນລະປະທານ, ເສັ້ນທາງຄົມມະນາຄົມ ແລະໂທລະຄົມຂອງລາວ, ເພື່ອນຳເອົາຜົນປະໂຫຍດຕົວຈິງມາໃຫ້ປະຊາຊົນສອງປະເທດ.
ພວກເຮົາຄວນເປີດກວ້າງ ການແລກປ່ຽນດ້ານວັດທະນະທຳ ເພື່ອສ້າງປະຊາຄົມ ຮ່ວມຊາຕາກຳທີ່ຕ່າງຮ່ຳຮຽນ ແລະ ຖອດຖອນບົດຮຽນ ເຊິ່ງກັນ ແລະ ກັນ. ພວກເຮົາຕ້ອງເພີ່ມທະວີ ການຮ່ວມມືໃນຂົງເຂດວັດທະນະທຳ, ເຕັກນິກວິທະຍາສາດ, ຊາວໜຸ່ມ ແລະ ລະດັບທ້ອງຖີ່ນ, ເຮັດໃຫ້ມິດຕະພາບ ຈີນ-ລາວ ໄດ້ຮັບການສືບທອດ ໄປທຸກເຊັ່ນຄົນ. ຍິນດີຕ້ອນຮັບເພື່ອນລາວໄປຮຽນ, ທ່ອງທ່ຽວ ແລະ ເຮັດວຽກຢູ່ຈີນ ໃຫ້ຫຼາຍກວ່າເກົ່າ ເພື່ອກາຍເປັນຜູ້ສືບທອດ ແລະ ຜູ້ເສີມຂະຫຍາຍມິດຕະພາບ ອັນເປັນມູນເຊື້ອລະຫວ່າງ ຈີນ-ລາວ. ຈີນຈະຕັ້ງໜ້າສະໜັບສະໜູນລາວ ໃນການຈັດກິດຈະກຳ ປີທ່ອງທ່ຽວລາວ 2018 ໃຫ້ດີ, ສົ່ງເສີມໃຫ້ນັກທ່ອງທ່ຽວຈີນ ໄປທ່ອງທ່ຽວຢູ່ລາວ ຫຼາຍກວ່າເກົ່າ ເພື່ອສຳຜັດກັບສະເໜ່ ທີ່ມີເອກະລັກພິເສດ ຂອງປະຫວັດສາດ ແລະ ວັດທະນະທຳລາວ.
ຈີນ ແລະ ລາວ ເປັນສະມາຊິກທີ່ສຳຄັນ ໃນກົນໄກ ແມ່ນ້ຳລ້ານຊ້າງ-ແມ່ນ້ຳຂອງ. ກົນໄກການຮ່ວມມື ແມ່ນ້ຳລ້ານຊ້າງ-ແມ່ນ້ຳຂອງ ໄດ້ຮັບຜົນງານຢ່າງຫຼວງຫຼາຍ ນັບແຕ່ສ້າງຕັ້ງຂຶ້ນ ຢ່າງເປັນທາງການເມື່ອປີ 2016 ເປັນຕົ້ນມາ, ອັນໄດ້ສະແດງໃຫ້ເຫັນເຖິງ “ຄວາມໄວແຫ່ງ ແມ່ນ້ຳລ້ານຊ້າງ-ແມ່ນ້ຳຂອງ” ແລະ “ສະມັດຕະພາບແຫ່ງ ແມ່ນ້ຳລ້ານຊ້າງ-ແມ່ນ້ຳຂອງ”, ອັນໄດ້ຈໍ່ຕົວເປັນວັດທະນະທຳ ແມ່ນ້ຳລ້ານຊ້າງ-ແມ່ນ້ຳຂອງ ທີ່ປະຕິບັດຕໍ່ກັນຢ່າງສະເໝີພາບ, ຊ່ວຍເຫຼືອເຊິ່ງກັນ ແລະ ກັນຢ່າງຈິງໃຈ ແລະ ຖືກຕ້ອງປອງດອງ ຄືກັບຄອບຄົວດຽວ. ປີໜ້າ ລາວຈະເປັນປະເທດປະທານຮ່ວມ ຂອງການຮ່ວມມື ແມ່ນ້ຳລ້ານຊ້າງ-ແມ່ນ້ຳຂອງ. ຈີນຍິນດີຮ່ວມກັບລາວ ທຳຄວາມພະຍາຍາມນຳກັນ, ຊຸກຍູ້ ການຮ່ວມມື ແມ່ນ້ຳລ້ານຊ້າງ-ແມ່ນ້ຳຂອງ ໃຫ້ໄດ້ຮັບໝາກຜົນຫຼາຍກວ່າເກົ່າ, ຜັນຂະຫຍາຍໂຄງການຜົນງານ ໄລຍະຕົ້ນທີ່ສະເໜີໂດຍລາວ, ເພື່ອນຳພາການພັດທະນາ ຂອງອະນຸພາກພື້ນ, ສ້າງຄວາມຜາສຸກ ໃຫ້ແກ່ປະຊາຊົນບັນດາປະເທດ ຢູ່ພາກພື້ນແຫ່ງນີ້ຫຼາຍກວ່າເກົ່າ.
ຄຳສຸພາສິດລາວກ່າວໄວ້ວ່າ “ໄມ້ລຳດຽວລ້ອມຮົ້ວບໍ່ໄຂວ່, ໄພ່ບໍ່ພ້ອມແປງບ້ານບໍ່ເຮືອງ”, ຄົນຈີນມັກເວົ້າວ່າ “ທຸກຄົນຮ່ວມຈິດຮ່ວມໃຈກັນ ຈະກາຍເປັນກຳແພງ ທີ່ໝັ້ນແກ່ນ”, “ຫຼາຍຄົນພາກັນ ພະຍາຍາມສຸມຟືນ ກໍສາມາດເຮັດໃຫ້ໄຟຮຸ່ງຂຶ້ນ”. ຂ້າພະເຈົ້າເຊື່ອໝັ້ນວ່າ, ຂໍພຽງແຕ່ ຈີນ-ລາວ ໄວ້ເນື້ອເຊື່ອໃຈເຊິ່ງກັນ ແລະ ກັນ ແລະ ຮ່ວມມືກັນ, ກໍຍ່ອມຈະສ້າງອະນາຄົດ ຂອງການພົວພັນສອງປະເທດ ທີ່ສົດໃສກວ່າເກົ່າຢ່າງແນ່ນອນ.
ຂໍ້ມູນ:ສຳນັກຂ່າວສານປະເທດລາວ
© ໂຕະນໍ້າຊາຂ່າວ | www.tonamchanews.com___________
Subscribe to: Post Comments ( Atom )


text:
ທ່ານ ສະເຫລີມໄຊ ກົມມະສິດ ລັດຖະ ມົນຕີກະຊວງການຕ່າງປະເທດ ໄດ້ນໍາພາຄະນະຜູ້ແທນ ສປປ ລາວ ເຂົ້າຮ່ວມກອງປະຊຸມເວທີການເມືອງລະດັບສູງ ເພື່ອການພັດທະນາແບບຍືນຍົງ (High-Level Political Forum), ເຊິ່ງຈັດຂຶ້ນແບບທາງໄກ (Virtual) ໃນລະຫວ່າງວັນທີ 13-15 ກໍລະກົດ 2021 ທີ່ນີວຢອກ ສ ອາເມລິກາ ໂດຍມີບັນດາປະເທດສະມາຊິກ ອົງການ ສປຊ ເຂົ້າຮ່ວມ. ກອງປະຊຸມໄດ້ຈັດຂຶ້ນພາຍໃຕ້ຫົວຂໍ້: ການຟື້ນຟູຢ່າງຍືນຍົງ ແລະ ທົນທານຈາກຜົນກະທົບຂອງການແຜ່ລະບາດຂອງໂຄວິດ-19 ເພື່ອສົ່ງເສີມການພັດທະນາແບບຍືນຍົງ ທາງດ້ານເສດຖະກິດ, ສັງຄົມ ແລະ ສິ່ງແວດ ລ້ອມ: ການສ້າງແລວທາງທີ່ກວມລວມ ແລະ ມີປະສິດທິພາບເພື່ອການບັນລຸວາລະ 2030 ໃນທົດສະວັດການຈັດຕັ້ງປະຕິບັດ ແລະ ການຂັບເຄື່ອນເພື່ອການພັດທະນາແບບຍືນຍົງ.
ກອງປະຊຸມ ໄດ້ມີການຕິດຕາມ ແລະ ທົບທວນຄືນການຈັດຕັ້ງປະຕິບັດວາລະ 2030 ເພື່ອການພັດທະນາແບບຍືນຍົງ ໂດຍສະເພາະໃນສະພາບການທີ່ຫລາຍປະເທດໃນທົ່ວໂລກກໍາລັງຮັບມື, ຕອບໂຕ້ ແລະ ຟື້ນຟູຈາກຜົນກະທົບຂອງການແຜ່ລະບາດຂອງພະຍາດໂຄວິດ-19, ເຊິ່ງໃນປີນີ້ ກອງປະຊຸມໄດ້ລົງເລິກ 9 ເປົ້າໝາຍການພັດທະນາແບບຍືນຍົງ(ປພຍ) ຄື: ປພຍ 1: ລຶບລ້າງຄວາມທຸກຍາກ; ປພຍ 2: ລຶບລ້າງໄພອຶດຫິວ; ປພຍ 3: ມີສຸຂະພາບ ແລະ ການເປັນຢູ່ທີ່ດີ; ປພຍ 8: ມີວຽກເຮັດງານທໍາທີ່ມີກຽດ ແລະ ມີເສດຖະກິດຂະຫຍາຍຕົວ; ປພຍ 10: ຫລຸດຜ່ອນຄວາມບໍ່ສະເໝີພາບ; ປພຍ 12: ສົ່ງເສີມການອຸປະໂພກບໍລິໂພກ ແລະ ການ ຜະລິດຢ່າງມີຄວາມຮັບຜິດຊອບ; ປພຍ 13: ມີແຜນຮັບມືກັບການປ່ຽນແປງດິນຟ້າອາກາດ; ປພຍ 16: ມີສັນຕິພາບ, ຄວາມຍຸຕິທໍາ ແລະ ສະຖາບັນທີ່ເຂັ້ມແຂງ ແລະ ປພຍ 17: ເປັນຄູ່ຮ່ວມມືເພື່ອເປົ້າໝາຍການພັດທະນາແບບຍືນຍົງ.
ໂອກາດດັ່ງກ່າວ, ທ່ານ ສະເຫລີມໄຊ ກົມມະສິດ ໄດ້ກ່າວຄໍາເຫັນໃນພາກອະພິ ປາຍທົ່ວໄປຂອງກອງປະຊຸມປີນີ້ ໂດຍໄດ້ເນັ້ນໜັກເຖິງຜົນກະທົບຈາກການແຜ່ລະບາດຂອງພະຍາດໂຄວິດ-19 ຕໍ່ການຈັດຕັ້ງປະຕິບັດວາລະ 2030 ກໍຄື ບັນດາເປົ້າໝາຍການພັດທະ ນາແບບຍືນຍົງແຕ່ລະເປົ້າໝາຍ ແລະ ການພັດທະນາເສດຖະກິດ-ສັງຄົມໂດຍລວມ ແລະ ໄດ້ຮຽກຮ້ອງໃຫ້ບັນດາປະເທດສະມາຊິກ ຍົກລະດັບການຮ່ວມມືຢ່າງຮອບດ້ານ ແລະ ສະໜອງການຊ່ວຍເຫລືອດ້ານຕ່າງໆ ກໍຄື ການເຂົ້າເຖິງວັກຊິນຢ່າງທົ່ວເຖິງ ໂດຍສະເພາະການຊ່ວຍເຫລືອບັນດາປະເທດທີ່ມີຄວາມບອບບາງ ແລະ ດ້ອຍພັດທະນາ ເພື່ອຟື້ນຟູຈາກຜົນກະທົບຂອງການແຜ່ລະບາດຂອງພະຍາດໂຄວິດ-19 ຄຽງຄູ່ກັບການຂັບເຄື່ອນການຈັດ ຕັ້ງປະຕິບັດແຜນພັດທນາເສດຖະກິດ-ສັງຄົມແຫ່ງຊາດ ເພື່ອບັນລຸ ປພຍ ພາຍໃນປີ 2030 ແລະ ພ້ອມກັນກ້າວໄປເພື່ອການພັດທະນາຢ່າງຍືນຍົງໃນອະນາຄົດ.
ພ້ອມກັນນັ້ນ, ກອງປະຊຸມໃນປີນີ້ຍັງມີການນໍາສະເໜີ ບົດລາຍງານແຫ່ງຊາດແບບສະໝັກໃຈ ຂອງບັນດາປະເທດສະມາຊິກ, ເຊິ່ງປີນີ້ມີທັງໝົດ 43 ປະເທດ ທີ່ໄດ້ນໍາສະເໜີບົດລາຍງານດັ່ງກ່າວ ໃນນັ້ນປະເທດທີ່ຈະລາຍງານເປັນຄັ້ງທີ 2 ມີ 25 ປະເທດ (ລວມທັງ ສປປ ລາວ). ໃນໂອກາດນີ້, ທ່ານ ສະເຫລີມໄຊ ກົມມະສິດ ໄດ້ນໍາສະເໜີບົດລາຍງານແຫ່ງຊາດແບບສະໝັກໃຈ ສະບັບທີ 2 ຂອງ ສປປ ລາວ ໂດຍໄດ້ເນັ້ນໜັກເຖິງຄວາມໝາຍໝັ້ນອັນແຮງກ້າຂອງລັດຖະບານ ໃນການຈັດຕັ້ງວາລະ 2030 ຄຽງຄູ່ກັບ ເປົ້າໝາຍການພັດທະນາທີ່ເປັນບູລິມະສິດຂອງຊາດ. ຜ່ານການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ຄັ້ງທີ IX ແລະ ປພຍ, ສປປ ລາວ ໄດ້ຮັບຜົນສໍາເລັດທີ່ສຳຄັນໃນຫລາຍດ້ານ ເປັນຕົ້ນ ສາມາດສືບຕໍ່ຮັກສາສະຖຽນລະພາບທາງດ້ານການເມືອງ, ສັງຄົມມີຄວາມສະຫງົບປອດໄພ ແລະ ເປັນລະບຽບຮຽບຮ້ອຍ ແລະ ເສດຖະກິດມີການເຕີບໃຫຍ່ຂະຫຍາຍຕົວຢ່າງຕໍ່ເນື່ອງ, ເຊິ່ງໄດ້ປະກອບສ່ວນອັນສໍາຄັນເຮັດໃຫ້ອັດຕາຄວາມທຸກຍາກຫລຸດລົງ ແລະ ມາດຖານຊີວິດການເປັນຢູ່ຂອງປະຊາຊົນບັນດາຊົນເຜົ່າ ໄດ້ຮັບການປັບປຸງດີຂຶ້ນ. ພວກເຮົາສາມາດຫລຸດອັນຕາຄວາມທຸກຍາກຈາກ 46% ໃນປີ 1992 ລົງມາເປັນ 18% ໃນປັດຈຸບັນ. ເຖິງຢ່າງໃດກໍຕາມ, ເນື່ອງຈາກຜົນກະທົບຈາກໄພພິບັດທໍາມະຊາດ ແລະ ການແຜ່ລະບາດຂອງພະຍາດໂຄວິດ-19 ທີ່ບໍ່ເຄີຍມີມາກ່ອນນີ້ ໄດ້ເຮັດໃຫ້ອັດຕາການຂະຫຍາຍຕົວຂອງເສດຖະກິດໃນປີ 2020 ຢູ່ໃນລະດັບຕໍ່າທີ່ສຸດ, ມັນຮຽກຮ້ອງໃຫ້ພວກເຮົາ ສືບຕໍ່ເຮັດວຽກຮ່ວມກັນຢ່າງໃກ້ຊິດ ແລະ ພ້ອມກັນຕັດສິນໃຈຢ່າງກ້າຫານ ແລະ ຮ່ວມແຮງຮ່ວມໃຈກັນຈັດຕັ້ງປະຕິບັດນຳກັນ. ພ້ອມກັນນັ້ນ, ສປປ ລາວ ຈະສືບຕໍ່ພັດທະ ນາເສດຖະກິດ ຕາມແນວທາງຍຸດທະສາດການພັດທະນາແບບຍືນຍົງ ແລະ ສີຂຽວ, ຄຽງຄູ່ກັບການເຊື່ອມສານ ປພຍ ເຂົ້າໃນແຜນພັດທະນາເສດຖະກິດ-ສັງຄົມ ກໍຄື ການສ້າງພື້ນຖານເສດຖະກິດໃຫ້ມີຄວາມເຂັ້ມແຂງ ແລະ ສ້າງເງື່ອນໄຂທີ່ເອື້ອອໍານວຍ ໃຫ້ແກ່ການນຳເອົາປະເທດຊາດ ອອກຈາກສະຖານະພາບປະເທດດ້ອຍພັດທະນາໃນອະນາຄົດ ໃນທ່າມກາງຜົນກະທົບຈາກການແຜ່ລະບາດຂອງພະຍາດ ໂຄວິດ-19.
ຂະບວນການສົ່ງບົດລາຍງານແຫ່ງຊາດແບບສະໝັກໃຈ (VNR) ແມ່ນກົນໄກໜຶ່ງຂອງການລາຍງານຄວາມຄືບໜ້າ ແລະ ສິ່ງທ້າທາຍໃນການຈັດຕັ້ງປະຕິບັດ ປພຍ ໃນແຕ່ລະໄລຍະ. ບົດລາຍງານສະບັບທີ 2 ຂອງ ສປປ ລາວ ແມ່ນຜົນງານການປະກອບສ່ວນດ້ານຂໍ້ມູນຈາກບັນດາຈຸດປະສານງານຂອງກະຊວງ ແລະ ອົງການລັດທຽບເທົ່າຂັ້ນສູນກາງ ພາຍໃຕ້ການນໍາພາ ແລະ ການປະສານງານຂອງ ກອງເລຂາ ປພຍ ແຫ່ງຊາດ, ເຊິ່ງເນື້ອໃນແມ່ນເນັ້ນໜັກເຖິງການວິເຄາະ ແລະ ວິໄຈ ຄວາມຄືບໜ້າອັນພົ້ນເດັ່ນ ແລະ ສິ່ງທ້າທາຍອັນສໍາຄັນໃນແຕ່ລະຂົງເຂດວຽກງານ, ລວມເຖິງ ບົດຮຽນທີ່ຖອດຖອນໄດ້ ແລະ ທິດທາງໃນຕໍ່ໜ້າ. ສະເພາະດ້ານເນື້ອໃນຂອງບົດລາຍງານ ໄດ້ນໍາເອົາຜົນຂອງການຈັດຕັ້ງປະຕິບັດແຜນປະຕິບັດງານແຫ່ງຊາດ 5 ປີ ຄັ້ງທີ VIII ແລະ ທິດທາງການເຊື່ອມສານ ປພຍ ເຂົ້າໃນແຜນງານ 5 ປີ ຄັ້ງທີ IX ເຂົ້າໃນການລາຍງານ ແລະ ໄດ້ລົງເລິກການລາຍງານ 9 ເປົ້າໝາຍການພັດທະນາທີ່ເປັນບູລິມະສິດຂອງ ສປປ ລາວຄື: ປພຍ 1 ລຶບ ລ້າງຄວາມທຸກຍາກ, ປພຍ 2 ລຶບລ້າງຄວາມອຶດຫິວ, ປພຍ 3 ການມີສຸຂະພາບ ແລະ ຊີວິດການເປັນຢູ່ທີ່ດີ, ປພຍ 4 ມີການສຶກສາທີ່ມີຄຸນນະພາບ, ປພຍ 5 ມີຄວາມສະເໝີພາບລະຫວ່າງຍິງ-ຊາຍ, ປພຍ 8 ການມີວຽກເຮັດງານທໍາທີ່ມີກຽດ ແລະ ເສດຖະກິດມີການຂະຫຍາຍໂຕ, ປພຍ 13 ມີແຜນຮັບມືກັບການປ່ຽນແປງດິນຟ້າອາກາດ, ປພຍ 17 ເປັນຄູ່ຮ່ວມມືເພື່ອເປົ້າໝາຍການພັດທະນາແບບຍືນຍົງ ແລະ ປພຍ 18 ຊີວິດປອດໄພຈາກລະເບີດບໍ່ທັນແຕກ ເຊິ່ງເປັນເປົ້າໝາຍແຫ່ງຊາດ. ສປປ ລາວ ມີແຜນຈະນໍາສະເໜີ ແລະ ສົ່ງບົດລາຍງານແຫ່ງຊາດແບບສະໝັກໃຈ ສະບັບຕໍ່ໄປ ໃນປີ 2024, 2027 ແລະ 2030.


text:
ກົມສື່ສານ ກະຊວງ ປກສ ຈັດຕັ້ງປາຖະກະຖາຫວນຄືນມູນເຊື້ອວັນສ້າງຕັ້ງ ກຳລັງ ປກສ ຄົບຮອບ 61
ກົມສື່ສານ ກະຊວງປ້ອງກັນຄວາມສະຫງົບ ຈັດຕັ້ງປາຖະກະຖາຫວນຄືນມູນເຊື້ອວັນສ້າງຕັ້ງກຳລັງປ້ອງກັນຄວາມສະຫງົບ ຄົບຮອບ 61 ໃນວັນທີ 19 ເມສາ 2022ນີ້ ໂດຍການປາຖະກະຖາຂອງ ພຈົວ ແສງປະເສີດ ສຸທຳມະວົງ ຫົວຫນ້າກົມສື່ສານ ກະຊວງ ປກສ ມີບັນດາ ຄະນະພັກ ຄະນະກົມ ແລະ ພະນັກງານນັກຮົບ ເຂົ້າຮ່ວມ.
ພຈົວ ແສງປະເສີດ ສຸທຳມະວົງ ໄດ້ກ່າວວ່າ ວັນທີ 5 ເມສາ 1961 ແມ່ນວັນສ້າງຕັ້ງກໍາລັງປ້ອງກັນຄວາມສະ ຫງົບປະຊາຊົນ, ເປັນວັນປະຫວັດສາດສໍາຄັນຂອງຊາດ, ຂອງພັກ, ຂອງກໍາລັງ ປກສ ທີ່ໝູນວຽນມາຄົບຮອບ 61 ປີ, ກໍາລັງປ້ອງກັນຄວາມສະຫງົບປະຊາຊົນ ແມ່ນກໍາລັງ ປະກອບອາວຸດປະຕິວັດອັນແຫຼມຄົມ ໂດຍແມ່ນພັກປະຊາຊົນປະຕິວັດລາວເປັນຜູ້ສ້າງຕັ້ງ, ນໍາພາເດັດຂາດ, ໂດຍກົງຮອບດ້ານ, ເປັນກໍາລັງທີ່ມາຈາກປະຊາຊົນ ແລະ ເພື່ອຮັບ ໃຊ້ຜົນປະໂຫຍດຂອງປະຊາຊົນລາວບັນດາເຜົ່າ, ນັບແຕ່ມື້ກໍາເນີດເກີດຂຶ້ນກໍາລັງ ປ້ອງກັນຄວາມສະຫງົບທັງມີມູນເຊື້ອຕໍ່ສູ້, ປັບປຸງກໍ່ສ້າງຕົນເອງ ໂດຍໄດ້ຮັບການອົບຮົມສັ່ງສອນຈາກພັກປະຊາຊົນ ປະຕິວັດລາວ ແລະ ການອູ້ມຊູຊ່ວຍເຫຼືອປະຊາຊົນລາວ ບັນດາເຜົ່າ, ກໍາລັງປ້ອງກັນຄວາມສະຫງົບ ສາມາດເສີມຂະຫຍາຍມູນເຊື້ອຕໍ່ສູ້ພິລະອາດ ຫານຂອງຊາດຂຶ້ນສູ່ບາດກ້າວ ໃໝ່ ແລະ ຄຸນນະພາບໃໝ່, ສ້າງໄດ້ມູນເຊື້ອອັນສະຫງ່າ ງາມ ມີນໍ້າໃຈຮັກຊາດ, ມີຄວາມຈົ່ງຮັກພັກດີຕໍ່ພັກ, ຕໍ່ປະເທດຊາດ, ອຸດົມການສັງ ຄົມນິຍົມ ແລະ ຕໍ່ປະຊາຊົນ. ກຳລັງປ້ອງກັນຄວາມສະສະຫງົບ ໄດ້ກຳເນີດ ແລະ ເຕີບໃຫຍ່ຂະຫຍາຍຕົວ ໃນພາລະກິດຕໍ່ສູ້ກູ້ຊາດຕ້ານຈັກກະພັດຜູ້ຮຸກຮານລ່າເມືອງຂຶ້ນ ແລະ ສັກດີນາປະຕິການ, ລູກແຫຼ້ງຕີນມືຜູ້ຂາຍຊາດ, ຕໍ່ສູ້ປາບປາມພວກຝືນປະຕິວັດ, ພວກອິດທິກໍາລັງປໍລະປັກ, ພວກຕ້ອງໂທດອາຍາຕ່າງໆ ເຊິ່ງສາມາດປົກປັກຮັກສາ ແລະ ສ້າງສາພັດທະນາປະເທດຊາດ ເວລາໃດກໍ່ມີມູນເຊື້ອການຕໍ່ສູ້ອັນອົງອາດກ້າຫານ ມີນ້ຳໃຈເດັດດ່ຽວບໍ່ຍອມຈຳນົນມີຄວາມສັດຊື່ບໍລິສຸດ ແລະ ມີຄວາມສາມັກຄີເປັນປືກແຜ່ນ; ສາມາດປົກປັກຮັກສາຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງປະ ເທດຊາດ, ປົກປັກຮັກສາຊີວິດ, ຊັບສິນ, ຜົນປະໂຫຍດອັນຊອບທໍາຂອງປະຊາຊົນລາວບັນດາເຜົ່າ; ກໍາລັງປ້ອງກັນຄວາມສະຫງົບໄດ້ຕໍ່ສູ້ພິລະອາດຫານ, ເດັດດ່ຽວໜຽວແໜ້ນບໍ່ຍອມຈຳນົນ, ເສຍສະຫຼະ, ຜ່ານຜ່າຄວາມຫຍຸ້ງຍາກຕີເອົາຊະນະສັດຕູຄ່ຽງບ່າຄ່ຽງໄລ່ ກັບກອງທັບ ແລະ ປະຊາຊົນລາວບັນດາເຜົ່າ ສ້າງພາລະກຳປະຫວັດສາດອັນລ້ຳເລີດ ຍາດໄດ້ຜົນງານຢ່າງຫຼວງຫຼາຍ ໃນຕະຫຼອດໄລຍະຜ່ານມາ
ການປະຖະກະຖາໃນຄັ້ງນີ້ ກໍ່ເພື່ອເຮັດໃຫ້ພະນັກງານ-ນັກຮົບ ທົ່ວກົມສື່ສານໄດ້ຮັບຮູ້ເຂົ້າໃຈ ແລະ ກ້ຳແໜ້ນບັນດາທາດແທ້ ມູນເຊື້ອກຳລັງ ປກສ ແລະ ພ້ອມກັນຮັກສາໝາກຜົນຂອງການປະຕິວັດເສີມຂະຫຍາຍມູນເຊື້ອດັ່ງກ່າວ ໃຫ້ມີຄວາມຈະເລີນງອກງາມຂື້ນໄປເລືອຍໆ
ຂ່າວຍັງໃຫ້ຮູ້ຕື່ມວ່າ: ໃນໄລຍະດຽວກັນນີ້
ກອງບັນຊາການ ປກສ ແຂວງອຸດົມໄຊກໍ່ໄດ້ຈັດຕັ້ງປາຖະກະຖາ ຫວນຄືນມູນເຊື້ອວັນດັ່ງກ່າວຂຶ້ນ ຢູ່ທີສະໂມສອນຂອງແຂວງ ໂດຍການເຂົ້າຮ່ວມຂອງ ສະຫາຍ ພັອ ສີວອນ ໄຊຍະວົງ ຫົວໜ້າກອງບັນຊາການ ປກສ ແຂວງອຸດົມໄຊ, ມີຄະນະພັກ-ຄະນະກອງບັນຊາການ ປກສ ແຂວງ,ປກສ 7 ເມືອງ ພ້ອມດ້ວຍພະນັກງານ ຫຼັກແຫຼ່ງທົ່ວກອງບັນຊາການ ກຳລັງປ້ອງກັນຄວາມສະຫງົບແຂວງ ເຂົ້າຮ່ວມຢ່າງພ້ອມພຽງ.
ພັທ ສອນວິໄລ ຕຸລາທອງ,ຮອງກອງບັນຊາການ ປກສ ແຂວງອຸດົມໄຊໄດ້ ຍົກໃຫ້ເຫັນເຖິງຜົນງານ ແລະ ໄຊຊະນະຕະຫຼອດໄລຍະການກຳເນີດ, ເຕີບໃຫຍ່ຂະຫຍາຍຕົວຂອງກໍາລັງ ປກສ ເລີ່ມແຕ່ມື້ສ້າງຕັ້ງເປັນຕົ້ນມາເຖິງປະຈຸບັນ,ເຫັນໄດ້ວ່າກຳລັງປ້ອງກັນຄວາມສະຫງົບ ແມ່ນກຳລັງປະກອບອາວຸດທີ່ມາຈາກປະຊາຊົນ, ໂດຍປະຊາຊົນ, ຮັບໃຊ້ປະຊາຊົນ ແລະ ເພື່ອຜົນປະໂຫຍດຂອງປະຊາຊົນລາວບັນດາເຜົ່າ ຊຶ່ງຢູ່ໃຕ້ການນຳພາ-ຊີ້ນຳເດັດຂາດ, ໂດຍກົງ ຮອບດ້ານຂອງພັກປະຊາຊົນປະຕິວັດລາວ ແລະ ຢູ່ພາຍໃຕ້ການຄຸ້ມຄອງຂອງລັດ, ມີພາລະບົດບາດປົກປັກຮັກສາສະຖຽນລະພາບທາງດ້ານການເມືອງ, ຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ, ຜ່ານບັນດາເນື້ອໃນເອກະສານອີກຈຳນວນໜື່ງເປັນຕົ້ນແມ່ນ ມູນເຊື້ອແຫ່ງການນຳພາຂອງພັກປະຊາຊົນປະຕິວັດລາວ ຄົບຮອບ 67 ປີ,ວັນຄຽດແຄ້ນຂອງປະຊາຊົນລາວ-ວັນນັກຮົບເສຍອົງຄະ ແລະ ເສຍສະຫຼະຊີວິດເພື່ອປະເທດຊາດ ຄົບຮອບ 76 ປີ,ຈັນຍາທຳ ແລະ ຈັນຍາບັນຂອງນາຍ ແລະ ພົນຕຳຫຼວດ,ຂໍ້ຕົກລົງວ່າດ້ວຍຂໍ້ຫ້າມ ໃນກຳລັງ ປກສ ພ້ອມທັງມອບໃບຢັ້ງຢືນໜ່ວຍພັກປອດ,ເຂັ້ມແຂງ,ໜັກແໜ້ນ ປະຈຳປີ 2022 ໃຫ້ແກ່ບັນດາຮາກຖານພັກ,ໜ່ວຍພັກທີ່ຂຶ້ນກັບກອງບັນຊາການ ປກສ ແຂວງອຸດົມໄຊ ຈຳນວນ 20 ໜ່ວຍພັກ,ຍ້ອງຍໍຜົນງານປະເພດຕ່າງໆ ໃຫ້ແກ່ພະນັກງານ-ນັກຮົບກຳລັງ ປກສ ແຂວງຈຳນວນ 1,124 ສະຫາຍ, ແລະ ປະກາດເລື່ອນຊັ້ນໃຫ້ ຈຳນວນ 117 ສະຫາຍ,ຍິງ 26 ສະຫາຍ,ໃນນີ້ເລື່ອນຊັ້ນ ພັຕ ຂື້ນ ພັທ 03 ສະຫາຍ, ຮອ ຂື້ນ ພັຕ 04 ສະຫາຍ, ຍິງ 02 ສະຫາຍ, ຮທ ຂຶ້ນ ຮອ 07 ສະຫາຍ, ຍິງ 01 ສະຫາຍ, ຮຕ ຂື້ນ ຮທ 10 ສະຫາຍ, ຍິງ 04 ສະຫາຍ, ວທ ຂື້ນ ຮຕ 06 ສະຫາຍ, ຍິງ 03 ສະຫາຍ, ສອ ຂື້ນ ວທ 08 ສະຫາຍ, ຍິງ 03 ສະຫາຍ, ສທ ຂື້ນ ສອ 72 ສະຫາຍ, ຍິງ 10 ສະຫາຍ,ດັດແປງຊັ້ນ 05 ສະຫາຍ,ຍິງ 01 ສະຫາຍ


text:
ປະກາດແຕ່ງຕັ້ງຫົວຫນ້າຫ້ອງການຄະນະກໍາມະການ ປກຊ-ປກສ ແຂວງ ບໍລິຄໍາໄຊ.
ວັນທີ 17 ກຸມພາ 2022 ນີ້, ແຂວງ ບໍລິຄໍາໄຊ ໄດ້ມີພິທີປະກາດການແຕ່ງຕັ້ງຫົວຫນ້າຫ້ອງການຄະນະກໍາມະການ ປກຊ-ປກສ ແຂວງ ບໍລິຄໍາໄຊ ເປັນກຽດເຂົ້າຮ່ວມໂດຍ ທ່ານ ກອງແກ້ວ ໄຊສົງຄາມ ກໍາມະການສູນກາງພັກ, ເລຂາພັກແຂວງ, ເຈົ້າແຂວງ ບໍລິຄໍາໄຊ ປະທານຄະນະກໍາມະການປ້ອງກັນຊາດ-ປ້ອງກັນຄວາມສະຫງົບແຂວງ, ມີພົນຈັດຕະວາ ບຸນເດື່ອ ພັນສົດໃສ ຮອງຫົວຫນ້າຫ້ອງການຄະນະກໍາມະການປ້ອງກັນຊາດ-ປ້ອງກັນຄວາມສະຫງົບສູນກາງ, ມີຫົວຫນ້າກອງບັນຊາການທະຫານແຂວງ, ກອງບັນຊາການ ປກສ ແຂວງ, ພະນັກງານ-ນັກຮົບຫ້ອງການ ປກຊ-ປກສ ແຂວງ ເຂົ້າຮ່ວມ.
ພັນໂທ ສົມຈັນ ພົມມະລາ ຫົວຫນ້າພະແນກພະນັກງານ ຫ້ອງການເມືອງ ກອງບັນຊາການ ທະຫານແຂວງ ໄດ້ຜ່ານຂໍ້ຕົກລົງຂອງກະຊວງປ້ອງກັນປະເທດ ວ່າດ້ວຍການອະນຸມັດໃຫ້ນາຍ ທະຫານຢູ່ກອງບັນຊາການທະຫານແຂວງ ບໍລິຄໍາໄຊ ພັກການເມືອງກຽມຮັບບໍານານ ເຊິ່ງໄດ້ອະນຸມັດໃຫ້ ພັນເອກ ດວງສີ ພັນທະວົງ ຫົວໜ້າຫ້ອງການປ້ອງກັນຊາດ-ປ້ອງກັນຄວາມສະຫງົບ ເເຂວງ ບໍລິຄໍາໄຊ ພັກການເພື່ອກຽມຮັບບໍານານ, ໃນໂອກາດດັ່ງກາວ ພັນເອກ ດວງສີ ພັນທະວົງ ຫົວຫນ້າຫ້ອງການປ້ອງກັນຊາດ-ປ້ອງກັນຄວາມສະຫງົບ ແຂວງ ບໍລິຄໍາໄຊ ຜູ້ເກົ່າກໍ່ໄດ້ລາຍງານການນໍາພາຈັດຕັ້ງປະຕິບັດວຽກງານ ແລະ ເຮັດສໍາເລັດຫນ້າທີ່ໃນໄລຍະຜ່ານມາ, ພ້ອມກັນນັ້ນກໍ່ໄດ້ກ່າວມອບຫມາຍຫນ້າທີ່ໃຫ້ຫົວຫນ້າຫ້ອງການປ້ອງກັນຊາດ-ປ້ອງກັນຄວາມສະຫງົບ ແຂວງ ບໍລິຄໍາໄຊ ຜູ້ໃຫມ່ສືບຕໍ່ນໍາພາຈັດຕັ້ງປະຕິບັດ, ຈາກນັ້ນ ພົຈວ ບຸນເດື່ອ ພັນສົດໃສ ຮອງຫົວຫນ້າຫ້ອງການຄະນະກໍາມະການ ປ້ອງກັນຊາດ-ປ້ອງກັນຄວາມສະຫງົບສູນກາງ ໄດ້ຜ່ານຂໍ້ຕົກລົງ ຂອງຄະນະກຳມະການປ້ອງກັນຊາດ-ປ້ອງກັນຄວາມສະຫງົບສູນກາງ ວ່າດ້ວຍການແຕ່ງຕັ້ງຫົວຫນ້າຫ້ອງການຄະນະກໍາມະການປ້ອງກັນຊາດ-ປ້ອງກັນຄວາມສະຫງົບ ແຂວງ ບໍລິຄໍາໄຊ ເຊິ່ງໄດ້ແຕ່ງຕັ້ງ ພັນໂທ ເພັດສະໄໝ ໂຮມຂະສິດ ຮອງຫົວຫນ້າຫ້ອງການຄະນະກໍາມະການ ປກສ-ປກສ ແຂວງ ເປັນຫົວຫນ້າຫ້ອງການຄະນະກໍາມະການປກຊ-ປກສ ແຂວງ ບໍລິຄໍາໄຊ, ໃນພິທີຍັງໄດ້ເຊັນບົດບັນທຶກມອບ-ຮັບຫນ້າທີ່ ລະຫ່ວາງ ພັນເອກ ດວງສີ ພັນທະວົງ ຫົວຫນ້າຫ້ອງການປ້ອງກັນຊາດ-ປ້ອງກັນຄວາມສະຫງົບ ແຂວງ ບໍລິຄໍາໄຊ ຜູ້ເກົ່າ ແລະ ພັນໂທ ເພັດສະໄຫມ ໂຮມຂະສິດ ຫົວຫນ້າຫ້ອງການຄະນະກໍາມະການປ້ອງກັນຊາດ-ປ້ອງກັນຄວາມສະຫົງບ ແຂວງ ບໍລິຄໍາໄຊ ຜູ້ໃຫມ່.
ໃນໂອກາດທີ່ມີຄວາມຫມາຍຄວາມສໍາຄັນນີ້ ທ່ານ ກອງແກ້ວ ໄຊສົງຄາມ ເຈົ້າແຂວງ ບໍລິຄໍາໄຊ ໄດ້ມີຄໍາເຫັນໂອ້ລົມ ແລະ ໃຫ້ທິດຊີ້ນໍາ, ເຊິ່ງທ່ານໄດ້ກ່າວສະແດງຄວາມຍ້ອງຍໍຊົມເຊີຍຕໍ່ຜົນສໍາເລັດໃນການນໍາພາຈັດຕັ້ງປະຕິບັດຫນ້າທີ່ວຽກງານຂອງຫົວຫນ້າຫ້ອງການຄະນະກໍາມະການ ປ້ອງກັນຊາດ-ປ້ອງກັນຄວາມສະຫົງບ ແຂວງ ບໍລີຄໍາໄຊ ຜູ້ເກົ່າ ທີ່ສາມາດເຮັດສໍາເລັດຫນ້າທີ່ທີ່ພັກ-ລັດ ແລະ ປະຊາຊົນ ມອບຫມາຍໃຫ້ໃນໄລຍະຜ່ານມາ, ພ້ອມກັນນັ້ນທ່ານຍັງໄດ້ເນັ້ນຫນັກໃຫ້ຫົວໜ້າຫ້ອງການຄະນະກໍາມະການປ້ອງກັນຊາດ-ປ້ອງກັນຄວາມສະຫົງບ ແຂວງ ບໍລິຄໍາໄຊ ຜູ້ໃຫມ່ຈົ່ງສືບຕໍ່ນໍາພາຈັດຕັ້ງປະຕິບັດຫນ້າທີ່ວຽກງານການເມືອງ ແລະ ວຽກງານວິຊາສະເພາະໃຫ້ໄດ້ຮັບຜົນ ສໍາເລັດ, ບໍ່ເປັນເສນາທິການໃຫ້ແກ່ຄະນະພັກ, ຄະນະບັນຊາແຕ່ລະຂັ້ນໃນການສ່ອງແສງລາຍງານສະພາບການຕ່າງໆຢ່າງເປັນປົກກະຕິ ແລະ ທັນການ, ສືບຕໍ່ປະສານສົມທົບກັບທຸກພາກສ່ວນຈັດຕັ້ງຜັນຂະຫຍາຍແນວທາງວຽກງານປ້ອງກັນຊາດ-ປ້ອງກັນຄວາມສະຫງົບໃຫ້ກາຍເປັນວຽກງານຂອງທົ່ວປວງຊົນຮອບດ້ານຢ່າງກ້ວາງຂວາງ.


text:
ໃນຫລາຍເດືອນຜ່ານມາ, ຂ້ອຍໄດ້ຊ່ວຍລູກຄ້າຂອງ Salesforce ໃນການພັດທະນາຍຸດທະສາດກ່ຽວກັບວິທີການ ນຳ ໃຊ້ເວທີທີ່ມີໃບອະນຸຍາດທີ່ດີທີ່ສຸດຂອງພວກເຂົາ. ມັນເປັນໂອກາດທີ່ ໜ້າ ສົນໃຈແລະເປັນ ໜຶ່ງ ໃນຕົວຈິງທີ່ເຮັດໃຫ້ຂ້ອຍຕົກຕະລຶງ. ໂດຍໄດ້ເປັນພະນັກງານໃນຕົ້ນປີຂອງ ExactTarget, ຂ້ອຍເປັນແຟນໃຫຍ່ຂອງຄວາມສາມາດອັນບໍ່ມີຕົວຕົນຂອງ Salesforce ແລະທຸກໆຜະລິດຕະພັນທີ່ມີຢູ່.
ໂອກາດນີ້ໄດ້ມາສູ່ຂ້ອຍໂດຍຜ່ານຄູ່ຮ່ວມງານ Salesforce ທີ່ມີຊື່ສຽງທີ່ດີໃນການຈັດຕັ້ງປະຕິບັດ, ພັດທະນາແລະລວມເອົາການເກັບ ກຳ ແພລະຕະຟອມ Salesforce ສຳ ລັບລູກຄ້າຂອງພວກເຂົາ. ໃນໄລຍະປີທີ່ຜ່ານມາ, ພວກເຂົາຫາກໍ່ອອກຈາກສວນສາທາລະນະ ... ແຕ່ພວກເຂົາໄດ້ເລີ່ມຕົ້ນສັງເກດຊ່ອງຫວ່າງໃນອຸດສະຫະ ກຳ ທີ່ ຈຳ ເປັນຕ້ອງມີ - ແຜນຍຸດທະສາດ.
Salesforce ສະ ໜອງ ຊັບພະຍາກອນທີ່ນັບບໍ່ຖ້ວນແລະຄະດີການ ນຳ ໃຊ້ທີ່ໂດດເດັ່ນຕໍ່ຄວາມຄາດຫວັງຂອງລູກຄ້າຄົນອື່ນທີ່ ນຳ ໃຊ້ແພລະຕະຟອມທີ່ດີທີ່ສຸດ ແລະຄູ່ຮ່ວມງານຝ່າຍຂາຍຂອງຂ້ອຍສາມາດຮອງຮັບການປະຕິບັດຍຸດທະສາດໃດ ໜຶ່ງ. ເຖິງຢ່າງໃດກໍ່ຕາມ, ຊ່ອງຫວ່າງດັ່ງກ່າວ, ແມ່ນວ່າບໍລິສັດມັກຈະມີສ່ວນຮ່ວມກັບ Salesforce ແລະຄູ່ຮ່ວມງານໂດຍບໍ່ໄດ້ ກຳ ນົດຕົວຈິງວ່າກົນລະຍຸດນັ້ນອາດຈະເປັນແນວໃດ.
ການຈັດຕັ້ງປະຕິບັດ Salesforce ບໍ່ແມ່ນ ຍຸດທະສາດການຕະຫຼາດ. ການປະຕິບັດ Salesforce ເກືອບຈະ ໝາຍ ເຖິງຫຍັງ - ຈາກວິທີທີ່ທ່ານຂາຍ, ຜູ້ທີ່ທ່ານຂາຍໃຫ້, ວິທີທີ່ທ່ານສື່ສານກັບພວກເຂົາ, ວິທີທີ່ທ່ານເຊື່ອມໂຍງກັບເວທີບໍລິສັດອື່ນໆຂອງທ່ານ, ແລະວິທີທີ່ທ່ານວັດຜົນ ສຳ ເລັດ. ການໄດ້ຮັບໃບອະນຸຍາດແລະການສົ່ງອອກເຂົ້າສູ່ລະບົບ Salesforce ບໍ່ແມ່ນຍຸດທະສາດ ... ມັນຄ້າຍຄືກັບການຊື້ປື້ມຫຼິ້ນເປົ່າ.
ຍຸດທະສາດການຕະຫຼາດແມ່ນຫຍັງ?
ແຜນປະຕິບັດງານທີ່ຖືກອອກແບບເພື່ອສົ່ງເສີມແລະຂາຍຜະລິດຕະພັນຫຼືບໍລິການ.
A ແຜນຍຸດທະສາດການຕະຫຼາດ ແມ່ນແຜນການເກມໂດຍລວມຂອງທຸລະກິດ ສຳ ລັບການເຂົ້າເຖິງຄົນແລະການຫັນມາເປັນລູກຄ້າຂອງຜະລິດຕະພັນຫຼືການບໍລິການທີ່ທຸລະກິດໃຫ້.
ຖ້າທ່ານຊື້ສິນຄ້າ ແຜນຍຸດທະສາດການຕະຫຼາດ ຈາກທີ່ປຶກສາ, ທ່ານຄາດຫວັງໃຫ້ພວກເຂົາສົ່ງຫຍັງ? ຂ້າພະເຈົ້າໄດ້ຕັ້ງ ຄຳ ຖາມນີ້ໃຫ້ຜູ້ ນຳ ຕະຫຼອດອຸດສາຫະ ກຳ ແລະທ່ານຈະຮູ້ສຶກແປກໃຈກັບ ຄຳ ຕອບທີ່ຂ້າພະເຈົ້າໄດ້ຮັບ…ຈາກອຸດົມການຈົນເຖິງການປະຕິບັດທີ່ຈົບງາມ.
ການພັດທະນາຍຸດທະສາດການຕະຫຼາດແມ່ນບາດກ້າວ ໜຶ່ງ ຂອງການລວມຂອງທ່ານ ການເດີນທາງການຕະຫຼາດ:
- ການຄົ້ນພົບ - ກ່ອນທີ່ການເດີນທາງຈະເລີ່ມຕົ້ນ, ທ່ານຕ້ອງເຂົ້າໃຈວ່າທ່ານຢູ່ໃສ, ສິ່ງທີ່ຢູ່ອ້ອມຮອບທ່ານ, ແລະທ່ານຈະໄປໃສ. ພະນັກງານການຕະຫລາດທຸກຄົນ, ທີ່ປຶກສາທີ່ຈ້າງ, ຫລືອົງການຕ້ອງເຮັດວຽກຜ່ານໄລຍະການຄົ້ນພົບ. ຖ້າບໍ່ມີມັນ, ທ່ານບໍ່ເຂົ້າໃຈວິທີການຈັດສົ່ງເອກະສານການຕະຫຼາດຂອງທ່ານ, ວິທີການວາງຕົວທ່ານເອງຈາກການແຂ່ງຂັນ, ຫຼືຊັບພະຍາກອນຫຍັງທີ່ທ່ານ ກຳ ລັງຈັດການຢູ່.
- ແຜນຍຸດທະສາດ - ດຽວນີ້ທ່ານມີເຄື່ອງມືໃນການພັດທະນາຍຸດທະສາດພື້ນຖານທີ່ໃຊ້ເພື່ອບັນລຸເປົ້າ ໝາຍ ການຕະຫຼາດຂອງທ່ານ. ກົນລະຍຸດຂອງທ່ານຄວນປະກອບມີພາບລວມຂອງເປົ້າ ໝາຍ, ຊ່ອງທາງ, ສື່, ແຄມເປນແລະວິທີທີ່ທ່ານຈະວັດຜົນ ສຳ ເລັດຂອງທ່ານ. ທ່ານຈະຕ້ອງການຖະແຫຼງການເຜີຍແຜ່ປະ ຈຳ ປີ, ຈຸດສຸມປະ ຈຳ ໄຕມາດ, ແລະການປົດປ່ອຍປະ ຈຳ ເດືອນຫລືອາທິດ. ນີ້ແມ່ນເອກະສານທີ່ວ່ອງໄວທີ່ສາມາດປ່ຽນແປງຕາມການເວລາ, ແຕ່ມີການຊື້ຂອງອົງກອນຂອງທ່ານ.
- ການປະຕິບັດ - ດ້ວຍຄວາມເຂົ້າໃຈທີ່ຈະແຈ້ງກ່ຽວກັບບໍລິສັດຂອງທ່ານ, ການ ກຳ ນົດ ຕຳ ແໜ່ງ ຕະຫຼາດແລະຊັບພະຍາກອນຂອງທ່ານ, ທ່ານພ້ອມແລ້ວທີ່ຈະສ້າງພື້ນຖານຂອງຍຸດທະສາດການຕະຫຼາດດິຈິຕອນຂອງທ່ານ. ການມີຢູ່ໃນດິຈິຕອນຂອງທ່ານຕ້ອງມີເຄື່ອງມືທັງ ໝົດ ທີ່ ຈຳ ເປັນເພື່ອປະຕິບັດແລະວັດແທກກົນລະຍຸດການຕະຫລາດທີ່ ກຳ ລັງຈະມາເຖິງຂອງທ່ານ.
- ການບໍລິຫານ - ດຽວນີ້ທຸກຢ່າງມີຢູ່, ມັນເຖິງເວລາແລ້ວທີ່ຈະປະຕິບັດຍຸດທະສາດທີ່ທ່ານໄດ້ພັດທະນາແລະວັດຜົນກະທົບໂດຍລວມຂອງພວກເຂົາ.
- ທີ່ດີທີ່ສຸດ - ສັງເກດເຫັນ wormhole ເຢັນທີ່ພວກເຮົາໄດ້ລວມເຂົ້າໃນ infographic ທີ່ເອົາຍຸດທະສາດການຂະຫຍາຍຕົວຂອງພວກເຮົາແລະສົ່ງມັນກັບຄືນສູ່ Discovery ອີກຄັ້ງ! ບໍ່ມີການເຮັດ ສຳ ເລັດ ການເດີນທາງການຕະຫຼາດທີ່ວ່ອງໄວ. ເມື່ອທ່ານໄດ້ປະຕິບັດຍຸດທະສາດການຕະຫຼາດຂອງທ່ານ, ທ່ານຕ້ອງທົດສອບ, ວັດແທກ, ປັບປຸງແລະປັບຕົວໃຫ້ດີຂື້ນໃນໄລຍະເວລາເພື່ອສືບຕໍ່ໃຫ້ຜົນກະທົບສູງສຸດຕໍ່ທຸລະກິດຂອງທ່ານໃຫ້ສູງສຸດ.
ສັງເກດເຫັນວ່າກົນລະຍຸດກ່ອນການຈັດຕັ້ງປະຕິບັດ, ການຈັດຕັ້ງປະຕິບັດແລະການເພີ່ມປະສິດທິພາບ. ຖ້າທ່ານ ກຳ ລັງພັດທະນາຫລືຊື້ກົນລະຍຸດການຕະຫລາດຈາກບໍລິສັດ - ນັ້ນບໍ່ໄດ້ ໝາຍ ຄວາມວ່າພວກເຂົາຈະປະຕິບັດຍຸດທະສາດນັ້ນ, ຫລືບໍ່ປະຕິບັດມັນ.
ຕົວຢ່າງຍຸດທະສາດການຕະຫຼາດ: Fintech
ພວກເຮົາມີງານ ສຳ ມະນາທີ່ດີເລີດມາພ້ອມກັບ Salesforce, ການປະຕິບັດທີ່ດີທີ່ສຸດໃນການສ້າງການເດີນທາງດ້ານປະສົບການຂອງລູກຄ້າທີ່ບໍລິສັດບໍລິການດ້ານການເງິນ, ບ່ອນທີ່ພວກເຮົາປຶກສາຫາລືກ່ຽວກັບການພັດທະນາຍຸດທະສາດການເດີນທາງດ້ານການຕະຫຼາດກັບບໍລິສັດບໍລິການດ້ານການເງິນ. ກອງປະຊຸມເວບໄຊທ໌ໄດ້ມີຂື້ນຫຼັງຈາກທີ່ຂ້ອຍໄດ້ຄົ້ນຄ້ວາການຄົ້ນຄວ້າພື້ນຖານໃນອຸດສາຫະ ກຳ ກ່ຽວກັບການແບ່ງປັນດິຈິຕອນທີ່ເກີດຂື້ນລະຫວ່າງສະຖາບັນການເງິນແລະລູກຄ້າຂອງພວກເຂົາ.
ໃນການພັດທະນາຍຸດທະສາດການຕະຫຼາດ, ພວກເຮົາໄດ້ ກຳ ນົດ:
- ລູກຄ້າຂອງພວກເຂົາແມ່ນໃຜ - ຈາກຄວາມຮູ້ດ້ານການເງິນຂອງພວກເຂົາ, ຮອດຂັ້ນຕອນຂອງຊີວິດ, ສຸຂະພາບທາງການເງິນຂອງພວກເຂົາ, ແລະບຸກຄະລິກກະພາບຂອງພວກເຂົາ.
- ບ່ອນທີ່ຄວາມພະຍາຍາມໃນການຕະຫຼາດຂອງພວກເຂົາຢູ່ - ອົງກອນຂອງພວກເຂົາເຕີບໃຫຍ່ຂະຫຍາຍຕົວແນວໃດໃນການສ້າງຄວາມ ສຳ ພັນກັບພວກເຂົາ. ພວກເຂົາຮູ້ບໍວ່າພວກເຂົາແມ່ນໃຜ, ບໍ່ວ່າພວກເຂົາ ກຳ ລັງສຶກສາອົບຮົມພວກເຂົາ, ບໍ່ວ່າລູກຄ້າຂອງພວກເຂົາຈະໄດ້ຮັບຜົນປະໂຫຍດຈາກການຮຽນຮູ້ຈາກພວກເຂົາ, ແລະລູກຄ້າໄດ້ເຂົ້າຫາສ່ວນຕົວບໍ?
- ອົງການມີສ່ວນຮ່ວມແນວໃດ - ຖ້າສະຖາບັນຖາມຄວາມຄິດເຫັນ, ພວກເຂົາສາມາດປະເມີນ ຄຳ ຖາມຂ້າງເທິງໄດ້ບໍ, ພວກເຂົາມີຊັບພະຍາກອນໃນການສຶກສາແລະອຸປະກອນໃຫ້ລູກຄ້າ, ແລະການເດີນທາງເປັນສ່ວນຕົວບໍ?
- ອົງກອນມີຊັບພະຍາກອນບໍ່? - ການຄົ້ນຄ້ວາຂອງພວກເຮົາໄດ້ສະແດງຫົວຂໍ້ສອງສາມຫົວຂໍ້ທີ່ລູກຄ້າຂອງພວກເຂົາຄົ້ນຄ້ວາທາງອິນເຕີເນັດຕະຫຼອດເວລາ - ຈາກການຄຸ້ມຄອງສິນເຊື່ອ, ການຄຸ້ມຄອງຄວາມຮັ່ງມີ, ການວາງແຜນຊັບສິນ, ການວາງແຜນ ບຳ ນານ. ລູກຄ້າໄດ້ຊອກຫາເຄື່ອງມື DIY ເພື່ອຊ່ວຍໃຫ້ພວກເຂົາປະເມີນ, ວາງແຜນແລະປະຕິບັດການເງິນຂອງພວກເຂົາ ... ແລະສະຖາບັນທີ່ພວກເຂົາເຮັດວຽກກັບຄວນມີພວກມັນທັງ ໝົດ (ຫຼືຢ່າງ ໜ້ອຍ ກໍ່ໃຫ້ພວກເຂົາເປັນຄູ່ຮ່ວມງານທີ່ດີ).
- ອົງການຈັດຕັ້ງສາມາດເຫັນໄດ້ໃນແຕ່ລະໄລຍະການຊື້ - ຈາກການ ກຳ ນົດບັນຫາ, ການຊອກຫາວິທີແກ້ໄຂ, ຄວາມຮຽກຮ້ອງຕ້ອງການແລະການຄັດເລືອກອົງກອນການເງິນ, ອົງກອນສາມາດບັນລຸທຸກຂັ້ນຕອນໃນການເດີນທາງຂອງຜູ້ຊື້ບໍ? ພວກເຂົາມີເຄື່ອງມືແລະຊັບພະຍາກອນເພື່ອຊ່ວຍການຄົ້ນພົບຂອງຜູ້ຊື້ແລະຊ່ວຍໃຫ້ພວກເຂົາຂັບລົດການພົວພັນກັບບ້ານໄດ້ບໍ?
- ອົງການຈັດຕັ້ງສາມາດບັນລຸໄດ້ໂດຍຜ່ານສື່ກາງທີ່ຕ້ອງການ - ບົດຄວາມບໍ່ແມ່ນສື່ກາງເທົ່ານັ້ນ. ໃນຄວາມເປັນຈິງ, ບາງຄົນກໍ່ບໍ່ໄດ້ໃຊ້ເວລາອ່ານອີກຕໍ່ໄປ. ອົງກອນໄດ້ ນຳ ໃຊ້ຂໍ້ຄວາມ, ພາບຖ່າຍ, ສຽງແລະວີດີໂອເພື່ອເຂົ້າຫາຄວາມສົດໃສດ້ານຫຼືລູກຄ້າຂອງພວກເຂົາຢູ່ບ່ອນໃດ ມັກ?
- ເມື່ອປະຕິບັດແລ້ວ, ຄວາມ ສຳ ເລັດຈະຖືກວັດແທກແນວໃດ ກັບກົນລະຍຸດການຕະຫລາດຂອງທ່ານບໍ? ກ່ອນທີ່ທ່ານຈະປະຕິບັດຍຸດທະສາດ, ຄວາມສາມາດໃນການວັດແທກຕ້ອງໄດ້ຮັບການພິຈາລະນາເພື່ອໃຫ້ທ່ານຮູ້ວ່າມັນເຮັດວຽກໄດ້. ທ່ານຈະລໍຖ້າດົນປານໃດກ່ອນຈະຕັດສິນໃຈວ່າມັນປະສົບຜົນ ສຳ ເລັດ? ຈຸດໃດທີ່ທ່ານຈະເພີ່ມປະສິດທິພາບການໂຄສະນາຂອງທ່ານ? ຈຸດໃດທີ່ທ່ານຈະພັບພວກມັນຖ້າພວກເຂົາບໍ່ເຮັດວຽກ?
ຖ້າທ່ານສາມາດຕອບ ຄຳ ຖາມທັງ ໝົດ ເຫຼົ່ານີ້, ທ່ານອາດຈະມີຈຸດແຂງ ແຜນຍຸດທະສາດການຕະຫຼາດ. ກົນລະຍຸດການຕະຫລາດຈະຊ່ວຍໃຫ້ທ່ານຄົ້ນພົບ, ຄົ້ນພົບແລະວາງແຜນທີ່ທ່ານຕ້ອງການເຄື່ອງມືຫລືຊັບພະຍາກອນ.
ຈາກຕົວຢ່າງ fintech ຂ້າງເທິງ, ບໍລິສັດຂອງທ່ານອາດຈະພົບວ່າສະຖານທີ່ຂາດການຄິດໄລ່ການ ຈຳ ນອງເຮືອນເພື່ອໃຫ້ທ່ານມີແຜນການທີ່ຈະສ້າງ. ນັ້ນບໍ່ໄດ້ ໝາຍ ຄວາມວ່າຍຸດທະສາດໄດ້ ກຳ ນົດວ່າເຄື່ອງຄິດໄລ່ຄ້າຍຄືແນວໃດ, ທ່ານຈະພັດທະນາມັນແນວໃດ, ມັນຈະຖືກຈັດຢູ່ບ່ອນໃດ, ຫຼືວ່າທ່ານຈະສົ່ງເສີມມັນແນວໃດ ... ນັ້ນແມ່ນທຸກຂັ້ນຕອນການປະຕິບັດການໂຄສະນາທີ່ສາມາດເຮັດໄດ້ ຖະຫນົນ. ກົນລະຍຸດແມ່ນການສ້າງເຄື່ອງຄິດໄລ່ທີ່ທ່ານຕ້ອງການເພື່ອບັນລຸລູກຄ້າ. ການຈັດຕັ້ງປະຕິບັດແລະການຈັດຕັ້ງປະຕິບັດມາໃນພາຍຫລັງ.
ກົນລະຍຸດແມ່ນຊ່ອງຫວ່າງລະຫວ່າງຄວາມຕ້ອງການແລະການປະຕິບັດ
ໃນຂະນະທີ່ຂ້າພະເຈົ້າປຶກສາຫາລືກັບອົງການຈັດຕັ້ງທີ່ນັບມື້ນັບຫຼາຍຂຶ້ນກັບບໍລິສັດ Salesforce, ພວກເຮົາ ກຳ ລັງລົ້ມລຸກມັນອອກຈາກສວນສາທາລະນະກ່ຽວກັບການມີສ່ວນພົວພັນເຫຼົ່ານີ້. Salesforce ໄດ້ຊ່ວຍລູກຄ້າໃຫ້ຮູ້ເຖິງຄວາມ ຈຳ ເປັນຂອງວິທີແກ້ໄຂທາງດ້ານເຕັກໂນໂລຢີເພື່ອຊ່ວຍພວກເຂົາກັບຄວາມພະຍາຍາມດ້ານການຂາຍແລະການຕະຫລາດ.
ຄູ່ຮ່ວມງານ Salesforce ແມ່ນຢູ່ທີ່ນັ້ນເພື່ອຊ່ວຍໃຫ້ພວກເຂົາປະຕິບັດວິທີແກ້ໄຂ ສຳ ລັບຂັ້ນຕອນແລະຍຸດທະສາດທີ່ພວກເຂົາຫວັງຈະປະຕິບັດ. ແຕ່ຂ້ອຍຢູ່ໃນລະຫວ່າງສອງຄົນທີ່ ກຳ ນົດຊ່ອງຫວ່າງແລະການເຮັດວຽກລະຫວ່າງເວທີ, ຄູ່ຮ່ວມງານ, ແລະລູກຄ້າເພື່ອພັດທະນາ ແຜນການ ເພື່ອບັນລຸຄວາມສົດໃສດ້ານແລະລູກຄ້າຂອງພວກເຂົາ. ເມື່ອມີຄວາມເຫັນດີເຫັນພ້ອມລະຫວ່າງພວກເຮົາທຸກຄົນ, ຄູ່ຮ່ວມງານ Salesforce ເຂົ້າມາແລະປະຕິບັດວິທີແກ້ໄຂ, ຫຼັງຈາກນັ້ນລູກຄ້າປະຕິບັດຍຸດທະສາດ.
ແລະແນ່ນອນ, ເມື່ອພວກເຮົາວັດຜົນໄດ້ຮັບ, ພວກເຮົາຄວນປັບຍຸດທະສາດຈາກບາງຄັ້ງ. ໃນສະພາບການຂອງວິສາຫະກິດ, ມັນອາດຈະໃຊ້ເວລາຫຼາຍເດືອນເພື່ອບັນລຸ.


text:
ກະເປົ໋າ
Yiduo ແມ່ນຫນຶ່ງໃນຜູ້ຜະລິດຖົງເອກະສານທີ່ມີຊື່ສຽງຂອງຈີນແລະຜູ້ສະຫນອງຖົງເອກະສານ. ໂຮງງານຂອງພວກເຮົາມີຄວາມຊ່ຽວຊານໃນການຜະລິດຖົງເອກະສານ. ຜະລິດຕະພັນຂອງພວກເຮົາມີຄວາມສຸກຊື່ສຽງທີ່ດີໃນຕະຫຼາດແລະໄດ້ຖືກຂາຍໄປເອີຣົບ, ອາເມລິກາ, ເກົາຫລີ, ຍີ່ປຸ່ນ, ລັດເຊຍແລະສະຖານທີ່ອື່ນໆ.
Yiduo ໄດ້ສ້າງຕັ້ງຂຶ້ນຢ່າງເປັນທາງການໃນປີ 2008, ເປັນຫນຶ່ງໃນຜູ້ຜະລິດຖົງເອກະສານຈີນມືອາຊີບແລະໂຮງງານຜະລິດຖົງເອກະສານຈີນ, ພວກເຮົາມີຄວາມເຂັ້ມແຂງທີ່ເຂັ້ມແຂງແລະການຄຸ້ມຄອງທີ່ສົມບູນແບບ. ນອກຈາກນີ້, ພວກເຮົາມີໃບອະນຸຍາດສົ່ງອອກຂອງຕົນເອງ. ພວກເຮົາສ່ວນໃຫຍ່ແມ່ນຈັດການກັບການເຮັດຊຸດຂອງ filebag ແລະອື່ນໆ. ພວກເຮົາຍຶດຫມັ້ນໃນຫຼັກການປະຖົມນິເທດທີ່ມີຄຸນນະພາບແລະຄວາມສໍາຄັນຂອງລູກຄ້າ, ພວກເຮົາຍິນດີຕ້ອນຮັບຈົດຫມາຍ, ໂທແລະການສືບສວນຂອງທ່ານດ້ວຍຄວາມຈິງໃຈສໍາລັບການຮ່ວມມືທາງທຸລະກິດ. ພວກເຮົາຮັບປະກັນການບໍລິການຄຸນນະພາບສູງຂອງພວກເຮົາຕະຫຼອດເວລາ.
ພວກເຮົາມີ 50 ເຄື່ອງທີ່ແຕກຕ່າງກັນເພື່ອຕອບສະຫນອງຄວາມຕ້ອງການການຜະລິດທີ່ແຕກຕ່າງກັນ, ຄວາມສາມາດໃນການຜະລິດປະຈໍາເດືອນຂອງໂຮງງານບັນລຸ 500000pcs. ມີເນື້ອທີ່ເຮັດວຽກ 1000 ກວ່າຕາແມັດ ແລະ ມີກຳມະກອນ 50 ກວ່າຄົນ. ພວກເຮົາຍັງມີພະແນກກວດກາຄຸນນະພາບເພື່ອຮັບປະກັນຄຸນນະພາບຂອງຜະລິດຕະພັນຖົງເອກະສານຂອງພວກເຮົາ.
ບໍລິສັດໄດ້ຮັບການຍອມຮັບແລະການຮັບຮູ້ຈາກລູກຄ້າແລະຕະຫຼາດເນື່ອງຈາກມີຄຸນນະພາບທີ່ດີ .ການສ້າງອະນາຄົດຂອງພວກເຮົາໂດຍຜ່ານການບໍລິການທີ່ໃສ່ໃຈແລະຊື່ສັດແມ່ນຫຼັກການຂອງພວກເຮົາ. ພວກເຮົາຈະໃຫ້ການຕ້ອນຮັບທີ່ປະເສີດທີ່ສຸດກັບທຸກຄົນຈາກທົ່ວໂລກ.
ຈີນ ກະເປົ໋າ ຜູ້ຜະລິດແລະໂຮງງານຜະລິດ - Yiduo. ກະເປົ໋າ ຂອງພວກເຮົາແມ່ນລາຄາຖືກ, ມີຢູ່ໃນສະຕັອກ, ໃຫມ່ທີ່ສຸດ, classy ແລະທົນທານແລະການຂາຍຫລ້າສຸດທີ່ຜະລິດໂດຍໂຮງງານຂອງພວກເຮົາໄດ້ຮັບການຍອມຮັບຈາກລູກຄ້າ. ຍິນດີຕ້ອນຮັບການຊື້ສ່ວນຫຼຸດ ກະເປົ໋າ ຈາກໂຮງງານຂອງພວກເຮົາ, ພວກເຮົາສາມາດສະຫນອງລູກຄ້າດ້ວຍຜະລິດຕະພັນທີ່ມີຄຸນນະພາບສູງ, ການບໍລິການທີ່ກໍາຫນົດເອງ, ຕົວຢ່າງຟຣີແລະວົງຢືມ.


text:
ປັບປຸງຫຼາຍຕໍາແໜ່ງອົງການໄອຍະການປະຊາຊົນແຂວງຫຼວງພະບາງ ແລະ ອົງ ການໄອຍະການເຂດ
by Soulivone | Jan 27, 2021 | News
ວັນທີ 25 ມັງກອນ 2021 ທີ່ອົງການໄອຍະການປະຊາຊົນແຂວງຫຼວງພະບາງ ໄດ້ຈັດພິທີປະກາດການຈັດຕັ້ງອົງການໄອຍະການປະຊາຊົນແຂວງຫຼວງພະບາງ ແລະ ອົງການໄອຍະການເຂດ I,II ເຂດ III ໂດຍມີທ່ານ ຄໍາສານ ສຸວົງ ຫົວໜ້າອົງການໄອຍະການປະຊາຊົນສູງສຸດ,ທ່ານ ບຸນເລື່ອມ ມະນີວົງ ຮອງເຈົ້າແຂວງຫຼວງພະບາງ,ມີອົງການໄອຍະການເຂດ-ພາກ ແລະ ສານປະຊາຊົນແຂວງ ພ້ອມດ້ວຍພະນັກງານຂົງເຂດຕຸລາການເຂົ້າຮ່ວມ.
ພິທີຫົວໜ້າກົມຈັດຕັ້ງພັກ-ພະນັກງານ ອົງການໄອຍະການປະຊາຊົນສູງສຸດ ໄດ້ຜ່ານຂໍ້ຕົກລົງວ່າດ້ວຍການແຕ່ງຕັ້ງຮອງຫົວໜ້າອົງການໄອຍະການປະຊາຊົນໃນນີ້ໄດ້ແຕ່ງຕັ້ງ 2 ທ່ານຄື: ທ່ານ ເພັດສີດາ ແສງພະຈັນ ຫົວໜ້າຂະແໜງຄະດີອາຍາ ແລະ ຄະດີເດັກ ແລະ ທ່ານ ນາງ ຈັນສະ ໄໝ ຊຸມພົນພັກດີ ຂື້ນເປັນຮອງຫົວໜ້າອົງການໄອຍະການປະຊາຊົນແຂວງຫຼວງພະບາງ,ຂໍ້ຕົກລົງແຕ່ງຕັ້ງທ່ານ ນາງ ໄຊຄໍາ ສຸລິດອນ ຮອງຫົວໜ້າຂະແໜງຕິດຕາມກວດກາການດໍາເນີນຄະດີອາຍາ ແລະ ຄະດີເດັກ ເປັນຫົວໜ້າຂະແໜງຕິດຕາມກວດກາການດໍາເນີນຄະດີແພ່ງ,ແຕ່ງຕັ້ງທ່ານ ດາວວອນ ພົງປະດິດ ຮອງຫົວໜ້າຂະແໜງ ຂື້ນເປັນຫົວໜ້າຂະແໜງຕິດ ຕາມກວດກາການດໍາເນີນຄະດີອາຍາ ແລະ ຄະດີເດັກ.ແຕ່ງຕັ້ງທ່ານ ນາງ ພອນສະຫວັນ ວັນນະສຸກ ຜູ້ຊ່ວຍພະນັກງານໄອຍະການປະຊາຊົນ ເປັນຮອງຫົວໜ້າຂະແໜງຕິດຕາມກວດກາການດໍາເນີນຄະດີແພ່ງ,ທ່ານ ນາງ ສຸວັນນີ ນໍລະສິງ ຜູ້ຊ່ວຍວຽກງານໄອຍະການປະຊາຊົນ ເປັນຮອງຫົວໜ້າຂະແໜງຕິດຕາມກວດກາທົ່ວໄປ,ແຕ່ງຕັ້ງທ່ານ ອານຸສັກ ສຸລິຍະມາດ ຜູ້ຊ່ວຍພະນັກງານໄອຍະການປະຊາຊົນ ເປັນຮອງຫົວໜ້າຂະແໜງຕິດຕາມກວດກາການດໍາເນີນຄະດີອາຍາ ແລະ ຄະດີເດັກຂອງອົງການໄອຍະການປະຊາຊົນແຂວງຫຼວງພະບາງ.ນອກນີ້ຍັງໄດ້ຜ່ານຂໍ້ຕົກລົງຊັບຊ້ອນພະນັກງານວິຊາການ ອົງການໄອຍະການປະຊາຊົນແຂວງຫຼວງພະບາງ ໂດຍຊັບຊ້ອນທ່ານ ນາງ ວົງຈິດ ຈັນສະຫວ່າງ ໄປຢູ່ຂະແໜງຕິດຕາມກວດກາສະຖານທີ່ກັກ ຕົວ,ກັກຂັງ,ສູນດັດສ້າງ,ຄ້າຍດັດສ້າງ ແລະ ສູນຝຶກອົບຮົມສໍາລັບເດັກກະທໍາຜິດ ຂອງອົງການໄອຍະການປະຊາຊົນແຂວງຫຼວງພະບາງຕື່ມອີກ.ພ້ອມດຽວກັນນີ້ຍັງໄດ້ຜ່ານຂໍ້ຕົກລົງແຕ່ງຕັ້ງ ແລະ ຊັບຊ້ອນກົງຈັກການຈັດຕັ້ງຂອງອົງການໄອຍະການປະຊາຊົນເຂດ I,II ແລະເຂດ III ແຂວງຫຼວງພະບາງຄື: ອົງການໄອຍະການປະຊາຊົນເຂດ I ແຕ່ງຕັ້ງທ່ານ ນາງ ສິລິພອນ ປະດິດຈິດ ຫົວໜ້າໜ່ວຍງານຕິດຕາມກວດກາການດໍາເນີນຄະດີແພ່ງ ໄປເປັນຫົວໜ້າໜ່ວຍງານຕິດຕາມກວດກາທົ່ວໄປ ແລະ ຄ້າຍດັດສ້າງ, ທ່ານ ນາງ ຈັນສະໝອນ ສູນນະລາດ ຫົວໜ້າໜ່ວຍງານຕິດຕາມກວດກາການດໍາເນີນຄະດີອາຍາ ໄປເປັນຫົວໜ້າໜ່ວຍງານຕິດຕາມກວດກາການດໍາເນີນຄະດີແພ່ງ,ທ່ານ ອູ່ບີ່ ເພັດທະນົງ ຮອງຫົວໜ້າໜ່ວຍງານ ຂື້ນເປັນຫົວໜ້າໜ່ວຍງານຕິດຕາມກວດກາການດໍາເນີນຄະດີອາຍາ ຂອງອົງການໄອຍະການປະຊາຊົນເຂດ I ແຂວງຫຼວງພະບາງ,ແຕ່ງຕັ້ງທ່ານ ນາງ ອໍາຄູນ ປະດິດບໍ່ແກ້ວ ພະນັກງານວິຊາການ ເປັນຮອງຫົວໜ້າຫ້ອງການອົງການໄອຍະການປະຊາຊົນເຂດ I , ທ່ານ ອານຸວັນ ພອນດາລາ ຜູ້ຊ່ວຍວຽກພະນັກງານໄອຍະການປະຊາຊົນ ເປັນຮອງຫົວໜ້າໜ່ວຍງານຕິດຕາມກວດກາການດໍາເນີນຄະດີອາຍາ ແລະ ທ່ານ ນາງ ດວງຈັນ ຈັນທາອ້ອມ ຜູ້ຊ່ວຍພະນັກງານໄອຍະການປະຊາຊົນ ເປັນຮອງຫົວໜ້າໜ່ວຍງານຕິດຕາມກວດກາການດໍາເນີນຄະດີແພ່ງ ແລະ ຍົກຍ້າຍທ່ານ ຄໍາຈັນ ອະໄພຜົນ ພະນັກງານວິຊາການໜ່ວຍງານຕິດຕາມກວດກາການດໍາເນີນຄະດີແພ່ງ ອົງການໄອຍະການປະຊາຊົນເຂດ I ໄປຢູ່ຂະແໜງຕິດຕາມກວດກາສະຖານທີ່ກັກຕົວ,ກັກຂັງ,ສູນດັດສ້າງ,ຄ້າຍດັດສ້າງ ແລະ ສູນຝຶກອົບຮົມສໍາລັບເດັກກະທໍາຜິດ ອົງການໄອຍະການປະຊາຊົນແຂວງຫຼວງພະບາງ.ສໍາລັບອົງການໄອຍະການປະຊາຊົນເຂດ II ໄດ້ແຕ່ງຕັ້ງ ທ່ານ ສະເຫຼີມ ດວງມະໂນ ຫົວໜ້າໜ່ວຍງານວິຊາການ ເປັນຮອງຫົວໜ້າອົງການໄອຍະການປະຊາຊົນເຂດ II ,ຍົກຍ້າຍທ່ານ ສຸລິຍັນ ທໍາມະລາດ ພະນັກງານວິຊາການ ອົງການໄອຍະການປະຊາຊົນເຂດ II ໄປຢູ່ຂະແໜງຕິດຕາມກວດກາທົ່ວໄປ ອົງການໄອຍະການປະຊາຊົນແຂວງຫຼວງພະບາງ,ແຕ່ງຕັ້ງທ່ານ ຄໍາພຸດ ວິໄລພອນ ຫົວໜ້າຫ້ອງການ ເປັນຫົວໜ້າອົງການໄອຍະການເຂດ II ແລະ ອົງການໄອຍະການປະຊາຊົນເຂດ III ໄດ້ຍົກຍ້າຍທ່ານ ນາງ ວິໄລວອນ ຈັນທະພອນ ພະນັກງານວິຊາການ ໄປຢູ່ຂະແໜງຕິດຕາມກວດກາການດໍາເນີນຄະດີແພ່ງ ອົງການໄອຍະການປະຊາຊົນແຂວງຫຼວງພະບາງ,ແຕ່ງຕັ້ງທ່ານ ນາງ ຫົງລະພິມ ຈັນທະລາດ ຜູ້ຊ່ວຍພະນັກງານໄອຍະການປະຊາຊົນ ຂື້ນເປັນຮອງຫົວໜ້າໜ່ວຍງານຕິດຕາມກວດກາການດໍາເນີນຄະດີອາຍາ ອົງການໄອຍະການປະຊາຊົນເຂດ III ແລະ ນອກນນີ້ຍັງຜ່ານຂໍ້ຕົກລົງແຕ່ງຕັ້ງທ່ານ ສະເຫຼີມ ເມກສະຫວັນ ຜູ້ຊ່ວຍພະນັກງານໄອຍະການປະຊາຊົນ ເປັນຮອງຫົວໜ້າໜ່ວຍງານຕິດຕາມກວດກາການດໍາເນີນຄະດີອາຍາ ແລະ ແຕ່ງຕັ້ງທ່ານ ບຸນຄົງ ວັນນະລັດສະໝີ ຜູ້ຊ່ວຍພະນັກງານໄອຍະການປະຊາຊົນ ເປັນຮອງຫົວໜ້າໜ່ວຍງານຕິດຕາມກວດກາການດໍາເນີນຄະດີແພ່ງ ອົງການໄອຍະການເຂດ III ແຂວງຫຼວງພະບາງ.
ຕອນທ້າຍຍັງໄດ້ຮັບຟັງການໂອ້ລົມຂອງທ່ານ ຄໍາສານສຸວົງ ຫົວໜ້າອົງການໄອຍະການປະຊາຊົນສູງສຸດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວຕື່ມອີກ.


text:
ວັນທີ 28 ຕຸລາ 2020 ທີ່ບໍລິສັດ ລາວ ໂທລະຄົມມະນາຄົມ ມະຫາຊົນ, ນະຄອນຫລວງວຽງຈັນ ໄດ້ຈັດພິທີເຊັນສັນຍາວ່າດ້ວຍການເປັນຄູ່ຮ່ວມທຸ ລະກິດ ລະຫວ່າງ ບໍລິສັດ ລາວ ໂມບາຍມັນນີ ຈໍາກັດຜູ້ດຽວ, ບໍລິສັດ ພິທີທີ (ລາວ) ຈຳກັດ ແລະ ບໍລິສັດ ລາວ ເບເວີເຣຊ ຈຳກັດຜູ້ດຽວ ເພື່ອເຊື່ອມຕໍ່ລະ ບົບການຊຳລະຜ່ານ ບໍລິການ ເອັມມັນນີ (M Money) ກະເປົາເງິນເທິງມືຖື ໂດຍມີ ທ່ານ ສຸພົນ ຈັນທະວີໄຊ ຜູ້ອຳນວຍການໃຫຍ່ ບໍລິສັດ ລາວ ໂທລະຄົມມະນາຄົມ ມະຫາຊົນ, ທ່ານ ມົນໄຊ ບຸນອິ່ມ ຜູ້ອຳນວຍການບໍລິສັດ ພີທີທີ ລາວ ຈຳກັດ ແລະ ທ່ານ ວີເພັດ ສີຫາຈັກຣ໌ ປະທານ ບໍລິສັດ ລາວ ເບເວີ ເຣຊ ຈຳກັດຜູ້ດຽວ ແລະ ພະນັກງານທີ່ກ່ຽວຂ້ອງເຂົ້າຮ່ວມ.
ຈຸດປະສົງການເຊັນສັນຍາຄັ້ງນີ້ ເພື່ອເປີດຕົວຄູ່ຮ່ວມທຸລະກິດ ທັງ 02 ບໍ ລິສັດ ຄື: ບໍລິສັດ ພິທີທີ ລາວ ຈໍາກັດ ແລະ ບໍລິສັດ ລາວ ເບເວີເຣຊ ຈຳກັດຜູ້ດຽວ ຢ່າງເປັນທາງການ ໂດຍເຊື່ອມຕໍ່ລະບົບການຊຳລະຜ່ານ ກະເປົາເງິນເທິງມືຖື M Money ເພື່ອແນໃສ່ຕອບສະຫນອງຄວາມຕ້ອງການຂອງລູກ ຄ້າ, ອຳນວຍຄວາມສະດວກໃຫ້ລູກຄ້າ ແລະຄູ່ຮ່ວມທຸລະກິດໃນການຊຳລະເງິນຮູບແບບໃຫມ່ ຜ່ານກະເປົາເງິນດິຈິຕ້ອນເທິງມືຖື M Money ທີ່ມີຄວາມທັນສະໄຫມ, ສະດວກ, ງ່າຍ, ວ່ອງໄວ ແລະປອດໄພ ໄດ້ມາດຕະຖານສາກົນ ພາຍໃຕ້ຄຳຂວັນໃຫ້ຊີວິດງ່າຍຂຶ້ນ ຕາມຍຸກດິຈິຕ້ອນ.
ຮ່ວມລົງນາມໃນພິທີຄັ້ງນີ້ ມີ ທ່ານ ທັນສະໄໝ ຊາມຸນຕີ ຜູ້ອຳນວຍ ການ ບໍລິສັດ ລາວ ໂມບາຍມັນນີ ຈຳກັດຜູ້ດຽວ, ທ່ານ ມົນໄຊ ບຸນອິ່ມ ຜູ້ອຳນວຍການບໍລິສັດ ພີທີທີ ລາວ ຈຳກັດ ແລະ ທ່ານ ວີເພັດ ສີຫາຈັກຣ໌ ປະທານ ບໍລິສັດ ລາວ ເບເວເຣດຊ ຈຳກັດຜູ້ດຽວ.
ບໍລິການຂອງ ບໍລິສັດ ພີທີທີ ລາວ ຈຳກັດ ທີ່ຮັບຊຳລະຜ່ານ ກະເປົາເງິນເທິງມືຖື ເອັມມັນນີ ລວມມີ ການຕື່ມນໍ້າມັນ ທີ່ປ້ຳນໍ້າມັນ ພີທີທີ ທຸກປ້ຳທົ່ວປະເທດ, ການປ່ຽນນ້ຳມັນເຄື່ອງ PTT Lubrican, ສູນບໍລິການລົດຍົນ Fit Auto, ສູນບໍລິການລົດຍົນ Pro Check, ຮ້ານ ຄ່າເຟ ອາເມຊອນ, ຮ້ານເຂົ້າປຽກປູປາກເຊ, ຮ້ານຊານົມໄຂ່ມຸກ ເພີລີ້ທີ.
ສ່ວນ ບໍລິການຂອງ ບໍລິສັດ ລາວ ເບເວີເຣຊ ຈຳກັດຜູ້ດຽວ ທີ່ຮັບຊຳລະຜ່ານ ກະເປົາເງິນເທິງມືຖື ເອັມມັນນີ ລວມມີ ຮ້ານອາຫານ MK (ສາຂາ 1, 2), ຮ້ານ Daiso ( ສາຂາ 1, 2 ), ຮ້ານ Miyazaki, ຮ້ານ Delilao Coffee ແລະ ຮ້ານ Hard Rock Cafe.
ການຮ່ວມມືທາງທຸລະກິດໃນຄັ້ງນີ້ ເປັນບາດກ້າວນຶ່ງທີ່ສຳຄັນ ແລະເປັນບາດກ້າວທຳອິດໃນການຫັນການຊຳລະເງິນຮູບແບບໃຫມ່ ຜ່ານກະເປົາເງິນດິຈິຕ້ອນເທິງມືຖື M Money ເຂົ້າໃນຫົວຫນ່ວຍທຸລະກິດທີ່ທັນສະໄຫມ ແລະມີຄວາມຈຳເປັນໃນການດຳລົງຊີວິດປະຈຳວັນຂອງຜູ້ຄົນໃນທົ່ວປະເທດ ເປັນສ່ວນຫນື່ງໃນການສ້າງທ່າແຮງ, ຊຸກຍູ້, ເສີມສ້າງ ແລະຜັນຂະຫຍາຍເສດຖະກິດດິຈິຕ້ອນ, ຫລຸດຜ່ອນການນຳໃຊ້ເງິນສົດ ຕາມແຜນພັດທະນາເສດຖະກິດດິຈິຕ້ອນ ຂອງພັກ-ລັດ ໃຫ້ປະກົດຜົນເປັນຈິງ ຕາມວິໄສທັດຂອງ ບໍລິສັດ ລາວໂມບາຍມັນນີ ຈຳກັດຜູ້ດຽວ ເປັນຜູ້ນຳດ້ານການບໍ ລິການການເງິນດິຈິຕ້ອນ ໃນ ສປປ ລາວ.
ຂ່າວ: LTC
ພາບ: ຄຳນ້ອຍ


text:
ກອງປະຊຸມສະຫຼຸບມະຕິນໍາພາຂອງຄະນະພັກກອງພົນທີ2 ສະໄໝ VIປະຈໍາປີ 2021.
ກອງປະຊຸມສະຫຼຸບມະຕິນໍາພາຂອງຄະນະພັກກອງພົນທີ 2 ສະໄໝ VI ປະຈໍາປີ 2021 ໄດ້ຈັດຂື້ນ ທ້າຍເດືອນ ທັນວາ 2021 ນີ້, ໂດຍການເປັນປະທານ ຂອງສະຫາຍ ພົນຈັດຕະວາ ວຽງແກ້ວ ສີສຸລາດ ເລຂາຄະນະພັກ ຫົວໜ້າການເມືອງກອງພົນທີ 2, ມີສະຫາຍ ພັນເອກ ຄຳດີ ໄຊຍະວົງ ຮອງເລຂາຄະນະພັກ ຫົວໜ້າການທະຫານກອງພົນທີ 2 ພ້ອມດ້ວຍຄະນະພັກ – ຄະນະບັນຊາກອງພົນທີ2 ເຂົ້າຮ່ວມ.
ໃນກອງປະຊຸມ ສະຫາຍ ພັນເອກ ຄໍາດີ ໄຊຍະວົງ ຮອງເລຂາຄະນະພັກ ຫົວໜ້າການທະຫານກອງພົນທີ 2 ໄດ້ຜ່ານມະຕິນໍາພາ ຂອງຄະນະພັກກອງພົນທີ 2 ວ່າດ້ວຍການສະຫຼຸບຖອດຖອນບົດຮຽນ ປະຈໍາປີ 2021 ແລະ ທິດທາງແຜນການນໍາພາ ປີ 2022; ໂດຍອີງຕາມລະບຽບຫຼັກການ ແລະ ແບບແຜນວິທີເຮັດວຽກ ຂອງຄະນະພັກກອງພົນ ແຕ່ລະຂັ້ນໃນການເຄື່ອນໄຫວຊີ້ນໍາ – ນໍາພາການຈັດຕັ້ງປະຕິບັດ 4 ໜ້າທີ່ໃຫຍ່ 26 ແຜນງານ ຂອງຄະນະພັກກະຊວງປ້ອງກັນປະເທດວາງອອກ. ກອງປະຊຸມໄດ້ຕີລາຄາສະພາບການລວມ ຢູ່ກົມກອງ ແລະ ຮາກຖານປະຊາຊົນຍັງຮັກສາໄດ້ຄວາມສະຫງົບ ແລະ ຄວາມເປັນລະບຽບຮຽບຮ້ອຍໂດຍພຶ້ນຖານ. ທັງນີ້ກໍຍ້ອນການລົງໃກ້ສິດຕິດແທດ ຂອງຂັ້ນເທິງ ກໍຄືຄະນະພັກກະຊວງປ້ອງກັນປະເທດ, ຍ້ອມຄະນະພັກ – ຄະນະບັນຊາກອງພົນມີຄວາມເປັນເອກະພາບກັນ ເຄື່ອນໄຫວຕາມພາລະບົດບາດ ຊີ້ນໍາຕາມມະຕິນໍາພາ ຢ່າງເປັນປົກກະຕິ, ຍ້ອນສະມາຊິກພັກ – ພະນັກງານ – ນັກຮົບ ໃນທົ່ວກອງພົນເຊື່ອມຊຶມ, ກໍາແໜ້ນມະຕິນໍາພາ ຂອງຄະນະພັກ ແຕ່ລະຂັ້ນ ແລະ ພ້ອມກັນຈັດຕັ້ງປະຕິບັດເປັນຢ່າງດີ.


text: ໃນວັນທີ 20 ພຶດສະພາ 2022, ສະຫາຍ ແສງເພັດ ຮຸ່ງບຸນຍວງ ພ້ອມຄະນະ ກໍໄດ້ສືບຕໍ່ເຂົ້າຮ່ວມກອງປະຊຸມສຳມະນາວິທະຍາ ສາດ “50 ປີ ແຫ່ງໄຊຊະນະບັ້ນຮົບປ້ອງກັນທົ່ງໄຫຫີນ-ຊຽງຂວາງ ແລະ ບົດຮຽນປະສົບການ” ຈັດໂດຍສະຖາບັນຄົ້ນຄວ້າປະຫວັດສາດກະຊວງປ້ອງກັນປະເທດຫວຽດນາມ ຮ່ວມກັບອົງຄະນະພັກ-ອຳນາດການປົກຄອງແຂວງເຫງະອານ. ໂດຍເປັນກຽດເຂົ້າຮ່ວມສະຫາຍ ພົນໂທ ເລ ຮຸຍ ວິງ, ກຳມະການສູນກາງພັກ, ກຳມະການທະຫານສູນກາງ, ຮອງລັດຖະມົນຕີກະຊວງປ້ອງກັນປະເທດ ທັງເປັນປະທານກອງປະຊຸມຄັ້ງນີ້; ສະຫາຍ ຖາຍ ແທງ ກຸ້ຍ, ກຳມະການສູນກາງພັກ, ເລຂາພັກແຂວງ, ປະທານສະພາປະຊາຊົນແຂວງເຫງະອານ; ສະຫາຍ ຈິງ ວັນ ກວຽດ, ກຳມະການສູນກາງພັກ, ກຳມະການທະຫານສູນກາງ, ຮອງຫົວໜ້າກົມໃຫຍ່ການເມືອງກອງທັບປະຊາຊົນຫວຽດນາມ ແລະ ສະຫາຍ ພົນຕີ ຫງວຽນ ຢວານ ແອງ, ກຳມະການສູນກາງພັກ, ກຳມະການທະຫານສູນກາງ, ຫົວໜ້າກອງບັນຊາການທະຫານເຂດ 4 ກອງທັບປະຊາຊົນຫວຽດນາມ ແລະ ບັນດາສະຫາຍທີ່ຕາງໜ້າຄະນະພົວພັນຕ່າງປະເທດສູນກາງພັກ, ກະຊວງການຕ່າງປະເທດ, ສະຖາບັນຄົ້ນຄວ້າປະຫວັດສາດ, ບັນດາກົມກອງທີ່ຂຶ້ນກັບກະຊວງປ້ອງກັນປະເທດຫວຽດນາມ ແລະ ອະດີດທະຫານອາສາສະໝັກຫວຽດນາມ ທີ່ເຄີຍປະຕິບັດໜ້າທີ່ ຢູ່ ສປປ ລາວ. ນອກ ຈາກນີ້, ກໍຍັງມີຄະນະຜູ້ແທນຈາກແຂວງຊຽງຂວາງ ນຳໂດຍ ສະຫາຍ ໂມບີ ຫາດົງຢາວ, ຮອງເລຂາຜູ້ປະຈຳການຄະນະພັກແຂວງຊຽງຂວາງ ລວມທັງພາກສ່ວນທີ່ກ່ຽວຂ້ອງຂອງສອງປະເທດເຂົ້າຮ່ວມຢ່າງພ້ອມພຽງ. ກອງປະຊຸມສຳມະນາວິທະຍາສາດຄັ້ງນີ້ ແມ່ນເພື່ອເປັນການລະນຶກເຖິງປະຫວັດສາດຄວາມເປັນມາຂອງບັ້ນຮົບປ້ອງກັນທົ່ງໄຫຫີນ-ຊຽງຂວາງ ແຕ່ວັນທີ 21/5-15/11/1972. ບັ້ນຮົບດັ່ງກ່າວ ເປັນຂີດໝາຍສຳຄັນທາງດ້ານປະຫວັດສາດ ຊຶ່ງເປັນການປະສານສົມທົບດ້ານແນວທາງ, ຍຸດທະສາດການສູ້ຮົບ ແລະ ຮ່ວມສຳພັນສູ້ຮົບຢ່າງມີໄຊ ລະຫວ່າງກອງທັບປົດປ່ອຍປະຊາຊົນລາວ (ໃນເມື່ອກ່ອນ) ແລະ ທະຫານອາສາສະໝັກຫວຽດນາມ ທີ່ໄດ້ຄຽງບ່າຄຽງໄຫຼ່ໃນການສູ້ຮົບຕ້ານພວກຈັກກະພັດ, ເປັນການສະແດງໃຫ້ເຫັນເຖິງນໍ້າໃຈເພື່ອນມິດສະຫາຍຖານອ້າຍນ້ອງ ແລະ ທັງເປັນການເພີ່ມພູນຄູນສ້າງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດ, ສອງກອງທັບ ແລະ ປະຊາຊົນສອງຊາດ ລາວ-ຫວຽດນາມ, ຫວຽດນາມ-ລາວ.


text:
ພົບປະແລກປ່ຽນຄອບຄົວຫວຽດນາມ ກັບນັກສຶກສາລາວ, ກໍາປູເຈຍ
ກປ.ອອນໄລ - ວັນທີ 29 ຕຸລາ, ສະມາຄົມນັກຮົບເກົ່ານະຄອນໂຮ່ຈີມິນ ໄດ້ສົມທົບກັບກອງບັນຊາການທະຫານນະຄອນໂຮ່ຈີມິນ ຈັດຕັ້ງລາຍການ “ຄອບຄົວຫວຽດນາມ ກັບນັກສຶກສາລາວ, ກໍາປູເຈຍ ທີ່ພວມຮໍ່າຮຽນຢູ່ນະຄອນໂຮ່ຈີມິນ” ຢູ່ເຂດປູຊະນີຍະສະຖານປະຫວັດສາດອຸໂມງໃຕ້ດິນກູຈີ.
ບັນດາຜູ້ແທນ, ຄອບຄົວຫວຽດນາມ ພ້ອມກັບນັກສຶກສາລາວ, ກໍາປູເຈຍ ແລະພະນັກງານ, ນັກຮົບກອງພັນໃຫຍ່ຢາດິ່ງ ໄດ້ຖະຫວາຍທູບທຽນອາໄລຫາບັນດາວິລະຊົນນັກຮົບທີ່ເສຍສະຫຼະຊີວິດເພື່ອຊາດ, ຮັບຟັງການແນະນໍາ ແລະຊົມຮູບເງົາສາລະຄະດີ, ຢ້ຽມຢາມເຂດປູຊະນີຍະສະຖານປະຫວັດສາດອຸໂມງໃຕ້ດິນກູຈີ... ບັນດາຜູ້ແທນພ້ອມກັນເຂົ້າຮ່ວມ “ການພົບປະແລກປ່ຽນມິດຕະພາບນັກຮົບເກົ່ານະຄອນໂຮ່ຈີມິນ ກັບນັກສຶກສາລາວ-ກໍາປູເຈຍ ແລະນັກຮົບກອງພັນໃຫຍ່ຢາດິ້ງ”, ຊົມລາຍການສະແດງສິລະປະທີ່ເປັນມູນເຊື້ອຂອງນັກສຶກສາລາວ, ກໍາປູເຈຍ. ລາຍການແມ່ນເພື່ອແນໃສ່ສ້າງສະພາບແວດລ້ອມຕິດພັນກັບອາລົມຈິດຄວາມຮັກແພງ, ຍົກສູງຄວາມເຂົ້າໃຈໃຫ້ນັກສຶກສາລາວ, ກໍາປູເຈຍ ກ່ຽວກັບປະເທດ, ປະຊາຊົນ, ວັດທະນະທໍາ, ປະຫວັດສາດມູນເຊື້ອຂອງຫວຽດນາມ.
ໂດຍ: ຈາງຫງວຽນ


text:
ຜູ້ປົກຄອງແຂວງ ຂອງກຸ່ມຫົວຮຸນແຮງ ລັດອິສລາມ ຢູ່ໃນ ອັຟການິສຖານ ໄດ້ຖືກສັງ
ຫານ ໃນການໂຈມຕີທາງອາກາດ ຂອງສະຫະລັດ ຢູ່ແຂວງ Kunar ທາງພາກຕາເວັນ
ອອກ ຂອງປະເທດ ຊຶ່ງທາງ ບັນດາເຈົ້າໜ້າທີ່ ກອງທັບສະຫະລັດ ກໍໄດ້ຢືນຢັນ ໃນວັນ
ອາທິດວານນີ້.
ກຳລັງສະຫະລັດ ໃນອັຟການິສຖານ ໄດ້ກ່າວໃນຖະແຫລງການສະບັບນຶ່ງ ວ່າ “ກຳລັງ
ສະຫະລັດ ແລະ ອັຟການິສຖານ ໄດ້ຢືນຢັນ ການເສຍຊີວິດຂອງ ທ້າວ Abdul
Rahman ຫົວໜ້າ ກຸ່ມລັດອິສລາມ ແຂວງ Kunar ຂອງອີຣັກ ແລະ ກຸ່ມ Khorasan
ລັດອິສລາມ ຂອງຊີເຣຍ ຫຼື ISIS-K.”
ຖະແຫລງການນີ້ ຍັງໄດ້ກ່າວຕື່ມວ່າ ທ້າວ Rahman ໄດ້ຖືກສັງຫານພ້ອມກັນກັບ
ສະມາຊິກ ອາວຸໂສ ຂອງກຸ່ມລັດອິສລາມ ອີກ 3 ຄົນ ໃນວັນພະຫັດຜ່ານມານີ້ ໃນເມືອງ
Dara-e-Pech ຂອງແຂວງ Kunar.
ທ້າວ Abdul Rahman ມີທ່າທາງວ່າ ຈະຖືກຄັດເລືອກ ໃຫ້ເປັນຜູ້ນຳຂອງກຸ່ມລັດ
ອິສລາມ ໃນອັຟການິສຖານ ຫຼັງຈາກ ການເສຍຊີວິດ ຂອງທ້າວ Abu Sayed ໃນ
ການໂຈມຕີທາງອາກາດ ເມື່ອເດືອນແລ້ວນີ້ ຂອງສະຫະລັດ.
“ການຕາຍຂອງທ້າວ Abdul Rahman ຍັງໄດ້ທຳລາຍການນຳຂັ້ນອາວຸໂສຂອງ
ກຸ່ມ ISIS-K ຕື່ມອີກ” ອີງຕາມການກ່າວ ຂອງນາຍພົນ John Nicholson ຜູ້ບັນ
ຊາການ ຂອງກຳລັງສະຫະລັດ ໃນອັຟການິສຖານ. ທ່ານກ່າວຕື່ມວ່າ “ຜູ້ກ່ຽວໄດ້
ຮຽນຮູ້ຄືກັນກັບພວກຄົນອື່ນໆກ່ອນລາວ ວ່າ ບໍ່ມີບ່ອນຫລົບລີ້ໃດທີ່ປອດໄພ ຢູ່ໃນ
ອັຟການິສຖານ.”
ກຳລັງ ສະຫະລັດ ແລະ ອັຟການິສຖານ ໄດ້ພົວພັນ ຮ່ວມກັນ ໃນພາລະກິດ ຕໍ່ຕ້ານ
ການກໍ່ການຮ້າຍ ກຸ່ມລັດອິສລາມ ໃນພາກຕາເວັນອອກ ຂອງອັຟການິສຖານ.
ກອງກຳລັງທະຫານ ຂອງອາເມຣິກາ ແລະ ອັຟການິສຖານ ໄດ້ສັນຍາວ່າ ຈະກຳຈັດ
ກຸ່ມລັດອິສລາມ ໃນອັຟການິສຖານ ພາຍໃນປີ 2017.
ພວກນັກລົບ ຂອງກຸ່ມລັດອິສລາມ ຫຼາຍຮ້ອຍຄົນ ລວມທັງພວກຜູ້ບັນຊາການຂັ້ນ
ອາວຸໂສ ຈຳນວນນຶ່ງ ໄດ້ຖືກສັງຫານເມື່ອສອງສາມເດືອນບໍ່ດົນມານີ້.
ອ່ານຂ່າວນີ້ຕື່ມ ເປັນພາສາອັງກິດ


text:
ວັນທີ 28 ຕຸລາ 2022 ທີ່ໂຮງແຮມຄຣາວພາຊາ ກົມອຸດສາຫະກຳ ແລະ ຫັດຖະກຳ ກະຊວງອຸດສາຫະກຳ ແລະ ການຄ້າ (ອຄ) ຮ່ວມກັບ ອົງການສະຫະປະຊາຊາດ ເພື່ອການພັດທະນາອຸດສາຫະກຳ UNIDO ໄດ້ຈັດກອງປະຊຸມ ສະຫຼຸບປິດໂຄງການ ຫຼຸດຜ່ອນການປ່ອຍທາດອາຍເຮືອນແກ້ວໃນພາກອຸດສາຫະກຳ ໂດຍການນຳໃຊ້ເຕັກໂນໂລຊີອັດເມັດສິ່ງເສດເຫຼືອຊີວະມວນ ທີ່ຈັດຕັ້ງປະຕິບັດຢູ່ບາງບໍລິສັດ ໃນ ສປປ ລາວ, ໂດຍການເຂົ້າຮ່ວມຂອງ ທ່ານ ທ່ານ ສະຫວາດ ຂຸນດາວົງ ຮອງຫົວໜ້າກົມອຸດສາຫະກຳ ແລະ ຫັດຖະກຳ, ທ່ານ ພູວຽງ ແກ້ວບຸບຜາ ຫົວໜ້າສະຖາບັນຄົ້ນຄວ້າພະລັງງານ ແລະ ບໍ່ແຮ່ ກະຊວງພະລັງງານ ແລະ ບໍ່ແຮ່, ທ່ານ ສົມໝາຍ ຟ້າມີ່ງ ຜູ້ຕາງໜ້າອົງການ UNIDO ປະຈຳ ສປປ ລາວ, ທ່ານ ຈອດຊີ ໂທມ໋າສ ຜູ້ຈັດການໂຄງການ ຕາງໜ້າອົງການ UNIDO ແລະ ພາກສ່ວນກ່ຽວຂ້ອງຈາກຂະແໜງການຕ່າງໆເຂົ້າຮ່ວມ.
ທ່ານ ສະຫວາດ ຂຸນດາວົງ ຮອງຫົວໜ້າກົມອຸດສາຫະກຳ ແລະ ຫັດຖະກຳ ກະຂວງອຸດສາຫະກຳ ແລະ ການຄ້າ ກ່າວບາງຕອນວ່າ: ກະຊວງອຸດສາຫະກຳ ແລະ ການຄ້າ ຖືວ່າເປັນກະຊວງຫຼັກໃນການຮ່ວມມື ເພື່ອພັດທະນາອຸດສາຫະກຳ ກັບອົງການສະຫະປະຊາຊາດເພື່ອການພັດທະນາອຸດສາຫະກຳ (UNIDO) ນັບແຕ່ຕົ້ນປີ 2000 ຈົນຮອດປະຈຸບັນ, ໃນນັ້ນໄດ້ມີການຮ່ວມມື ແລະ ຊ່ວຍເຫຼືອດ້ານວິຊາການ ແລະ ງົບປະມານໃນຫລາຍໆ ໂຄງການ, ປະຈຸບັນກົມອຸດສາຫະກຳ ແລະ ຫັດຖະກຳ ໄດ້ຮັບການຊ່ວຍເຫຼຶອໂຄງການ ຫຼຸດຜ່ອນການປ່ອຍທາດອາຍເຮືອນແກ້ວໃນພາກອຸດສາຫະກຳ ໂດຍການນຳໃຊ້ເຕັກໂນໂລຊີອັດເມັດສີ່ງເສດເຫຼືອຊີວະມວນ ແຕ່ປີ 2016 ໂດຍມີຄູ່ຮ່ວມຈາກສະຖາບັນຄົ້ນຄວ້າພະລັງງານ ແລະ ບໍ່ແຮ່ ກະຊວງພະລັງງານ ແລະ ບໍ່ແຮ່, ໂຄງການດັ່ງກ່າວມີຈຸດປະສົງ ແລະ ເປົ້າໝາຍໃນການຫຼຸດຜ່ອນ ການປ່ອຍທາດອາຍເຮືອນແກ້ວອອກສູ່ສີ່ງແວດລ້ອມ ໂດຍການຫຼຸດຜ່ອນ ຫຼື ປ່ຽນແທນການນໍາໃຊ້ເຊື້ອເພີງດັ່ງເດີມດ້ວຍການນໍາໃຊ້ພະລັງງານທົດແທນ ຈາກຊີວະມວນ ແລະ ຊີວະມວນໃນຮູບແບບອັດເມັດ.
ໃນໄລຍະການຈັດຕັ້ງປະຕິບັດໂຄງການ ກົມອຸດສາຫະກຳ ແລະ ຫັດຖະກໍາ ໃນນາມເປັນຈຸດສູນກາງຈັດຕັ້ງປະຕິບັດໂຄງການໂດຍລວມ ແລະ ເຮັດໜ້າທີ່ປະສານງານ ກັບຄູ່ຮ່ວມຂອງໂຄງການ ແລະ ພາກສ່ວນທີ່ກ່ຽວຂ້ອງ ເພື່ອປະຕິບັດຕາມກອບໜ້າວຽກ ຊຶ່ງສາມາດເຮັດສຳເລັດໄດ້ແລ້ວຈຳນວນໜຶ່ງ ເປັນຕົ້ນ ການສ້າງຕັ້ງສູນຮຽນຮູ້ ເຕັກໂນໂລຊີ ແລະ ຂໍ້ມູນຂ່າວສານຊີວະມວນ, ຮ່າງຍຸດທະສາດພະລັງງານຊີວະມວນ ສຳລັບພາກອຸດສາຫະກຳ ໃນ ສປປ ລາວ, ການສົ່ງເສີມການຜະລິດແຫ່ງທຳອິດຢູ່ແຂວງບໍລິຄໍາໄຊ ຊຶ່ງຖືວ່າເປັນຊີວະມວນອັດເມັດຂອງໂຮງງານຜະລິດຊິວະມວນອັດເມັດແຫ່ງທີສອງຖັດຈາກ ໂຮງງານຜະລິດຊີວະມວນອັດເມັດ ຂອງບໍລິສັດດອກຈຳປາ ຢູ່ແຂວງອັດຕະປື ແລະ ຊ່ວຍເຫຼືອ ການອອກແບບ ແລະ ສ້າງເຕົາທົດລອງການນໍາໃຊ້ເຊື້ອເພີງຊີວະມວນອັດເມັດຢູ່ໂຮງງານເກືອເວີນຄຳ.
ການຈັດຕັ້ງປະຕິບັດໂຄງການນີ້ ຖືວ່າ ເປັນໂຄງການທີ່ສຳຄັນ ແລະ ເຫັນວ່າສາມາດຕອບສະໜອງໄດ້ຕາມທິດທາງ, ນະໂຍບາຍ ແລະ ນິຕິກຳທີ່ກ່ຽວຂ້ອງ ເພື່ອປະກອບສ່ວນເຂົ້າໃນວຽກງານການປົກປັກຮັກສາສິ່ງແວດລ້ອມ ແລະ ສັງຄົມ ເວົ້າລວມ, ເວົ້າສະເພາະແມ່ນການຈັດຕັ້ງປະຕິບັດພັນທະຕາມສົນທິສັນຍາສາກົນທີ່ ສປປ ລາວ ເຮົາໄດ້ລົງນາມ ເປັນປະເທດພາຄີໃຫ້ສຳເລັດດີ.


text:
ສະຫະລັດອາເມຣິກາ ເລີ່ມປະຕິບັດການໂຈມຕີຊີຣີ ຕອບໂຕ້ການໃຊ້ອາວຸດເຄມີຂອງ ປທນ ອັນ-ອັສຊາດ
ສຳນັກຂ່າວຫຼາຍແຫ່ງລາຍງານກົງກັນເຖິງການຍິງໂຈມຕີເປົ້າໝາຍຄື ຖານທັບອາກາດແຫ່ງໜຶ່ງໃນຊີຣີ ດ້ວຍ Tomahawk ຈາກເຮືອຮົບທີ່ປະຈຳການໃນທະເລເມດີເຕີເຣນຽນ
ສຳນັກຂ່າວຕ່າງປະເທດລາຍງານວ່າ ສະຫະລັດ ອາເມຣິກາ ເລີ່ມປະຕິບັດການຍິງຂີປະນາວຸດກວ່າ 50 ລູກໂຈມຕີຊີຣີ ເພື່ອຕອບໂຕ້ການໃຊ້ອາວຸດສານເຄມີຕໍ່ປະຊາຊົນເຊິ່ງເຊື່ອວ່າເປັນສີມືຂອງກອງທັບລັດຖະບານປະທານາທິບໍດີ ບາຊາ ອັນ-ອັສຊາດ.
ປະທານາທິບໍດີສະຫະລັດ ທ່ານ ໂດໂນ ທຣຳ ປະກາດຕໍ່ປະຊາຊົນຊາວອາເມຣິກາເຖິງການຕັດສິນໃຈໂຈມຕີຊີຣີຄັ້ງນີ້ວ່າ: ຊີຣີພາຍໃຕ້ການນຳຂອງປະທານາທິບໍດີອັນ-ອັສຊາດ ລະເມີດມະຕິຂອງສະຫະປະຊາຊາດເລື່ອງອາວຸດເຄມີ ແລະ ສັງຫານຜູ້ບໍລິສຸດຈຳນວນຫຼາຍໃນວັນອັງຄານດ້ວຍແກັສທຳລາຍລະບົບປະສາດ.


text:
ກອງປະຊຸມສຳມະນາຫົວຂໍ້ລະດັບຊາດ “ ການກໍ່ສ້າງພັກປະຊາຊົນ ປະຕິວັດລາວ ໃນເງື່ອນໄຂພັກດຽວກຳອຳນາດ ຢູ່ ສປປ ລາວ ” ຢູ່ 6 ແຂວງພາກເໜືອ
ໃນວັນທີ 11 ມັງກອນ 2023 ທີ່ຫ້ອງປະຊຸມໃຫຍ່ ຫ້ອງວ່າການແຂວງອຸດົມໄຊ ໄດ້ຈັດກອງປະຊຸມສຳມະນາຫົວຂໍ້ລະດັບຊາດ “ ການກໍ່ສ້າງພັກປະຊາຊົນ ປະຕິວັດລາວໃນເງື່ອນໄຂພັກດຽວກຳອຳນາດ ຢູ່ ສປປ ລາວ ” ຢູ່ 6 ແຂວງພາກເໜືອ ພາຍໃຕ້ການເປັນປະທານ ສະຫາຍ ສົມສະຫວາດ ເລັ່ງສະຫວາດ ອະດີດກໍາມະການກົມການເມືອງສູນກາງພັກ, ອະດີດຮອງນາຍົກລັດຖະມົນຕີ, ທີ່ປຶກສາສະພາທິດສະດີສູນກາງພັກມີ: ສະຫາຍ ສອນທະນູ ທຳມະວົງ ກໍາມະການສູນກາງພັກ, ປະທານສະຖາບັນວິທະຍາສາດເສດຖະກິດ ແລະ ສັງຄົມແຫ່ງຊາດ, ຮອງປະທານຜູ້ປະຈຳການສະພາທິດສະດີສູນກາງ, ສະຫາຍ ບຸນຄົງ ຫຼ້າຈຽມພອນ, ກໍາມະການສໍາຮອງສູນກາງພັກ, ເຈົ້າແຂວງ ແຂວງອຸດົມໄຊ, ທ່ານ ຫຽມ ພົມມະຈັນ ອະດີດລັດຖະມົນຕີກະຊວງໄປສະນີ, ໂທລະຄົມ ແລະ ການສື່ສານ, ຫົວໜ້າກໍາມາທິການການເມືອງ ແລະ ຄວາມໝັ້ນຄົງສະພາທິດສະດີສູນກາງພັກ ແລະ ບັນດາທ່ານຜູ້ແທນຈາກ 6 ແຂວງພາກເໜືອເຂົ້າຮ່ວມຢ່າງພ້ອມພຽງ.
ໃນພິທີ ສະຫາຍ ບຸນຄົງ ຫຼ້າຈຽມພອນ, ກໍາມະການສໍາຮອງສູນກາງພັກ, ເຈົ້າແຂວງ ແຂວງອຸດົມໄຊ ໄດ້ຂຶ້ນກ່າວລາຍງານສະພາບຂອງແຂວງໂດຍຫຍໍ້ ໃນຖານະເປັນແຂວງເຈົ້າພາບຈັດກອງປະຊຸມໃນຄັ້ງນີ້. ຫຼັງຈາກນັ້ນ ສະຫາຍ ປອ ບົວຈັນ ເພັງສະຫວັດ ອະດີດສະມາຊິກສະພາທິດສະດີສູນກາງພັກ, ຫົວໜ້າໂຄງການ “ ການກໍ່ສ້າງພັກປະຊາຊົນ ປະຕິວັດລາວໃນເງື່ອນໄຂພັກດຽວກຳອຳນາດ ຢູ່ ສປປ ລາວ ” ໄດ້ສະເໜີເນື້ອໃນສໍາຄັນຂອງການຄົ້ນຄວ້າດັ່ງກ່າວ ເຊິ່ງທ່ານໄດ້ຍົກໃຫ້ເຫັນຄວາມໝາຍຄວາມສຳຄັນຂອງການສຸມໃສ່ຄົ້ນຄວ້າທິດສະດີ ແລະ ພຶດຕິກຳ ແຫ່ງການກໍ່ສ້າງພັກປະຊາຊົນ ປະຕິວັດລາວໃນເງື່ອນໄຂພັກດຽວກຳອຳນາດຢູ່ປະເທດເຮົາ ທັງນີ້ກໍເພື່ອເປັນການຜັນຂະຫຍາຍມະຕິກອງປະຊຸມໃຫຍ່ຂອງພັກ ໃນຂົງເຂດການກໍ່ສ້າງພັກ, ແນໃສ່ສ້າງຄວາມເຂົ້າໃຈ, ເປັນເອກະພາບ ແລະ ສາມາດຈັດຕັ້ງປະຕິບັດໃຫ້ເກີດຜົນເປັນຈິງ;
ຈາກນັ້ນ ສະຫາຍ ສົມສະຫວາດ ເລັ່ງສະຫວາດ ອະດີດກໍາມະການກົມການເມືອງສູນກາງພັກ, ອະດີດຮອງນາຍົກລັດຖະມົນຕີ, ທີ່ປຶກສາສະພາທິດສະດີສູນກາງພັກ ໄດ້ມີຄຳເຫັນໂອ້ລົມຕໍ່ກ້ອງປະຊຸມໂດຍສະເພາະແມ່ນເນັ້ນໜັກບັນດາສະຫາຍໃຫ້ລະດົມຄວາມຄິດຄວາມເຫັນຢ່າງຈິງອົກຈິງໃຈກົງໄປກົງມາ ເພື່ອປະກອບສ່ວນປັບປຸງບົດຄົ້ນຄ້ວາໃຫ້ຄົບຖ້ວນສົມບູນຕື່ມ, ປະກອບຄວາມເຫັນໂດຍສຸມໃສ່ບັນຫາຂອງພັກເຮົາ ຕາມຍຸດທະສາດສ້າງພັກເຮົາໃຫ້ກາຍເປັນພັກທີ່ເຂັ້ມແຂງຂອງຊົນຊັ້ນກໍາມະກອນ ແລະ ຊາວຜູ້ອອກແຮງງານ ເພື່ອໃຫ້ມີຄວາມສາມາດພຽງພໍໃນການນໍາພາການປະຕິວັດລາວໃຫ້ໄປເຖິງໄຊຊະນະ ທີ່ປະທານ ໄກສອນ ພົມວິຫານ ໄດ້ເປັນຜູ້ສ້າງພື້ນຖານ ນັບແຕ່ກອງປະຊຸມໃຫຍ່ສ້າງຕັ້ງພັກ ເປັນຕົ້ນມາ ພ້ອມກັນນັ້ນ ກໍ່ເປັນການສ້າງຄວາມເປັນເອກະພາບໃນດ້ານຄວາມຮັບຮູ້ກ່ຽວກັບທິດສະດີ ແລະ ພຶດຕິກໍາ, ຜົນສໍາ ເລັດ, ບັນຫາທີ່ຕັ້ງຂຶ້ນ ແລະ ວິທີການແກ້ໄຂສໍາລັບວຽກງານກໍ່ສ້າງພັກເຮົາໃນສະພາບການໃໝ່.
ກອງປະຊຸມ ກໍຄື ຜູ້ເຂົ້າຮ່ວມ ໄດ້ພ້ອມກັນຕັ້ງຄໍາຖາມເຈາະຈີ້ມ ແລະ ແລກປ່ຽນຄຳຄິດຄຳເຫັນຢ່າງກົງໄປກົງມາ ເພື່ອເປັນຂໍ້ມູນໃຫ້ແກ່ການປັບປຸງ ແລະ ກຳນົດແນວທາງຂອງພັກ ໃນການກໍ່ສ້າງພັກປະຊາຊົນ ປະຕິວັດລາວໃນເງື່ອນໄຂພັກດຽວກຳອຳນາດຢູ່ປະເທດເຮົາ ໃຫ້ມີປະສິດທິພາບກວ່າເກົ່າ.